
	PREDSEDNIK: Poštovane dame i gospodo narodni poslanici, nastavljamo rad sednice Devetog vanrednog zasedanja Narodne skupštine u Četrnaestom sazivu. 
	Na osnovu službene evidencije, konstatujem da sednici prisustvuje 92 narodnih poslanika i molim vas da ubacite svoje identifikacione kartice u poslaničke jedinice elektronskog sistema za glasanje.
	Konstatujem da je primenom elektronskog sistema za glasanje utvrđeno da je u sali prisutno 121 narodnih poslanika i da postoje uslovi za rad Narodne skupštine.
	Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?
	Reč ima narodni poslanik Borislav Antonijević.
	Izvolite.
	BORISLAV ANTONIJEVIĆ: Uvaženo predsedništvo Narodne skupštine Republike Srbije, uvažene kolege narodni poslanici, uvaženi građani Srbije, imamo par pitanja za Vladu. Da li predsednik Vlade može danas da navede bar tri obećanja, koje je Vlada dala građanima, a ima ih mnogo, a koja nisu ispunjena i ko snosi političku odgovornost za neispunjavanje tih obećanja? Drugo pitanje je, ako smatrate da Vlada uživa poverenje većine građana, da li ste spremni da prihvatite raspisivanje vanrednih parlamentarnih izbora u najkraćem roku? Treće pitanje je da li postoji bar jedan konkretan razlog zbog koga bi građani danas trebalo da imaju više poverenja u ovu vladu nego pre godinu dana? Po oceni predsednika Vlade, da li postoji neki od ministara koji je ostvario najslabije rezultate i zašto taj ministar nije smenjen, ako postoji? A mislim da ih postoji više. Da li predsednik Vlade prihvata princip političke odgovornosti i u kojim okolnostima bi on lično podneo ostavku? 
	Pitanje za ministra finansija, gospodina Sinišu Malog. Šta je Ministarstvo finansija uradilo sa skoro milijardu evra, koje je sebi protivno Zakonu o ministarstvima Republike Srbije, dodelio Ministarstvu finansija na raspolaganje i na koji način se raspolaže tim sredstvima? I još jedno pitanje. Zahtevamo da se dostavi izveštaj o stanju obaveza Srbije po osnovu dugoročnih, kratkoročnih kredita, kao i obaveza po izdatim državnim obveznicama na dan 31.12.2025. godine. 



1/2	AL/IR

	I poslednje pitanje za, pa sada ne znam ko je sada više tu nadležan, jer se više ne zna ničija nadležnost, da li je Ministarstvo prosvete, nauke, Ministarstvo zdravlja, ali evo za sve – šta se dešava na Medicinskom fakultetu, kako je smenjena dekanka Medicinskog fakulteta, ko je smenio, da li taj koji je smenio je sam sebe proglasio za nekoga ko može da je smeni i kada će prestati neregularnosti po katedrama, koje kreću od samog vrha Medicinskog fakulteta od strane dekana? Hvala.
	PREDSEDNIK: Hvala vam.
	Sledeći je Dragan Jonić. 
	Izvolite.
	DRAGAN JONIĆ: Poštovani građani Srbije, u periodu od 1991. do 1999. godine u oružanim sukobima i ratu na teritoriji Savezne Republike Jugoslavije i, kasnije, Republike Srbije, odnosno u to vreme Savezne Republike Jugoslavije učestovale su desetine hiljada naših građana, od kojih su mnogi ostali trajni invalidi.  Lično sam imao sreće da iz svega izađem neoštećen, ali ima boračku legitimaciju, koju smatram svojom čašću. 
	Pojavio se problem sa korišćenjem prava po osnovu boračke legitimacije. Naime, moram da citiram, Zakonom o izmenama i dopunama Zakona o zdravstvenom osiguranju iz novembra 2023. lica koja su stekla status borca mogu da koriste zdravstvenu zaštitu iako im kartica zdravstvenog osiguranja nije overena. Jedini dokaz koji moraju priložiti prilikom korišćenja ovog prava je isprava, odnosno dokument kojim se dokazuje status borca. Javljeno nam je da se ovo pravo ne primenjuje u zdravstvenim ustanovama. 
	
2/1	MV/MJ		10.10 – 10.20

	Moje pitanje upućujem Ministarstvu zdravlja i Ministarstvu nadležnom za pitanja boračke zaštite. Da li imaju saznanja da li je medicinskim, zdravstvenim ustanovama upućeno neko obavezujuće uputstvo i da li su ova prava primenjuju u praksi? 
	Imajmo u vidu da je veliki broj građana Srbije koji su učestvovali u oružanim sukobima završilo kao lica koja se ne mogu zaposliti, kojima je otežan pristup tržištu rada i koji nemaju zbog toga načina da overe svoje zdravstvene knjižice. Ako se, kao što juče čusmo od ministra, hvalimo da se borcima daju državna prava, ja se, kakao sada stvari stoje, svojom boračkom legitimacijom, koju sam zaslužio posle 51 dana na Kosovu i Metohiji, mogu samo zakititi za uvo i ništa drugo. 
	Insistiram  da se ovo pitanje reši kako bi desetine hiljada građana moglo da koristi stečena prava, kako bi se ova država, koliko god je moguće, ma i u najmanjoj meri, odužila onima koji su je branili tokom perioda od tih 10 godina. 
	Moje drugo pitanje upućeno je Ministarstvu za zaštitu životne sredine, pre svega ministarki Sari Pavkov. U poslednje vreme u toku je novi napad na području istočne Srbije. Kompanija „Ziđin majning“ planira otvaranje rudnika, topionice i ko zna već čega na području gradova Bor i Zaječar. U toku je rani javni uvid, ali oni koji žele da  napišu primedbe ne znaju ni obuhvat područja u kojem treba da budu, oko 126 kvadratnih kilometara, ni šta će se graditi, ni gde će se graditi. 
	Planom je predviđeno preseljenje stanovništva. Zabranjena je svaka dalja gradnja u području obuhvaćenim planom, ali ljudi koji tamo žive ne znaju gde će biti preseljeni i šta će se sa njima desiti. Da li smo ponovo došli u situaciju da dižemo sveopšti ustanak protiv navodnih stranih investitora kojima je cilj samo rasparčavanje Srbije i grabljenje njenih mineralnih sirovina?
	Činjenica je da kineski investitor, odnosno kompanija „Ziđin majning“ već gradi pristupne puteve na tom području. Tako da, kod ministarke Sare Pavkov insistiram da se preduzmu mere iz nadležnosti ministarstva kako bi se pobunjenom stanovništvu u tom delu Srbije objasnilo o čemu se radi i da se konačno stane sa ovim razaranjem samog tkiva naše države, jer imajmo u vidu da, bez obzira na to što tamo nema mnogo stanovnika, zagađenje ne poznaje granice. To područje je veoma blizu granice sa Republikom Bugarskom i zaista ne znamo šta nas u kasnijem periodu može snaći sa stanovišta međunarodnog prava, odnosno tužbi po tom pitanju.
	Da ne govorimo o zaštiti zdravlja i sigurnosti imovine građana Republike Srbije, od koga je očigledno njihova država potpuno digla ruke, jer je država zarobljena. Tako da, građani na području Zaječara ne mogu da iskoriste ono što jeste njihovo – prava na privatnu svojinu. Hvala lepo.
	PREDSEDNIK: Hvala. 
	Sledeća je Ivana Stamatović. 
	Izvolite. 
	IVANA STAMATOVIĆ: Hvala, predsedavajuća. 
	Što se tiče pitanja, imam prvo pitanje da postavim premijeru, odnosno predsedniku Vlade Đuru Macutu, povodom činjenica koje sam juče iznela na sednici ove skupštine, ali isto tako te sve činjenice su ranije iznošene u javnost u dužem vremenskom periodu.
	Pitanje koje postavljam predsedniku Vlade Đuru Macutu glasi – koji su koraci preduzeti povodom sprečavanja prisvajanja društvene imovine, a koja se konkretno tiče zemljišta na Zlatiboru? Koje su procedure preduzete povodom zloupotrebe službenog položaja i zloupotrebe zvaničnih kanala državne institucije, a koje se odnose na Republički geodetski zavod? 

2/2	MV/MJ

	Sledeće pitanje postavljam Ministarstvu građevinarstva. Prvo pitanje je – šta je preduzeto povodom nepravilnosti u radu RGZ-a koje se odnose na ponovo sporno zemljište na teritoriji opštine Čajetina u iznosu od približno 10.000 hektara? Obzirom da su uočene nepravilnosti i kada je reč o upisu u liste nepokretnosti za to konkretno zemljište, interesuje nas koji su konkretno preduzeti koraci i šta je planirano u narednom periodu da bude urađeno po tom pitanju?
	Treće pitanje je ponovo za Ministarstvo građevinarstva. Za Ministarstvo građevinarstva je pitanje obzirom da su nadležni za rad RGZ-a – šta je preduzeto i šta će biti preduzeto po pitanju zloupotrebe zvaničnih kanala državne institucije, gde smo imali priliku da vidimo na veb sajtu RGZ-a i na društvenim mrežama RGZ-a veliki broj neprimerenih sadržaja koji nisu u skladu sa obaveštenjima koja građani treba da preuzimaju na tim sajtovima i na tim društvenim mrežama koje su konkretno informacije vezane za rad same državne institucije? Interesuje me šta će Ministarstvo preduzeti po pitanju zloupotrebe tih kanala i zloupotrebe tih mreža. 
	Takođe, interesuje me koje procedure su pokrenute tim povodom protiv direktora Borka Draškovića i koje će biti pokrenute, obzirom da je zaista neprimeren način na koji je komunicirano preko zvaničnih kanala državne institucije.
	Sledeće pitanje je za Ministarstvo za brigu o porodici i demografiju. Interesuje me u kom svojstvu, da li mogu da nam daju informaciju da li je državni sekretar Đorđe Dabić sva pitanja koja postavlja i način na koji je na svojim mrežama izlagao informacije po pitanju ovog konkretnog problema državne zemlje i pokušaja prisvajanja državne zemlje, interesuje me da li je delovao u svojstvu državnog sekretara u tom ministarstvu ili je reč o njegovim, da kažemo, ličnim interesima i ličnom zastupanju tog privatnog lica? 
	I poslednje pitanje za samog sekretara. Postavljam pitanje Đorđu Dabiću – ako može da nam objasni u kom svojstvu deluje i u kom svojstvu postavlja pitanja za PK Zlatibor? Toliko od mene. Hvala. 
	PREDSEDNIK: Hvala vam. 
	Sledeći je Muamer Bačevac. 
	Izvolite. 
	MUAMER BAČEVAC: Uvažene koleginice i kolege, prošle godine je započeo jedan izuzetno bitan infrastrukturni projekat u gradu Novom Pazaru za građane Novog Pazara. Naime, započeta je izgradnja trotoara u dva izuzetno frekventna dela grada, kroz koji prolazi magistralni put, odnosno dva magistralna puta. Delovi grada u kojima živi oko 35.000 stanovnika, gde je započeta izgradnja trotoara koji do tada nije postojao. 
	Još jednom ponavljam, nadležnost na tim delovima puta imaju Putevi Srbije, odnosno Republika Srbija. Tako da, lokalna samouprava nije imala nikakvih ingerencija za izgradnju tih trotoara. 
	Posao je dobro počeo. Ministarstvo za građevinarstvo i saobraćaj odvojilo je oko 300 miliona evra i urađeni su projekti za 6,2 kilometra trotoara u naselju Mur i 8,4 kilometra u naselju Selakovac. Započeti su radovi i jedan deo radova u naselju Mur, najveći deo je odrađen. Međutim, sa ostalim delovima ovog projekta se nije nastavilo.
	Tako da, postavljam pitanje, obzirom da postoje projekti, odvojena su sredstva, resorno ministarstvo je dalo odobrenje, postavljam pitanje direktoru Puteva Srbije – zašto se ne nastavlja sa ovim preko potrebnim projektima? 

2/3	MV/MJ

	Apelujem istovremeno na Puteve Srbije da što pre započnu ove radove, obzirom da je zaista reč o jako frekventnim putevima sa velikim intenzitetom saobraćaja, sa velikim brojem pešaka, pogotovo dece jer u oba naselja u tim deonicama se nalaze dve škole i zaista je reč o izuzetno opasnim deonicama, na šta su građani ovih naselja već godinama upozoravali i opravdano ukazivali.
	Još jednom apelujem na Puteve Srbije da što pre započnu izgradnju trotoara i da pešaci, pogotovo deca, budu bezbedni u ovim delovima grada Novog Pazara. Hvala. 
	PREDSEDNIK: Hvala vam.
	Sledeći je Akoš Ujhelji. 
	Izvolite.   





3/1	MT/MP		10.20 – 10.30

	AKOŠ UJHELjI: Zahvaljujem se.
	Poštovana predsednice, predsedništvo, dame i gospodo narodni poslanici, u ime poslaničke grupe SVM obraćam se Ministarstvu finansija sa željom da pokrenem temu koja se tiče samog duhovnog i kulturnog jezgra našeg društva, a to je položaj izdavaštva, kao i štampanih i elektronskih medija u Srbiji. 
	Pre nego što pređem na naše konkretne predloge i pitanja, želeo bih da izrazim iskreno priznanje i zahvalnost Vladi na primernoj i odgovornoj politici koju sprovodi u oblasti obrazovanja i podrške nacionalnim manjinama. Odličan i opipljiv primer toga jeste uspešan program zahvaljujući kojem obezbeđujemo besplatne udžbenike na osam jezika nacionalnih manjina za sve porodice. 
	Ova plemenita mera direktno pomaže više od 10.000 učenika iz redova nacionalnih manjina. Navedeni korak jasno pokazuje da je Vlada posvećena znanju, kulturi i očuvanju nacionalnog identiteta. 
	Polazeći od ovog pozitivnog i konstruktivnog pristupa Vlade želimo da predložimo sledeći logičan korak koji bi pored generacija koje dolaze služio i duhovnom uzdizanju odraslog stanovništva. Neizostavan uslov za kulturu i kvalitetno obrazovanje jeste da knjige budu finansijski dostupne svim građanima. Zalog napretka jedne nacije jeste da knjiga ne bude luksuz, već svakodnevna duhovna hrana koja stiže i u domove u najmanjim i najudaljenijim mestima. 
	Podjednako važno pitanje jeste i položaj štampanih i elektronskih medija. Štampa i onlajn mediji nisu samo temelj slobode izražavanja, već za nacionalne manjine preduslov i poslednji bedem informisanja na maternjem jeziku. Ovo naročito važi za manjinske listove čiji su osnivači ili sufinansijeri nacionalni saveti. Održivost novinarstva i novinskog izdanja direktno je povezana sa tim u kojoj meri ekonomsko okruženje prepoznaje kulturnu misiju medija u kreiranju javnog sadržaja. 
	Trenutno se u Srbiji knjige i dnevne novine oporezuju po posebnoj stopi poreza na dodatnu vrednost od 10%. To je dobra polazna tačka, ali zbog izazova digitalizacije i promenjenih čitalačkih navika došlo je vreme da strateški preispitamo ovaj sistem prateći uspešne evropske i regionalne modele.
	Ako pogledamo susedne zemlje pronaći ćemo odlične ekonomske primere ublažavanja poreskog opterećenja u kulturi. U Hrvatskoj, Mađarskoj i Rumuniji PDV na knjige iznosi svega 5%. Međutim, ako pogledamo širi evropski kontekst nailazimo na još radikalnije  i uspešnije kulturne odluke. 
	Više država članica EU, poput Irske, a odnedavno u sklopu novih reformi i Danska, prepoznale su važnost podrške čitalačkoj kulturi i uveli su stope PDV-a od 0% na knjige kako bi se borile protiv digitalne izolacije i krize čitanja. Na isti način i Ujedinjeno Kraljevstvo potpuno oslobađa od poreza ova kulturna dobra. Ove države su prepoznale da se ukidanje ili smanjenje poreza naplaćenog na knjige i novine ne manifestuje kao manjak u budžetu, već se vraća kao dugoročna investicija u kulturnu i ekonomsku konkurentnost društva. 
	Predlažemo Vladi na razmatranje sledeći dvostepeni predlog modernizacije poreske politike – podrška štampanoj kulturi, smanjenje poreza na pola. Predlažemo da se trenutna stopa PDV-a od 10% na knjige u papirnoj formi i štampane medije smanji na pola, odnosno na 5% čime bismo se  približili nivou naših regionalnih partnera. Ovo bi direktno smanjilo cene u knjižarama, povećalo kupovnu moć građana i donelo značajno finansijsko olakšanje izdavačima i redakcijama. Podrška digitalnoj budućnosti – stopa PDV-a od 0%. Predlažemo uvođenje stope PDV-a od 0% na elektronske knjige, digitalne medije i onlajn časopise oslanjajući se na evropske modele. 
3/2	MT/MP

	Mlađe generacije danas prvenstveno čitaju na ekranima. Ako elektronske kulturne proizvode potpuno oslobađamo poreza time pozicioniramo Srbiju kao najmoderniju državu u regionu okrenutu digitalizaciji. Sa druge strane, uz minimalan gubitak u budžetu pružićemo ogroman podsticaj modernom obrazovanju i tehnološkoj osnovi slobode medija. 
	Dakle, moje pitanje glasi – da li Ministarstvo finansija vidi mogućnost da u narednom periodu, na primer prilikom sledećih izmena budžeta, preispita oporezivanje knjiga i medijskih proizvoda?
	Hvala lepo.
	PREDSEDNIK: Hvala vam.
	Reč ima Vladimir Pajić.
	Izvolite. 
	VLADIMIR PAJIĆ: Poštovani građani, juče smo imali priliku da čujemo premijera Đuru Macuta. Između ostalog, sve ono o čemu je on govorio svelo se na to da nije mogao da pokaže rezultate rada svoje Vlade, već je govorio o tome kako je on ponosan na to što su oni uspeli da u ovako teškim vremenima ostanu to što jesu i da sprovedu ovo što su sproveli, a vrlo malo su sproveli onoga što se tiče građana kod nas. 
	Sad ovde želim njemu da uputim pitanje – na šta je on tačno ponosan? Da elaborira to što je rekao. Zato što kako možete da budete ponosni i da li ste ponosni na ministarku Snežanu Paunović, koja opušteno žena izgovori kako bi etnički očistila Kosovo, da dole nije ni bila? Nastavlja najštetniju politiku iz najgore decenije naše zemlje. 
	Da li ste ponosni na Ivicu Dačića koji već godinu dana vodi našu policiju, usmerava našu policiju opet u najtamnije političke okvire, tako što batina studente, građane, žene, stare ljude koji su odlučili da progovore nešto protiv ove vlasti?
	Da li je ponosan na rad Nikole Starovića, koji je možda i najviše zakazao, s obzirom da su rezultati njegovog ministarstva, a vezano za EU, potpuno katastrofalni, da mi nismo dobili sredstva iz Plana rasta, da nije otvoren Klaste 3? Zbog čega? Zato što sledeći ministar, ministar Vujić, preko svojih poslanika protura zakone kako bi mogao da kontroliše i tužilaštvo i uopšte da kontroliše pravosuđe? 
Ili je ponosan na Sinišu Malog, koji je apsolutni arhitekta srpske propasti u poslednjim decenijama, maltene u svakoj vlasti? Jel to ponos?
	Na koji način se pravda nedostatak rezultata ovakve jedne katastrofalne Vlade? 
	Kako može da bude ponosan na ovakav rad ili nerad i na ovakve ljude? Njemu je Vlada data, njemu je Vlada nametnuta, a on je pristao da svoj nekakav integritet koji je imao u društvu založi za to da kada ova Vlada prođe, kada jednom vi budete prošlost pola tih ministara se niko neće sećati, ali se svi sećati toga da je u vreme Vlade Đure Macuta su se radile najstrašnije stvari u ovoj zemlji. I ne bih...
	Naravno tu je i ključni čovek, Nikola Selaković, koji je optužen za slučaj Generalštab. O tome smo mnogo puta govorili, neću o tome govoriti. Vidim, ide po Srbiji, ušao je u kampanju. On čuva kulturno nasleđe. Deli držani novac, državne ugovore kao da daje lične pare iz svoj džepa. Svaki ugovor ide, slika se. Država daje novac lokalnoj samoupravi, a on ide i nameće se kao da je on taj koji je obezbedio ta sredstva, kao da on ima pravo to da radi. Glumi gazdu. Glumi gazdu, a uništitelj je naše kulture, uništetelj je svega čega se dohvatio, ali kulture možda najviše. Naše stvaralaštvo je potpuno sahranio. To ne govorim samo ja, to govore svi ljudi iz oblasti kulture, kako u stvaralaštvu, tako i u kulturnom nasleđu. 
3/3	MT/MP

	I neću više dužiti o njima. Dosta je ovde bilo reči o njihovim katastrofalnim rezultatima i propuštenim prilikama, ali hoću da se osvrnem na to da na to ne možete biti ponosni. Đurin ponos nas ne interesuje, Đurin ponos ne interesuje građane ove države, Đurin ponos je trebalo da bude to da u poslednje vreme radi na tome da građanima bude bolje. Da bude bolje zdravstvo, da nema korupcije, da se bori protiv korupcije, da nema partijskog zapošljavanja. To je suština države, a ne da slušamo ovde bajke o Đurinom ponosu na najgore ministre u istoriji ove zemlje. Zato mora da se objasni i zbog toga mi govorimo, između ostalog i zbog ovoga. I o tome je govorio i Pavle Grbović.

4/1	JJ/CG			10.30 – 10.40			

	Pokret slobodnih građana će zajedno sa svojim partnerima sprovesti reforme koje će ovoj zemlji doneti bolje, a doneće bolje zato što će Srbija biti članica EU, zato što će iskoreniti korupciju, zato što će iskoreniti partijsko zapošljavanje, zato što će rešiti nagomilane probleme koji će ostati iza vas, a biće ih mnogo i već ih ima mnogo. Bez obzira na to mi smo spremni da se sa svim tim problemima uhvatimo u koštac, znamo šta nam ostavljate, a ostavljate samo haos.
	Kada budete deo istorije, pričaće se o vama kao o ljudima i ovoj Vladi kojoj postavljam sva ova pitanja i tražim na to odgovor, da ste najgora Vlada, zato što ste finalna Vlada ove vlasti, najgora ste Vlada u istoriji naše zemlje.
	PREDSEDNIK: Reč ima Irena Živković.
	IRENA ŽIVKOVIĆ: Hvala.
	Ponovo pitanje za Ministarstvo rada i socijalnu politiku.
	Dokle će se okretati glava na to što direktori centara za socijalni rad bukvalno ukidaju ljudima pravo na socijalna davanja, naročito na socijalnu pomoć ili je to možda instrukcija ministarstva da bi se uštedelo na najugroženijim kategorijama ili je ministarstvo toliko dužno direktorima koji su ucenjivali ove najugroženije kategorije za vreme izbora, pa sada ne sme da reaguje.
	Više puta sam podnela dokazni materijal za bahatosti direktorke Centra za socijalni rad u Boru. Sami predstavnici ministarstva su mi dali lično podatak da je preko 1.000 Borana oštećeno ovim neradom i bahatošću. I dalje niko ništa ne preduzima.
	Napravljen je i taj portal koji se zove „Radoslav“ koji smatram da je tek sprdnja sa državom, jer preko tog portala građani mogu da pitaju koja sve prava imaju. Taj portal treba da ih uputi. Međutim, kada ti isti građani dođu na šaltere, vaši nameštenici ih vraćaju kući i ukidaju im ta prava. Da li iz ne znanja ili iz zle namere to je do vas.
	Takođe pitanje, kada će ministarstvo ozbiljnije uključiti uslugu hraniteljstva i za decu i za odrasle? Po Srbiji imamo decu koja se daju na staranje ljudima i koji imaju licence hranitelja, međutim ne dobijaju ni rešenje niti neko posle pozove da pita za tu decu, kao u selu Tanda između Zaječara i Bora.
	Odrasle isto centar daje na hraniteljstvo, po više njih na istu adresu i na taj način pravi nelegalne domove za stare. Kada dođe do havarije kao što je došlo u Zaječaru, žena koja je pristala na tako nešto kao hranitelj, ona je u sudskom procesu, preti joj zatvor, dok centar za socijalni rad pere ruke iako je bio upućen svo to delovanje. Priča se o ljudskim životima, pa bilo lepo da vas zanima.
	Ostala pitanja tiču se Ministarstva rudarstva i Ministarstva zaštite životne sredine. Zamolila bih da dobijem u pisanoj formi, ukoliko je moguće, odgovore na ta pitanja. Tiče se prostornog plana područja posebne namene Rudarsko-metalurškog kompleksa „Čukari Peki“ i „Malka Golaja“ elaborat, jedinstven planski okvir od oko 126 km kvadratnih objedinjuje tri zasebna kapitalna projekta. Podzemni rudnik „Čukaru Peki“ i „Donje Ležište“, novi rudnik „Malka Golaja“ i potpuno novu topionicu.
	Planira se topionica konačno kapaciteta od 400.000 tona godišnje anodnog i katodnog bakra sa rezervisanim kapacitetom za dodatnih 450.000 tona godišnje, dakle potencijalno 850.000 tona godišnje bez ikakvog obrazloženja sirovinskog osnova za rezervisani kapacitet. Predviđena je i Fabrika sumporne kiseline „Cevovo“ za transport sumporne kiseline do Zagrađa i postupak izdvajanja arsena.

	Pitanje, da li je moguće uraditi i prikazati javnosti uporednu analizu alternativnih lokacija topionice uključujući nultu varijantu. Obrazloženje ukupnog kapaciteta sa sirovinskim balansom i bilans emisija sumpor-dioksida naročito arsena i ostalih teških metala za taj pun kapacitet koji se predviđa?
	Prema elaboratu rudnik će tokom eksploatacije proizvesti preko miliona tona flotacijske jalovine koja se planira u dolini Kriveljske reke. Da li će se uraditi analiza kumulativnih uticaja sa postojećim jalovištem „Veliki Krivelj“, analizu rizika od rušenja brane jalovišta sa kartom plavljenja nizvodnih naselja, ocena uticaja prevođenja Kriveljske reke na vodni režim Borske reke i Timoka i uporednu analizu alternativnih tehnologija odlaganja jalovine?
	Eksploatacija donjeg ležišta metodom zarušavanje izazvaće sleganja i urušavanje tla. To se isto kaže u elaboratu, zbog čega se planira izmeštanje deonice državnog puta Bor-Zaječar i magistralnih dalekovoda. Za građenje u zoni pretežne namene predviđa se zabrana gradnje novih objekata do preseljenja. Ništa se jasno i konkretno ne kaže. Faktički se blokira imovina građana na neodređeno vreme bez bilo kakvog utvrđenog javnog interesa.
	Da li ćete granice i zone uticaja uvrstiti u sam prostorni plan? Da li će se propisati obaveza prethodnog snimanja nultog stanja svih objekata, da se ustanovi javno dostupan sistem monitoringa sleganja i jasan mehanizam obeštećenja vlasnika čija je imovina blokirana režimom ove zabrane gradnje?
	Po mom iskustvu iz Bora uradiće se onako kako treba da bude u interesu krupnog kapitala i stranog eksploatatora. Molim da ova i slična pitanja budu uzeta u obzir po hitnosti, da svaki dalji rad bude transparentniji i da se rukovodimo konačno interesom države i njenih građana, kao i to da građanima Bora, Zaječara, Majdanpeka i okolnih sela se stavi javni nacrt na uvid, prostorni plan na uvid uz javnu raspravu. Hvala.
	PREDSEDNIK: Hvala vam.
	Reč ima Dragan Stanojević. 
	DRAGAN STANOJEVIĆ: Dobar dan, poštovane kolege. 
	Znači, ja ću nekoliko dana uputiti. Prvo pitanje, Ministarstvu za građevinu. Dakle, nisam dobio odgovor na poslaničko pitanje 27. januara 2026. godine, a tiče se problema u opštini Palilula, parcele u Krnjači gde se provode te eksproprijacije, povređuje se pravo svojine ljudi koji tamo žive i hteo bih da dobijem odgovor na ovo pitanje. 
	Drugo pitanje takođe se tiče Ministarstva za građevinu, a može da bude i za druga ministarstva. Od 8. oktobra 2024. godine gde je formiran i napravljen jedan nelegalni kamenolom, gde niko još nije krivično ni na koji način odgovarao zbog pravljenja nelegalnog kamenoloma. 
	Sledeće moje pitanje se tiče, naravno, da li je moguće ili ja možda nisam obavešten da ne postoji više princip većine, da se odluke koje treba da se donose po bilo kom pitanju upravljanja, ne donose većinom nego valjda treba svi da glasaju. Naime, o čemu se radi? Mi smo, naravno, kao što znate formirali grupu građana sa kojom smo ušli u Skupštinu, u to vreme je Nestorović bio naš predstavnik. Kasnije, naravno, mi smo smenili njega odlukom većine i postavili smo drugog čoveka koji je naš zastupnik. Otvorili smo novi računa, ali nažalost ova država, Ministarstvo finansija, Agencija za sprečavanje korupcije i druge institucije očigledno ne žele da realizuju odluku koju je donela većina. 

	Znate, nigde nije i nikada nije bilo da je od deset tri veće, niti da od sedam može biti jedan veći, kao što je to u našem slučaju, jer od deset osnivača grupe građana tri su ostala tamo, sedam nisu. Dakle, ne poštuje se pravilo niti većine niti zakona ove države kojim smo mi propisali i opredelili kako treba da se raspoređuju sredstva i tako dalje.
	Takođe, pitanje Agenciji gde se to šestog, 2025. godine, gde smo kao poslanička grupa uputili pitanje da se izvrši provera ne namenskog trošenja sredstava jer smatramo i ja želim da samo građani znaju da je doktor Nestorović za račun naše poslaničke grupe, odnosno grupe građana koja je bila na izborima do sada dobio oko dva i po miliona evra i sada možete zamisliti ako mi sporazumom imamo tačno propisano kako što je i svugde, da većina odlučuje o raspodeli tih sredstava, on je jedino lično koristi ta sredstva. Na koji način i kako je moguće da Agencija za sprečavanje korupcije nije utvrdila tu činjenicu da jedan čovek od deset, zloupotrebljava taj novac, plaća onako kako on smatra da treba i da svi mi koji za račun koga se to i dešava, ne učestvujemo u tome? To je prosto neverovatna kriminal, zloupotreba, ne znam kako bih to nazvao, ali ni u jednoj pravnoj državi to ne bilo prosto moguće. 
	Dakle, pozivam još jednom Agenciju Ministarstva finansija da nam odgovori. Mi smo doneli sva potrebna dokumenta kojima utvrđujemo nove ljude, nova punomoćja, ali očigledno niko ne želi da se to realizuje. Ne mogu da shvatim da Agencija nije ni na naš zahtev, a kao i svoju obavezu izvršila proveru, jer da su oni izvršili tu proveru bilo bi apsolutno jasno kakva je tu zloupotreba i kakvo je tu krivično delo. Znate, to je kao kada sve zakone koje ste vi izglasali ovde u Skupštini mi bi sada objavili nevažećim jer ste izglasali većinom, nego mora valjda svaki poslanik koji ulazi u Skupštinu, znači, mora da glasa. 







5/1	VS/LjL		10.40–10.50

	Takav princip ne postoji nigde, ni u privredi, ni u politici, ni u pravu generalno. A ovde očigledno postoji. Da ne govorim o tome da je ugroženo funkcionisanje naše grupe. Pazite, on je registrovao političku stranku koja se zove Snaga naroda, a novac dobija na Glas iz naroda. Imamo sudsko rešenje kojim su oni pokušali da nam otmu to ime, jer je on još u vreme dok smo bili zajedno pokušao da registruje taj žig, da ga faktički ukrade, a niti ga je on pravio, niti je on njemu pripadao. Na sreću, mi smo to uradili na vreme i uspeli smo to, tako da imamo sudsko rešenje kojim oni nemaju pravo da koriste naše ime. Ali, kako je onda moguće da oni dobijaju novac, koji oni koriste a ne mi, koji smo i dalje MI – Glas iz naroda. Dakle, neverovatna jedna zloupotreba.
	Očekujem da ova država i da ova vlada reaguje na takve stvari, jer time su onemogućili rad i funkcionisanje naše grupe, a inače to je zloupotreba i krivično delo u svakoj normalnoj državi. Tako mora da bude i kod nas. Hvala vam puno.
	PREDSEDNIK: Hvala vam.
	Idemo dalje.
	Gospodin Jovanović je malo nervozan.
	Ne, nije moj posao da vas smirujem. Ja za to nisam kvalifikovana.
	Reč ima Verica Milanović.
	VERICA MILANOVIĆ: Zahvaljujem.
	Poštovani građani, u proteklih dve nedelje imali smo priliku da svašta čujemo od ministarke za državnu upravu i lokalnu samoupravu, kako u emisiji "Neispričano", gde je svašta ispričala, tako i nakon emisije, jer je ministarka nastavila da daje izjave. Svaka izjava je bila skandaloznija od one prethodne.
	Ali, ministarka Paunović pažnju na sebe nije skrenula samo ovim kontraverznim ekstremističkim izjavama, već se u javnosti pojavila informacija da je četiri godine primala platu kao v.d. direktorka Apotekarske ustanove u Peći, iako je ta ustanova odlukom Vlade Srbije zvanično ugašena još 7. oktobra 2021. godine.
	Pitanja koja ću postaviti upućena su celoj Vladi, a posebno Ministarstvu za finansije, Ministarstvu za rad i zapošljavanje, Kancelariji za KiM, Agenciji za borbu protiv korupcije, a posebno ministarki Snežani Paunović.
	Da li je Snežana Paunović od 16. aprila 2014. godine do 15. aprila 2025. godine, dakle nekih 11 godina, bila direktor ili v.d. direktor, zavisno od perioda, Apotekarske ustanove u Peći? Da li je ova apotekarska ustanova ugašena 7. oktobra 2021. godine, po odluci Vlade Republike Srbije i brisana iz registra zdravstvenih ustanova?
	Na osnovu čega je Snežana Paunović mogla biti na čelu nepostojeće ustanove i u radnom odnosu nepostojećeg pravnog lica?
	Ko je i po kom osnovu i kako uplaćivao poreze i doprinose i isplaćivao zaradu, kada je račun ovog pravnog lica normalno zatvoren?
	Da li je neko drugi postavljen na mesto v.d. direktora Apotekarske ustanove u Peći i kako?
	Da li ova ustanova ima još zaposlenih, s obzirom da je gospođa Paunović bila direktorka i pretpostavljam da nije bila jedina u ovoj apotekarskoj ustanovi? Dakle, da li ima još zaposlenih i kakav je trenutno radno-pravni status ovih zaposlenih?
	Da li postoje druge apotekarske ustanove na KiM koje, iako su zatvorene, ugašene, brisane iz registra zdravstvenih ustanova, i dalje imaju direktore, zamenike direktora i zaposlene, kojima se isplaćuje zarada?
	Da li postoje druge ustanove i preduzeća na KiM koje ste formalno ugasili a zarad održava mira i privida da se ništa ne dešava na Kosovu isplaćujete zarade?

	Vlada Srbije je 2013. godine raspustila skupštine opštine na KiM. Ustavni sud Republike Srbije je 2014. godine ovu odluku proglasio neustavnom, međutim, Vladu Srbije to ništa nije pokolebalo u politici koju vodi prema Kosovu. U proteklim godinama brojne institucije, službe, koje su funkcionisale u sistemu Republike Srbije, privremeni opštinski organi, pošta Srbije, filijala finansijskih ustanova, Narodna banka, poreska uprava, služba penzionog fonda, nacionalna služba za zapošljavanje, direkcija za urbanizam, katastar, centri za socijalni rad su takođe prestali da funkcionišu na Kosovu. Da li i u svim ovim ustanovama i dalje imate direktore, zamenike i isplaćujete zarade ovim licima?
	Posao Vlade, gospodo, jeste da brine o svojim građanima. Posebno je posao da brine o građanima na Kosovu kojima je drastično ugrožena i egzistencija ili bezbednost, ali ne, gospodo, obmanama, lažima, kršenjem zakona i favorizovanjem funkcionera SNS i SPS, zloupotrebom da se novac koji treba da dođe do najugroženijih na Kosovu zloupotrebljava i koristi za isplate vaših funkcionera. Dok zaposlene u Srbiji maltretirate, ponižavate, ucenjujete sa radom na određeno vreme, sa radom na privremenim i povremenim poslovima, produžavate im ugovore na mesec dana, tri meseca, zavisno od toga da li učestvuju u vašem političkom cirkusu, funkcioneri SPS-a, SNS-a, obavljaju funkcije, primaju plate u nepostojećim firmama i naravno da očigledno ima i vremena i razloga i za igranje i za pevanje pod šatrama. 
	Zahvaljujem.
	PREDSEDNIK: Ja ne znam što vama toliko ti šatori smetaju, nejasno stvarno
	Rastislav Dinić, izvolite.
	RASTISLAV DINIĆ: Hvala predsedavajuća. Odmazda nad Filozofskim fakultetom u Nišu ne jenjava, naprotiv ona svakim danom postaje sve žešća, sve nemilosrdnija i sve nelegalnija. Da se podsetimo, od kako je u novembru prošle godine donesena nelegalna odluka o formiranju tzv. Fakulteta nazovi srpskih kobajagi studija, vlast pokušava da po svaku cenu odcepi i ukrade tri departmana Filozofskog fakulteta u Nišu, departmane za istoriju, srbistiku, ruski jezik i književnost, i od njih napravi taj novi "ćaci" fakultet, za nazovi srpske studije i problem je što se na svakom koraku vlast sapliće o zakon. Zaposleni na Filozofskom fakultetu su se obratili Upravnom sudu, i ovaj sud je sredinom juna privremenom merom suspendovao meru odluke koje se odnose na fakultet srpskih studija, uključujući dodeljivanja, zapravo krađu studijskih programa koji su pripadali, odnosno pripadaju Filozofskom fakultetu u Nišu, kao i izmene dozvole za rad tog fakulteta. 
	Dakle, do daljeg departmani ostaju tamo gde im je i mesto, na Filozofskom fakultetu u Nišu. Na ovom matičnom fakultetu su zatim kao  i uvek održani prijemni ispiti i neki mladi ljudi koji vole istoriju i srpsku književnost, vole ruski jezik i književnost su ovaj prijemni položili i stekli pravo da studiraju besplatno, odnosno na teret budžeta. Tek tad, kada je prijemni okončan, Vlada Srbije objavljuje kvote za studiranje na teret budžeta iz kojeg su izostavljena budžetska mesta na ova tri departmana. Zamislite koliko je ovo okrutno i besramno mladim ljudima koji žele da studiraju i koji su svojim uspehom zaslužili da studiraju na teret budžeta i ova mogućnost se bez ikakvog obrazloženja i opravdanja preko noći oduzima to od strane Vlade koja se kune u svoju brigu o tzv. identitetskim naukama.

6/1	JD/JG			10.50 – 11.00

	Ovo više nije odmazda samo nad Filozofskim fakultetom u Nišu, nego i nad talentovanim i vrednim mladim ljudima koji žele da studiraju i da se bave naukom.
	Pitanje za celu Vladu – zašto ne poštuje odluke Upravnog suda? Šta ju je sprečilo da kvote odredi u vreme određeno Zakonom, odnosno logikom i dobrom praksom? Zašto oduzima budžetska mesta instituciji koja prema odluci suda ima važeću dozvolu za rad i ne dodeljuje ta mesta nikom drugom? Privremenu meru je sud izrekao baš zato da bi deca mogla normalno da upišu studije.
	Ali ni tu nije kraj. Kada je Filozofski fakultet u Nišu, uprkos besramnom potezu Vlade Srbije ipak našao načina da ove mlade ljude oslobodi školarine i omogući im ono što je bila dužnost da im omogući upravo Vlada, normalno i neometano studiranje, 	stiže nova kaznena mera još nelegalnija od one prethodne jedino za Filozofski fakultet u Nišu nisu učitane aproprijacije za trošenje budžetskih sredstava u drugoj polovini godine. 	
	To praktično znači da svi zaposleni Filozofskog fakulteta u Nišu neće primiti zarade od avgusta meseca. Poslednja vest stigla je juče. Vlada Srbije odlučila je da bez budžetskih mesta ostavi i najbolje studente koji će upisati master i doktorske studije na tri napadnuta departmana, tako nastavljajući odmazdu nad mladim ljudima željnim znanja i voljnim da se bave ovim sve manje popularnim, a tako važnim oblastima.
	Pitanje za celu Vladu – ko je, kada, i na osnovu kog akta odlučio da izdvoji Filozofski fakultet u Nišu na ovaj način i ostavi ga bez prihoda? Da li ćete i kada učitati aproprijacije za zarade zaposlenih i druge troškove fakulteta? Kada ćete početi da poštujete odluke Upravnog suda i priznate da Filozofski fakultet posluje legalno, a tzv. Fakultet srpskih studija ilegalno. 
	Da li ste svesni da je pravo na rad i zaradu jedna od fundamentalnih ljudskih prava i da može biti predmet spora pred međunarodnim Sudom za ljudska prava? Kakva je uloga pomoćnika ministra Aleksandra Jovića i zamenika Nacionalnog akreditacionog tela Stefana Milojevića u aferi odmazde nad Filozofskim fakultetom u Nišu?
	Pitanje za predsednika Vlade, ministra prosvete, ali i ministra kulture Nikolu Selakovića - da li su proverili ko je bio Velibor Jonić i kako je na kraju za svoju odmazdu nad srpskim univerzitetom morao da odgovara pred narodnim sudom? 
	Da li su svesni da su izbori sve bliži i da će već za par meseci po smeni ove kriminalne vlasti i sami morati da odgovaraju za odmazdu nad Filozofskim fakultetom u Nišu i njegovim najboljim studentima? Hvala.
	PREDSEDNIK: Nestvarno je šta vi pričate i šta vi pitate. 
	Sad smo čuli da je pravo na rad jedno od fundamentalnih ljudskih prava i ja se slažem sa vama. Godinu i po dana ste blokirali ljudima da rade i nikakav problem niste imali sa tim. Vi pričate da neko omogući normalno i neometano studiranje. Pričate da neko omogući normalno i neometano studiranje godinu i po dana blokirate fakultete. Svaka vam čast! Svaka vam čast. Bez nervoze, samo sam vam pokazala kakvi ste. 
	Idemo dalje.
	Reč ima narodni poslanik Dušan Nikezić.
	PREDSEDNIK: Hoćete vi prvi? 
	Izvinite, Dušane. 
	Evo, Đorđe Stanković, pa Dušan Nikezić.
	Reč ima narodni poslanik Đorđe Stanković.
	Izvolite.
	ĐORĐE STANKOVIĆ: Izvinjavam se. 

	Postojao je dogovor da ja govorim prvi, a iskreno da vam kažem posle obraćanja Rastislava Dinića, evo ja ću potvrditi ovo su sva pitanja koje je moj kolega Rastislav Dinić postavio postavljam i ja i ovo su pitanja svakog Nišlije kome je stalo do niškog Univerziteta i Filozofskog fakulteta. Molim vas da se ne podsmevate, ti studenti su ugroženi, ti profesori su ugroženi i nama je stalo da sačuvamo naš univerzitet. 
	Iz tog razloga ta pitanja koja su postavljena Vladi i premijeru Macutu, nadam se da će dobiti odgovor.
	Sa druge strane, moje pitanje će biti upravo premijeru Bendžaminu Macutu, ali i ministru spoljnih poslova Marku Đuriću. 
	Znamo da je u poslednje vreme najveći problem ove vlasti kako da objasni buduće izbore i rezultate budućih izbora i na koji način će dobiti podršku, odnosno bolje rečeno da izbori dobiju podršku nakon tih izbora.
	Ono što se dešava jeste da registracija za onaj auto Đure Macuta koji je išao da registruje uskoro ističe, i sada se vrše pripreme na najvišim mogućim nivoima, a to znači da se oni odnosi koji su nekada postojali sa Rusijom, sa Kinom, sada sa Evropom čiji se odnosi bukvalno raspadaju, sada se prave odnosi sa Amerikom.
	Evo, samo jedne slike spoljne politike Srbije u trenutnom stanju. U ovom slučaju jedna od naslovne strane slika kaže: „Evropa maršira u pakao“. U suštini, na neki način se navodi u kom je stanju Evropska unija i Evropa. Kaže: „Zapad greši u proceni da može bombardovati koga god želi i to Rusi neće naterati na predaju“. Znači, ovde se brani Rusija, a u isto vreme, sledeća rečenica: „Vašington je ukinuo carine. Strateški dijalog sa Amerikom“.
	Dakle, šizofrena spoljna politika koju vodi ova Vlada, koju vodi Marko Đurić i koja u ovom slučaju vodi politika SNS, odnosno Srpska napredna stranka.
	Moram da kažem da je, pre svega, put ka Evropi, očigledno trajno zaustavljen, ne postoji mogućnost da se otvori Klaster tri, ne postoje pristupni fondovi Evropske unije. U isto vreme, druge zemlje poput Crne Gore i Albanije brže idu i napreduju. Na kraju krajeva, postoji očigledno plan da se 2028. godine, učlane u Evropsku uniju.
	Sa druge strane, mi se svađamo sa komšijama, sa jedne strane sa Hrvatskom gledamo kome je veći arsenal oružja, s druge strane sa Crnom Gorom imamo atmosferu gde se šalju batinaši kako bi zaštitili našeg predsednika, i naravno, imate situaciju da se u Bosni, odnosno bolje rečeno, Republici Srpskoj sada održavaju izbori na kojima očigledno Srbija ima određene aktivnosti, a to su da se na neki način smeni Milorad Dodik. 
	U isto vreme počinje strateški dijalog sa Amerikom. To je pokušaj te kupovine čestitke nakon izbora. 
	Moram da pitam ministra Đurića koja je to politika kada odete u Ameriku i kada napadate svoje građane koji protestuju protiv vas, kada ih nazivate teroristima, kada ih poredite sa ubicama Čarlija Krka, i u ovom slučaju, atentatora Donalda Trampa?	Takođe, postavljam pitanje – zašto je strateški dijalog počeo tek sada? 
	Da se razumemo, da građani čisto znaju, strateški dijalog sa SAD postoji skoro u svim zemljama sveta. Kod nas je tek sada krenuo. Između ostalog, na početku je sadržao deset stavki. Otvorene su samo tri. To je, između ostalog, veliki podvig, tako je barem predstavljeno u našoj javnosti.
	Sa druge strane, prodaja oružja Izraelu i Ukrajini, očigledno je imala za cilj da se Srbija približi američkoj administraciji kako bi se dobila slika sa Donaldom Trampom.

	Da li je Generalštab deo strateškog dijaloga ili će tek biti, to je dobro pitanje? Između ostalog, pitam ministra Đurića da li je istina da je narko-diler koji je uhapšen sa četiri tone kokaina i skoro četiristo miliona vrednosti tog kokaina imao diplomatski pasoš? 
	Nisam video odgovor na to pitanje ali je definitivno to jedna od tema koja u poslednje vreme ozbiljno bila u javnosti i smatram da za to treba da postoje odgovori. 
	Takođe, verujem da građani znaju da se ovde politika u unutrašnjem smislu vodi tako što će biti ucena, biti kampanja, biti tih šatora, biti svega što je bilo i naravno pitanje je kako će izbori? Biće sigurno tesni. Kako će završiti? 
	Ono što ova vlast radi jeste da pokušava da u Berlinu, Briselu i Vašingtonu stekne određenu vrstu, da kažem dogovora kako bi se posle izbora dobila čestitka i da na neki način kažu – evo, mi smo pobedili. To im nećemo dozvoliti. Bićemo na svakom mestu i pričaćemo istinu, jer oni ne pričaju istinu. 
	Hvala puno.
	PREDSEDNIK: Zahvaljujem.
	Reč ima narodni poslanik Dušan Nikezić.
	Izvolite.
	DUŠAN NIKEZIĆ: Hvala.
	Postavljamo pitanje Milici Đurđević Stamenkovski i Siniši Malom – gde je završilo 13,4 milijarde dinara koje ste u poslednjih dvanaest godina oteli Crvenom krstu Srbije i organizacijama za osobe sa invaliditetom? 
	Iako je Zakon o igrama za sreću precizno definisan da se po 19% namenskih sredstava od igara na sreću uplaćuje Crvenom krstu Srbije i organizacijama osoba sa invaliditetom, Ministarstvo finansija i Ministarstvo za rad, zapošljavanje, boračka i socijalna pitanja već dvanaest godina svesno i sistematski krše zakon i uplaćuju višestruko manji iznos.

7/1	TĐ/IR		11.00 – 11.10

	Samo u poslednjih pet godina, od kada ste kladionicama i kockarnicama dali da rade šta hoće i kako hoće, njihova zarada je utrostručena, ali je godišnji iznos namenskih sredstava za Crveni krst Srbije i organizacije osoba sa invaliditetom ostao nepromenjen. 
	Da su ovo činjenice potvrdila je i DRI u svom Izveštaju o reviziji poslovanja Crvenog krsta za period od 2014. do 2024. godine, a u kome se navodi da je u ovom periodu Crvenom krstu Srbije uplaćeno svega 38% sredstava koja mu po Zakonu o igrama na sreću pripadaju, dok je organizacijama osoba za invaliditetom uplaćeno tek 44% zakonom predviđenih sredstava. Drugim rečima, više od polovine novca namenjenog najugroženijima je nestalo i, kao da to nije bilo dovoljno, nacionalnim savezima osoba sa invaliditetom koja sprovode programe zaštite i unapređenja njihovog položaja ove godine sredstva nisu uplaćena do 29. maja, pa zaposleni u savezima mesecima nisu dobili ni platu. Ta 22 nacionalna saveza osoba sa invaliditetom i 400 organizacija iz njihove mreže zastupaju interese 800 hiljada osoba sa invaliditetom i njihovih porodica širom Srbije.
	I nije danas prvi put da se pokreće ovo pitanje. Ove organizacije već godinama ukazuju na manjak prihoda i bezuspešno pišu i nadležnim ministarstvima i Aleksandru Vučiću, pa gde će vam duša? Zar vam za koruptivne dilove nisu dovoljne desetine milijardi evra novog zaduženja i nameštenih javnih nabavki? Zar ste morali da posegnete i za novcem koji po zakonu pripada osobama sa invaliditetom i Crvenom krstu Srbije? O kakvim stabilnim finansijama, o kakvom „ekonomskom tigru“, o kakvom poverenju u Vladi i vlasti vi danas govorite kad godinama potkradate osobe sa invaliditetom i Crveni krst? I koliko je licemerno da upravo vi danas najavljujete pomoć najugroženijim? 
	Zato ova očigledna pljačka nije samo odraz katastrofalnog stanja u javnim finansijama Srbije. Ona je ogledalo načina na koji upravljate javnim novcem i najbolji pokazatelj vašeg odnosa prema onima kojima je pomoć najpotrebnija, a upravo njima danas obećavate predizbornu pomoć. Zato zahtevamo da građanima Srbije odgovorite gde je završilo 13,4 milijarde dinara koje ste oteli Crvenom krstu Srbije i organizacijama osoba sa invaliditetom. Zahtevamo da taj novac u punom iznosu odmah uplatite i Crvenom krstu Srbije i nadležnim organizacijama za osobe sa invaliditetom. Istovremeno, protiv svih odgovornih za nenamensko korišćenje budžetskih sredstava podnećemo odgovarajuće krivične prijave i insistirati da za to snose punu političku i krivičnu odgovornost. Hvala. 
	PREDSEDNIK: Idemo dalje.
	Reč ima narodni poslanik Dragan Nikolić.
	Izvolite.
	DRAGAN NIKOLIĆ: Hvala, gospođo predsednice.
	Moja pitanja idu prema vama, prema ministru pravde i prema ministru zdravlja. 
	Naime, 22. ovog meseca prisustvovali smo stravičnoj emisiji kakvu ja ne pamtim za 36 godina višestranačkog sistema u Srbiji i ne bi to bilo strašno, imamo mi i drugih emisija, nego što je gost te emisije bila Titova pionirka Jasmina Paunović, koja je bivši okružni, odnosno viši tužilac u Beogradu, koja je 2006. godine poput padobranca, a pre toga je bila u nekoj firmi koja se bavila nekakvim kamionima, transportom, dakle bez dana iskustva, bez pripravničkog staža u tužilaštvu, bez stručnog saradnika u tužilaštvu, bez toga da bude u osnovnom tužilaštvu, tada u opštinskom, kao padobranac je uletela i postala zamenik okružnog tužioca. Gle čuda, to se desilo 2006. godine kada je ova Titova pionirka napunila 46 godina, po njenom 

kazivanju, a u to vreme predsednik Odbora za pravosuđe Skupštine Srbije je bio Boško Ristić koji je 2009. godine, kod one reforme pravosuđa, takozvane, uništio pravosuđe, ubio ga na mesto, tako što je skoro hiljadu tužilaca i sudija ostalo bez posla. 
	U toj emisiji smo čuli najgroznije stvari. Mogli smo da čujemo da predsednik Republike Srbije nije sin Anđelka Vučića. Mogli smo da čujemo da je gospođa Angelina Vučić u svojoj mladosti imala neke afere. Mogli smo čak da čujemo od te gospođe da njegova deca nisu njegova deca. Mogli smo da čujemo da će biti zatvorene granice nakon završetka izbora, da će nas juriti, da će nam suditi neki oni, dakle ne sudije, neće nam suditi tužioci, neće se voditi nikakve istrage, biće prekih sudova, bićemo svi, verovatno, zatvoreni na nekom stadionu i bićemo nekako sankcionisani tako što ćemo svi biti obešeni. 
	Tada je izvršeno više krivičnih dela. Ja ih ne bi nabrajao i zato molim ministra pravde da se upozna sa ovom emisijom i da upita tužilaštvo, da upita istražne organe zašto se ne procesuira ova Titova pionirka koja se nalazi na nekakvoj studentskoj listi, na kojoj nema studenata. Ta lista bi mogla da se nazove i astronautska, jer koliko ima astronauta na toj listi, toliko ima i studenata. 
	Sa druge strane želim da pružim podršku i u ime svih poslanika SNS porodici Vučić. Znači, kompletnoj porodici Vučić. Tu mislim na gospođu Angelinu; mislim na gospodina Anđelka; mislim na Danila; mislim na Milicu; posebno mislim na maloletnog Vukana. I mislim da delim mišljenje svih nas da su sve porodice u Srbiji ugrožene, ali da je najviše ugrožena porodica Aleksandra Vučića, da godinama trpi torturu, mržnju, mizoginiju, trpi sve ono što je moguće i što je najgore. Pitao bih ovu gospođu šta bi njoj značilo kada bi njenom suprugu neko rekao da njeno dete nije njegovo nego nekoga drugoga. Zato jedino što mi možemo da uradimo, a to je da ja sa ovog mesta pozovem gospodina Aleksandra Vučića, pozivam ga, molim ga, u ime nekog prijateljstva od 1995. godine između mene i njega i svih ovih ljudi da se stavi na čelo liste, da na sledećim izborima bude naš kandidat za premijera, da Srbija napreduje, da Srbija pobeđuje, da Srbija bude ujedinjena, da ujedi sve porodice, da ujedini sve socijalne strukture u Srbiji, da ujedini sve ljude koji su mladi, koji su srednje generacije, koji su moji ispisnici. Jedino tako možemo sa svim nacionalnim manjinama i sa pretežnim delom Srba da napravimo jednu Srbiju koja će da napreduje, koja će da vodi politiku na sve četiri strane sveta, koja će imati razvoj, gde ćemo imati veće penzije, veće plate, gde ćemo napredovati u svakom pogledu. 
	Najviše što boli ove blokadere i ove koji dobacuju je strateški razgovor sa Amerikom. To je ono što njih boli. To je ono što njih peče. 
	PREDSEDNIK: Hvala vam. Vreme.
	DRAGAN NIKOLIĆ: Srbija će uspeti da pobedi sve ove, jer ovo zlo moramo da zaustavimo. Hvala vam. Živela Srbija!
	PREDSEDNIK: Nastavljamo sa radom. 
	Vraćamo se na poslaničke grupe. 
	Molim vas da se prijavite. 
	Reč ima Boris Bajić. 
	Izvolite. 

	BORIS BAJIĆ: Hvala, predsednice.
	Poštovano predsedništvo, uvaženi članovi Vlade, dame i gospodo narodni poslanici, povod za podnošenje inicijative za održavanje ove sednice možda je delimično izgubio svoju prvobitnu aktuelnost, ali ukupna društvena i politička situacija obavezuju nas da o svim važnim pitanjima razgovaramo otvoreno, odgovorno i argumentovano. Narodna skupština u tom smislu mora ostati centralno mesto političkog dijaloga, razmene argumenata i demokratskog sučeljavanja stavova. Zato želimo jasno i odgovorno da obrazložimo odnos Saveza vojvođanskih Mađara prema Vladi  Republike Srbije i razloge zbog kojih imamo stratešku saradnju sa Srpskom naprednom strankom, sad već više od 10 godina. Da bismo razumeli suštinu te saradnje moramo se vratiti u 2013. godinu. Godinu simboličkog istorijskog pomirenja srpskog i mađarskog naroda. Bio je to trenutak državniče hrabrosti i civilizacijske odgovornosti. Trenutak u kojem su predsednici naših država pokazali da je moguće suočiti se sa najtežim stranicama zajedničke prošlosti, odati počast nevinim žrtvama i nezaboravljajući istoriju otvoriti novu eru odnosa između Srbije i Mađarske. 
	A zatim dolazi 2014. godina. Godina u kojoj je Republika Srbija iz svog pravnog sistema uklonila odluke kojima je mađarska zajednica decenijama nosila nepravednu stigmu kolektivne krivice za događaje iz Drugog svetskog rata. To nije bio  samo politički potez. To je bio civilizacijski čin. Na tim temeljima izgrađeno je novo poverenje između srpskog i mađarskog naroda. Na njima je izgrađeno i strateško partnerstvo Republike Srbije i Mađarske. Partnerstvo zasnovano na međusobnom poštovanju i stabilnosti. Savez vojvođanskih Mađara imao je čast i odgovornost da u tom procesu bude most između dve države i dva naroda. Iz te politike proistekli su konkretni rezultati. Strateški savet za saradnju Srbije i Mađarske, brojni bilateralni sporazumi, snažan rast trgovinske razmene, značajan priliv investicija, zajednički infrastrukturni i energetski projekti i vidljivo smanjenje međunacionalnih incidenata. 
	Mađarska je danas jedan od najvažnijih ekonomskih partnera Srbije. Trgovinska razmena višestruko je uvećana u odnosu na period od pre 15 godina. Politička saradnja između naših organizacija nikada nije bila zasnovana na funkcijama, niti na političkom prestižu. Savez vojvođanskih Mađara nikada nije vodio politiku ličnih ambicija. Nismo tražili najviše državne funkcije. Želeli smo nešto drugo, da imamo svoj program, da imamo pouzdane partnere i da imamo mogućnost da konkretno radimo za ljude koji nam iz izbora u izbore ukazuju svoje poverenje. 
	Mi u Savezu vojvođanskih Mađara svoju politiku gradimo odozdo iz sela, gradova i lokalnih zajednica u kojima naši ljudi žive, na pijacama, na ulicama, na našim manifestacijama, u svakodnevnom razgovoru sa ljudima. Zato naši prioriteti nikada nisu bili apstraktni i ideološki, već životni i konkretni. Izgradnja i obnova puteva, škola i vrtića, obnova  crkava, domova kulture, sportskih i rekreativnih centara, poput novootvorenog bazena u Bačkoj Topoli, podrška poljoprivrednicima i preduzetnicima, nove investicije i nova radna mesta, mogućnost da mladi ljudi ostanu ovde zasnuju porodicu i svoju budućnost planiraju ovde  u svojoj domovini. 
	Nema očuvanja identiteta bez normalnog i dostojanstvenog života i zato smo odavno prevazišli okvire klasične manjinske politike. Bavimo se kulturom, obrazovanjem, informisanjem i službenom upotrebnom jezika, i to ćemo uvek raditi, ali se istovremeno sa svojim partnerima bavimo i ekonomijom, infrastrukturom, poljoprivredom, regionalnim razvojem, zapošljavanjem. 

	Naš politički princip je jednostavan i nepromenjen. U svakoj sredini u kojoj žive pripadnici naše zajednice želimo da doprinesemo stabilnosti, razvoju i boljem kvalitetu života. Zato smatramo da je saradnja koju smo gradili prethodnih godina donela i te kako konkretne rezultate i vojvođanskim Mađarima i Republici Srbiji i zato tu politiku nastavljamo da podržavamo.
	U savremenoj politici jasno se uočavaju dve škole. Jedna koja živi od performansa, medijskih efekata i retoričkih bravura i druga koja živi od rada, kontinuiteta i  rezultata. Mi se trudimo da pripadnemo ovoj drugoj političkoj školi, jer tako nas je učio naš pokojni predsednik Ištvan Pastor. Svoju politiku gradimo svakodnevnim radom, strpljivo, ozbiljno i odgovorno. Upravo zato smo učestvovali u radu Vlade Republike Srbije na novu državnih sekretara i zato ćemo nastaviti da budemo deo institucionalnog sistema, jer verujemo da se rezultati postižu isključivo kroz institucije. Rezultati na koje smo ponosni su ljudi  koji su dobili priliku da rade, investiraju, školuju svoju decu i planiraju svoju budućnost. Ponosni smo i na ono što je urađeno u obrazovanju i kulturi, na stipendije za naše mlade od vrtića do fakulteta, na učeničke i studentske domove, na sportske akademije, na podršku porodicama, na očuvanju jezika, identiteta i kulture. Ponosni smo što smo se borili za mogućnost školovanja na maternjem jeziku u svakoj sredini u kojoj je za to postojalo interesovanje i zahvalni smo na podršci koju smo uživali u tom našem nastojanju, na izgrađene i rekonstruisane domove kulture, na ulaganja u naše crkve, na višejezičke table na putnim pravcima posle više od četiri decenije i na brojne druge projekte. Sve su to rezultati politike kontinuiteta i saradnje. Zato smo se uvek trudili da budemo faktor stabilnosti, normalnosti i konstruktivnosti u našem društvu. 
	Nakon više od 10 godina saradnje smatramo da su rezultati opravdali naše političke odluke. Činjenica je da se danas u Srbiji živi bolje nego pre 10 ili 15 godina. To se vidi u infrastrukturi, investicijama, životnom standardu i mogućnostima koje postoje. Naravno, problema ima i biće ih, ali ozbiljna politika ne podrazumeva negiranje rezultata koji su očigledni. Mnogo je oblasti u kojima je bez ikakve sumnje ostvaren značajan napredak. Verujemo da se politika ne vodi emocijama već odgovornošću, razumom i činjenicama. 
	Kada govorimo o postignutim rezultatima, želim da istaknem i važnu ulogu Vlade Mađarske. Mnogi projekti koji su značajno unapredili kvalitet života naše zajednice realizovani su zahvaljujući podršci naše države. Za Savez vojvođanskih Mađara saradnja sa Vladom Mađarske nije i neće biti pitanje dnevne politike. To je pitanje odgovornosti prema sopstvenoj zajednici. Zahvaljujući saradnji legitimnih partnera u Srbiji i Mađarskoj ostvaren je jedan od najplodonosnijih perioda u savremenoj istoriji vojvođanskih Mađara. Imamo institucije, imamo projekte, imamo ideje, imamo ljude. Izgrađen je sistem koji funkcioniše stabilno i dugoročno održivo i spremni smo da tu saradnju nastavimo i u budućnosti.
	Ovaj saziv Parlamenta radio je na momente i u veoma teškim okolnostima. Savez vojvođanskih Mađara ostao je dosledan politici stabilnosti, normalnosti i konstruktivnosti. I zato danas možemo mirne savesti da kažemo da smo čak i u takvim okolnostima ostvarili konkretne rezultate za građane. Na toj politici ćemo istrajati. 
	I na kraju, želim da ukažem na još jedno pitanje koje smatram izuzetno važnim. Politički pluralizam i participacija manjinskih zajednica ne smeju biti formalnost, niti politički dekor. Pluralizam mora biti autentičan. Mora imati legitimitet. Mora predstavljati stvarne ljude i stvarne zajednice. Smatramo da je 

8/3	AL/MJ

učešće Saveza vojvođanskih Mađara u političkom životu Srbije jedan od dobrih primera prakse ozbiljne, odgovorne  i autentične participacije jedne manjinske zajednice u institucijama Republike Srbije. Ponosni smo što smo zajedno sa predstavnicima drugih nacionalnih zajednica doprinosili i doprinosimo i dalje stabilnosti, pluralizmu i demokratskom kapacitetu naše države. Kada manjinske zajednice imaju svoje autentične predstavnike, kada postoji međusobno poštovanje i kada se politika vodi kroz institucije, dijalog i kroz konkretne rezultate, tada je jača i stabilnija cela država. Zato je naš stav u ovoj raspravi jasan. Savez vojvođanskih Mađara ostaće konstruktivan, odgovoran i državotvoran činilac Republike Srbije. Uvek ćemo dostojanstveno, kulturno i odgovorno zastupati ljude koji nam iz izbora u izbore ukazuju svoje poverenje. Iza nas stoje jasan program, kredibilni ljudi i autentičan politički identitet sa precizno vizijom razvoja naše zajednice u Republici Srbiji. Već 32 godine dosledno gradimo poverenje. Ta tradicija je naša najveća snaga, ali i obaveza da nastavimo putem stabilnosti i napretka. Zahvaljujem.	
9/1	MV/MP		11.20 – 11.30

	PREDSEDNIK: Hvala vam.
	Sledeći reč ima Aleksandar Jovanović.
	Izvolite.
	ALEKSANDAR JOVANOVIĆ: Zdravo živo svima.
	Pre nego što krenem o temi dnevnog reda, želim da obavestim ovaj parlament i sve vas ministre, pogotovo ministra za brigu o porodici, ne znam da li je tu, naime, javili su mi se roditelji dece iz Mrčajevaca, roditelji dece iz Osnovne škole „Anđelko Tetomirović“, u kojoj se poslednji dan školske godine desilo nešto strašno. Naime, došlo je do seksualnog nasilja od strane nekoliko učenika prema svom drugaru. Pokrenuta je krivična prijava protiv trojice učenika koji su seksualno zlostavljali svog drugara. Tužilaštvo je tu krivičnu prijavu označilo kao seksualno uznemiravanje i neprimereno ponašanje. Roditelji su uznemireni i moja obaveza je da vam prenesem da se to pod hitno ispita, da se ne bi slučajno desilo nešto se već dešavalo, što niko ne želi. 
	Da se vratim na temu dnevnog reda. 
	Gospodine Macut, vama se obraćam. Vi ste predsednik Vlade i kao takav prvi ste čovek koji treba da vodi ovu Srbiju. Da vas pitam, da li znate da pevate? Pa gde ste vi sa narodom pod šatrama zajedno sa svojim ministrima? Ako ne znate da pevate, sigurno ćete propevati kad-tad. Juče ste počeli svoje izlaganje rečenicom da ste vrlo hrabar čovek. Moram da vam kažem, ja nešto hrabrije od vas u životu nisam sreo. Čime se vi bavite, zapravo, gospodine Macut? Recite mi, molim vas, da nije istina ono što se priča, da ste dana nakon ubistva na Senjaku bili na ručku u tom istom restoranu? Da li je to istina ili ne? Šta rade službe državne bezbednosti? Ako je istina da ste vi zajedno sa prvim čovekom SNS-a bili na ručku na mestu gde još nisu oprali krv, o čemu mi onda ovde razgovaramo? 
	Pitanje za vas, gospođo Sofronijević. Juče ste bili ovde, sada vas ne vidim. Znamo se još iz vremena Rakite, sećate se. Pitam vas, po kom to zakonu, vi ste arhitekta svih građevinskih projekata, stojite kao glavni operativac svega što se ovde gradilo deceniju unazad, sretali smo se kod vas u ministarstvu, pitam vas po kom to zakonu Goran Belić i dalje radi gore u Rakiti? Zašto ne povadite ove cevi? Po kom to Ustavu vi funkcionišete? To isto važi i za Saru Pavkov. Po kom to zakonu o zaštiti prirode prvi čovek vodoprivrede gradi na mestu gde ne sme da se gradi, gde je zona zaštite od poplava? 
	I šta ćete da radite, gospođo Sofronijević, kad vodoustava pukne gore, ta podoustava koja služi da brani ljude od poplava, da ih ne podavi blato i kamenje? To pitanje postavljam stoti put dole u selu Zvonce. Ko će posle da bude kriv kad dođe do masovne tragedije? Šta treba da radi građanin, gospodine Vujiću, vama se obraćam, vi ste ministar zakona, pravde i pravosuđa, kad država koja je sama donela zakone te iste zakone ne sprovodi? Šta da rade građani? Prvo se pozovu na zakon, pošalju sve zahteve po zakonu i proceduri svim institucijama, a onda se pojavi Goran Belić, pojavi se Dragan Josić, pojave se Kinezi, pojave se vaši investitori da otimaju, krče i pljačkaju ljudima šumu. I šta treba ljudi da rade? 
	Šta se to sprema, gospođo Pavkov, gore u okolini Zaječara, na Malki Golaji? Ljudi uznemireni. Sprema se masovna pobuna protiv kineskog investitora koji je već upao ljudima u posede, koji se uveliko sprema da gradi puteve za novi rudnik. Ne bi bilo ništa loše kad bi se, recimo, neko setio da ljude obavesti pre nego što počne da radi. 

	Gospodine Selakoviću, vama se obraćam. Zakon o zaštiti spomenika kulture, da li postoji to ili ne postoji? Kad smo došli do dokumenta gde ste se dogovorili sa Kušnerima da gradite onu zgradu kod Generalštaba, rekli ste da taj ugovor ne postoji, kakvi, to mi izmišljamo. Onda se desilo da ipak to postoji, isto kao i sa Rio Tintom. Nije problem ovde samo korupcija i nepoštovanje zakona, nego način, bre, na koji se vi ophodite prema ljudima. Jeste li se ikad zapitali odakle toliki bes u narodu? Odakle toliki bes? Svaki normalan čovek bi rekao – čekaj, da nije možda u meni problem? Ponašate se prema ljudima bez trunke osnovnog ljudskog dostojanstva. Zato imate to što imate – masovnu pobunu. 
	Još jednu stvar hoću da vam kažem. Napravi ste od Đokića, od rektora Đokića najvećeg neprijatelja ove države. Pa čekajte, bre, da nije vas on nikad ne bi postao rektor. Što se sada bunite protiv njega kad ste ga vi podržali da postane rektor? Je li to tačno ili nije? Vi ste ga doveli na to mesto. 
	Na kraju još jednu stvar hoću da vam kažem. Ono što se dešava u poslednje vreme u javnom prostoru, ja sam svašta izgovorio u ovoj skupštini, ja sam najveći alkoholičar u zemlji, tu etiketu ste mi vi namenili. Ne prođe dan, svaki put kad izađem na ulicu da mi ne dobacuju – Ćuto, šljokaro! To ste vi uradili. Ja u životu nisam bio alkoholičar, ali nema veze, navikao sam. Nikakav problem, trpeo sam i trpeću to i dalje. To je način na koji se vi ophodite prema ljudima. Onda se čudite što se neki ludak pobesneli pojavi sa mačetom i preti. Onda se čudite to što imate na ulici. Vi ste odgovorni za atmosferu u ovom društvu. To vam kaže najveći alkoholičar u zemlji, koji to nikad nije bio. 
	Način na koji se vi ophodite prema ljudima, ponižavate ljude. Zašto? Zato što politika izvuče najgore iz nas. Ja ne želim da budem nešto što nisam. Od ovih ljudi ovde pored mene, od mojih ljudi iz Ekološkog ustanka nikad niste čuli niti ćete ikada čuti da pominju bilo čiju porodicu. Svi smo mi nečija deca i većina nas ovde ima decu. Znači, onaj ko misli da je normalno da pominje tuđu decu, bilo čiju, mislim na ono što se desilo u emisiji sa Paunovićkom, taj ko to radi dotakao je dno ljudske bede. Nemojte to više da radite. Nemojte da dirate u bilo čije porodice. To je poruka svima koji ovo gledaju. Nemojte da dirate tuđu decu.
	Još ću govoriti, imam štošta da vam kažem. Očekujem, Selakoviću, od vas odgovor, da mi kažete po kom to zakonu vi poništavate jednu čitavu struku? Po kom to zakonu BIA upada u Zavod za zaštitu spomenika? Po kom to zakonu, gospođo ministarko ekologije, Goran Puzović gradi na mestu gde je zabranjeno graditi? Po kom to zakonu se vi dogovarate sa Kinezima, sa bilo kim, sa Amerikancima, sa Rusima, da krčmite ono što je naše? Onda se čudite što imate opštu pobunu. To kako se vi ponašate prema svima i prema zakonu je čist kriminal. 
	Gospodine Macut, onog momenta kad ste se uvatili u ovo krimi-kolce, vi niste endokrinolog nego ste endokriminolog. Dogovorite mi na pitanje – da li ste bili na ručku na Senjaku dan nakon ubistva? Hvala.   
	PREDSEDNIK: Sledeći je narodni poslanik Borislav Antonijević. 
	Izvolite. 
	BORISLAV ANTONIJEVIĆ: Hvala. 
	Mi smo, naravno, potpisali ovaj zahtev za smenu Vlade. Potpisali smo ga i predat je još 13. februara 2026. godine, a sednica je bila, čini mi se, 15. ili 16. aprila.  
10/1	MZ/CG		11.30–11.40

	To je ona sednica neverovatna gde poslanici koji su u sali Narodne skupštine nisu u sali Narodne skupštine zato što nisu ubacili svoje legitimacije. I onda se kaže – nema kvoruma. Pa što su uopšte ulazili u salu? Da bi pokazali da nešto mogu, da bi pokazali da se nešto radi kako ne treba da se radi. Dobro, to smo navikli, pa nam nije ni čudno.
	Ali da ponovimo ono što je trebalo tada da kažemo, a što su mnogi izgovorili, zbog čega mislimo da ova vlada treba da bude raspuštena. Pa da krenemo. 
	Nedostojnost za obavljanje funkcije predsednika Vlade Republike Srbije gospodina Đure Macuta, jer sa mesta predsednika Vlade nije iskoristio svoje pravo, te pokrenuo postupak za razrešenje ministra kulture gospodina Nikole Selakovića, a za kojeg se zna da je preko falsifikovane dokumentacije skinuo zaštitu sa zgrade Generalštaba, koji je vršio pritisak na v.d. direktora Zavoda za zaštitu spomenika kulture Aleksandra Ivanovića i direktora Republičkog zavoda Gorana Vasića da donesu odluke o skidanju statusa spomenika kulture sa zgrade. Nedostojnost za vršenje funkcije člana Vlade ministra kulture Republike Srbije Nikole Selakovića zbog svih ovih pomenutih dela.
	Nedostojnost za obavljanje funkcije člana Vlade ministra finansija Siniše Malog, ministra građevinarstva, saobraćaja i infrastrukture Aleksandre Sofronijević jer su sa mesta ministra finansija, odnosno državnog sekretara ministarstva građevinarstva, saobraćaja i infrastrukture učestvovali u nezakonitom postupku potpisivanja memoranduma i ugovora sa stranim investitorom i poklanjanje zgrade Generalštaba, bez javnog poziva, bez naknade, suprotno odredbama Zakona o javnoj svojini, a čemu je prethodilo nezakonito skidanje statusa zaštićenog kulturnog dobra sa zgrade Generalštaba, protivno odredbama Zakona o kulturnom nasleđu, na osnovu falsifikovane, falsifikovane, dokumentacije Republičkog i Gradskog zavoda za zaštitu spomenika kulture.
	Nedostojnost ministra za javna ulaganja gospodina Darka Glišića, koji je na nacionalnoj televiziji dao savet roditeljima da ih ne puštaju da studiraju i da ih ne puštaju da idu na fakultete jer će im se deca vratiti u kovčegu. 
	Nedostojnost ministra informisanja gospodina Borisa Bratine, koji je izjavio i poručio roditeljima da obrate pažnju jer policija ima pravo da bije i da ubije.
	Nedostojnost ministra zdravlja gospodina Zlatibora Lončara, koji je na sednici Vlade na kojoj su se zahvalili predsedniku Republike Srbije Aleksandru Vučiću što ih je pozvao. Nisam znao da predsednik saziva sednicu Vlade, ali eto, mislim, svašta ćemo saznati. A gospodin Lončar je izjavio i zamolio predsednika Aleksandra Vučića da slučajno ne odlazi jer bez njega državno zdravstvo će propasti i građani Republike Srbije neće imati više gde da se leče.
	Nedostojnost ministra Dubravke Đedović Handanović, ministra energetike, zbog neprijavljivanja Agenciji za suzbijanje korupcije svoje firme i preduzeća u Republici Hrvatskoj, pa se onda po hitnom postupku to zatvara. Kod nje sve 
nešto po hitnom postupku. Po hitnom postupku se i vraća državljanstvo Republike Srbije kog se odrekla.
	Nedostojnost ljudi koji direktno utiču ponovo na najugroženiju grupaciju kod nas – odgajivače svinja. Pa da se pitamo, da li, bre, to ministarstvo uopšte o nečemu radi, da li veterinarske službe o nečemu rade, da li slušaju ljude koji se razumeju. Zašto je država kriva, odnosno jedan od krivaca za ovo što je uništeno 30.000 svinja u Srbiji? Pa zato što je država dozvolila, odnosno nije sprečila, da se nekontrolisano namnože divlje svinje koje se slobodno kreću i dolaze u kontakt sa domaćim svinjama i šire zarazu.

	Država je od 2019. godine, kada je primećen porast broja divljih svinja, mogla da angažuje sve, uključujući i vojsku koja nikada nije angažovana na onome na čemu treba, pa eto, mogla je barem da se angažuje na ovome da se spreči širenje broja divljih svinja, ograđivanjem ili odstrelom. Na jedan hektar u Srbiji ima oko sedam divljih svinja. Gladne prilaze ljudskim naseljima, farmama, pa čak i gradskim plažama. Viđene su na Štrandu u Novom Sadu. Šteta će se ovim meriti i već se meri milionima evra – gubitak životinja, prirodnog fonda i višegodišnja nemogućnost izvoza svinjskog mesa. Da li neko razmišlja o tome, gospodo iz nadležnog ministarstva? 
	Partijsko kadrovanje u Ministarstvu poljoprivrede i Upravi za veterinu je upravo dovelo do ovoga, da nema onih koji znaju da rade svoj posao, koji su tu da bi se samo popunilo mesto i da bi primali neku naknadu. A da ne pričamo o neophodnosti i sporazuma sa Republikom Bosnom i Hercegovinom i Hrvatskom, jer divlje svinje prelaze preko granica, ne traže im pasoš. Preventivne mere koje je trebalo da budu sprovedene nisu sprovedene. Preventivne mere zaštite odvoza zaraženih svinja se ne sprovode. Profesor Ševarlić je lično video kamione koji bez cerada odvoze uginule životinje. Da li neko zna šta je sprovođenje epidemioloških mera, osim da se organizuje vakcinacija po stadionima, halama, podrumima, ulici ili tako nešto. 
	Nisam siguran da su na zaraženim područjima postavljene dezinfekcione barijere, jer ih nismo videli. Za ogromnu štetu su odgovorni nadležni veterinari i svega toga. A recimo, konkretno direktor Uprave za veterinu nije veterinar, mislim, to je verovatno logično, nema veze. 
	Ne mogu da izostavim a da ne spomenem spinovanje naroda Srbije od strane predsednika Srbije Aleksandra Vučića, koji je izjavio da je on zaslužan za ukidanje sankcija i taksi od strane SAD-a, a zaboravio je da kaže da je Vrhovni sud poništio prvu odluku predsednika SAD-a Donalda Trampa o uvođenju sankcija, a onda je on imao pravo diskreciono kao predsednik da produži sankcije još 150 dana, i ove sankcije i takse. Uvaženi građani Srbije i uvažene kolege narodni poslanici, ukidanje nije izdejstvovao predsednik Aleksandar Vučić, kako je predstavljeno u medijima, nego je isteklo 150 dana pa su sankcije prestale da važe. Ja nemam pojma odakle tolika želja za spinovanjem, jer ljudi nemaju vremena više da isprate šta se dešava. 

11/1	MT/LjL		11.40–11.50

	Nedostojnost ministra unutrašnjih poslova, gospodina Ivice Dačića, zbog dešavanja na Senjaku, ubistva, zbog umešanosti policijskih službenika, kako smo čuli i od samog predsednika Aleksandra Vučića, u zaštitu kriminalaca i narko-dilera, pa umesto narko-dilere da hapse, oni ih čuvaju jedne od drugih. Mislim da nema potrebe više pričati o nedostojnosti pojedinih ministara, a siguran sam da o svakom ima po nešto da se kaže.
	Ovako kad čovek pogleda, mi smo kao poslanička grupa imali jednu neverovatnu ideju, pošto je prosto neverovatno da se sve ove stvari dešavaju u Narodnoj skupštini Republike Srbije da se donose odluke, pa smo hteli da proverimo kakvo je stanje svesti, pa ćemo podneti zvaničan zahtev Narodnoj skupštini Republike Srbije da se izvrši testiranje svih narodnih poslanika Republike Srbije na korišćenje nezakonitih supstanci, da vidimo šta se ovde dešava, jer ovo što se ovde donose odluke, za šta se glasa, šta se predlaže, u čistoj svesti čovek stvarno ne može da uradi. Onda bi to bilo opravdanje, ako vidimo da je neko bio pod uticajem narkotika, da nam je jasno zašto se to radi.	
	Gospodine Macut, gospodine Mali, gospodine Bratina, u pravu ste, u Republici Srbiji i u srpskom narodu postoji, kada vas neko pozove po imenu i prezimenu, vi ga pogledate u oči, a to što ne gledate u oči znači da je ostalo još malo dostojanstva, jer onaj koji se stidi i ne treba da gleda u oči i samo tako i nastavite, ali prestanite da radite pogrešno. Hvala.
	PREDSEDNIK: Reč ima Milenko Jovanov. Izvolite.
	MILENKO JOVANOV: Reagovao bih samo na dve stvari. 
	Prvo, pošto poslanik koji priča o nedostojnosti drugih, mogao bi da porazgovara malo sa sobom pred ogledalom o sopstvenoj nedostojnosti da bude ovde, pošto u Skupštinu ponekad svrati, pa i ne zna da smo mi napustili salu kada se utvrđivao taj kvorum. Valjda mu je neko negde pričao kako je.
	A što se tiče ovog alko testa, živ nisam da vidim vaše rezultate. Jedva čekam vaše rezultate. Jedva čekam vaše rezultate, ako alko test to bude uspeo da zabeleži, ako se ne pokvari, eksplodira ili nešto slično. 
	I najzad, predsednik Vučić. Ovo je sada bedni pokušaj kopiranja Borka Stefanovića, s tim što je Borko Stefanović inteligentan, pa je ono što je rekao inteligentno pokušao da podvali. ON je rekao – nema naše zasluge za to što se ne nalazimo na listi sankcija SAD. A, onda je predsednik Vučić odgovorio – i te kako ima, jer se četiri kriterijuma gledaju, pa naveo sva ta četiri kriterijuma. 
	Tako da, u svom obraćanju, kada je govorio o sankcijama, predsednik je govorio o tome da je Vrhovni sud, odnosno da su američki sudovi jedan deo posla uradili, ali postoji drugi deo posla, koji se tiče ova četiri uslova, koji su zasluga Republike Srbije. Između ostalog i taj prinudni rad. Ali, to treba neko da zna. A, pošto ništa ne zna, pošto se bave u slobodno vreme jurenjem marsovaca, zmajeva i sličnih bića i utvrđuju ko ima plave oči pa je poreklom Marsovac a nije Marsovac, itd., itd., pošto u Skupštinu svrate ponekad i ne znaju o čemu se ovde radi, niti se zna o čemu se priča…
	(Borislav Antonijević: Lečenjem dece.) 
	Kažite.
	(Borislav Antonijević: Gospodine Jovanov, taj koga prozivate je izlečio preko 200.000 dece. Sram vas bilo što ga pominjete.)
	Pa, to mu je posao.
	(Borislav Antonijević: Lečenjem dece se bavi.)
	Znači, lekar je lečio i zbog toga što je lečio ja ne smem da kažem da nije normalno to što kaže da ko ima plave oči poreklom je sa Marsa? Zato što je lečio?

	Pa, za to ga je ova država školovala.
	PREDSEDNIK: Gospodine Antonijeviću, prekinite da dobacujete. 
	MILENKO JOVANOV: Ova država ga je školovala.
	Što ste toliko nervozni, šta je vama? Što ste tako detonirali?
	PREDSEDNIK:  Prekinite da dobacujete, imali ste svoje vreme.
	MILENKO JOVANOV: Hajde vi uradite taj test, pa donesite rezultate. Ajde, evo sad možete i odmah.
	Nema nikakvih problema, samo se smirite. Dišite duboko i zamišljajte neku livadu i smirite se.
	Ajde, polako.
	Jedino ne mogu da položim test ali bih ja više voleo da uvedete test da mi utvrdite da li mi zelene oči potiču od majke i dede ili od Marsovaca? Taj test bih voleo da mi uradite. 
	(Borislav Antonijević: Gospodine Jovanov, počnite da čitate malo, pa ćete…)
	E, kad budem pročitao kako sam postao od Marsovaca…
	(Borislav Antonijević: Gospodine Jovanov, kada biste još nešto čitali osim SNS biltena…)
	Dajte mi tu knjigu, molim vas. 
	Ja sam znao da sam poseban, ali nisam znao zašto. E, sad ste mi objasnili. Dajte mi tu knjigu, molim vas, da vidim zašto sam i kako postao od Marsovaca. 
	U svakom slučaju, kada je neko nedovoljno inteligentan, pa ne ume ni da ponovi ono što je bila politička podvala nekog mnogo inteligentnijeg i obrazovanijeg, onda to izgleda ovako. 
	PREDSEDNIK: Izvinite, gospodine Jovanov…
	MILENKO JOVANOV: U svakom slučaju, predsednik je objasnio šta ima da kaže, pojasnio koja četiri kriterijuma je ova zemlja ispunila da se ne nađe na listi sankcija, najavio da će te takse biti između 10% i 12% u nekoj perspektivi, da je to nešto što očekujemo, itd. Sve je lepo čovek objasnio, ali za nekoga ko je priučen u politici, samouki političar, samouki, odnosno, kako bi se to reklo, političar naivac, koji se bavi jurenjem Marsovaca i zmajeva, utvrđuje ko ima plave oči, zelene oči, to je previše komplikovano da bi znao da razume, a izgleda da je previše komplikovano za njega čak i da ponovi.
	Hvala. 
	PREDSEDNIK: Hvala vam.
	(Borislav Antonijević: Replika.)
	Svu repliku ste iskoristili dobacivajući, pritom ste se izvukli bez opomene, tako da mirna Bačka, budite presrećni.
	Hvala vam. 
	(Borislav Antonijević: Ovo su uvrede na šefa poslaničke grupe na koje želim da odgovorim.)
	Šef poslaničke grupe bojkotuje ovu Narodnu skupštinu, taka da možda da on odgovori nekad kad se pojavi ovde umesto toga da uzima svaku platu. Upravo je optužen od strane bivših koalicionih partnera da je uzeo dva i po miliona evra i da ne deli sa ljudima koji su bili na listi. 
	Tako da, šef poslaničke grupe je dobrodošao ovde, za sve plate koje prima da dođe jednom, da se udostoji i da odgovori sam.
	Hvala vam lepo, doviđenja. 
	Reč ima Miroslav Aleksić.

	(Borislav Antonijević: Znači, prof. Branimir Nestorović ne prima platu u ovoj Skupštini, prof. Nestorović prima platu tamo gde prima, u struci i u zdravstvu. 
	Znači, ovde ne prima platu. A, ovo je već uvreda od vaše strane, da sa mesta predsedavajućeg iznosite neistine o narodnom poslaniku. Čini mi se da je to tako, a to ne biste smeli da radite.)
	Izvolite, gospodine Aleksiću.
	MIROSLAV ALEKSIĆ: Dakle, poštovani građani Srbije, ova sednica, pre svega, je trebala da podrazumeva da predstavnici Vlade Republike Srbije, na čelu sa premijerom Macutom, odgovaraju na pitanja narodnih poslanika, na sve ono što mi u ime građana Srbije vama postavljamo kao pitanje, tražimo odgovore na to u ime građana Srbije. Nažalost, to je izostalo i tokom jučerašnjeg dana, a i izostaje i tokom današnjeg dana, te bih vas zamolio, predsednice Parlamenta, da u sklopu obavljanja svog posla omogućite ministrima, premijeru i ostalima da odgovaraju na pitanja narodnih poslanika i da probaju da odbrane propast u kojoj učestvuju, ako je moguće, a znamo da nije. 
	Što se tiče ove sednice, ona je takođe sazvana u interesu građana Republike Srbije, da konačno mogu da čuju šta se dešava i dešavalo u Srbiji, i to tokom jednog zasedanja. 
	Da bismo došli do ove sednice zahtev je potpisalo 62 narodnih poslanika poslaničkog klupa Narodnog pokreta Srbije – Novo lice Srbije, Stranke slobode i pravde, Zeleno-levog fronta, stranke SRCE, stanke Mi – Snaga naroda, dr Nestorović, Ekološki ustanak Aleksandra Jovanovića Ćute, gospodin Albijanić, samostalni poslanik, PSG – SDA – PDD i tri poslanika POKS-a. I zahvaljujući tim poslanicima iz ovih grupacija mi razgovaramo juče, danas i sutra, verovatno, o onome što je važno, pre svega za živote građana Republike Srbije.

	Moj kolega, Aleksandar Jovanović Ćuta je malopre postavio jedno vrlo važno pitanje ministru Stankoviću, ministru obrazovanja, na koje nije dobio odgovor. I ja sada hoću da ponovim to, a video sam da se i juče nekoliko puta javljao, zapravo pokušavao da se javi, ali mu predsednica parlamenta ili premijer nisu dozvoli. Pa, evo, možda će sad imati prilike da mi odgovori i na ono juče što sam govorio o obrazovanju, a i konkretno na ovo pitanje.
	Pitanje se odnosi na slučaj Mrčajevci i to umnogome govori o stanju institucija u Republici Srbiji i tome kako Vlada danas upravlja. Dakle, radi se o vršnjačkom nasilju u jednoj osnovnoj školi u Mrčajevcima koja se zove „Tatomir Anđelić“. Dakle, tu se dogodilo silovanje jednog dečaka od strane grupe vršnjaka. Postupak je pokrenut ministre, ne znam da li ste sa time u toku i dokle je postupak stigao i šta se dešava jer su ljudi tamo poprilično uznemireni i uzbuđeni, pre svega roditelji druge dece koja idu u tu istu školu? Da li ste izvršili vanredni inspekcijski nadzor u toj osnovnoj školi? Da li je utvrđeno da je bio prestup u postupanju direktorke škole Vesne Jevđenijević i razredne starešine Olivere Kaličanin? 
	Pošto ste pokrenuli postupak i to disciplinski postupak protiv nastavnice likovne kulture jer je, jel te, decu pustila ranije da izađu sa časa i sada njoj prebacujete svu krivicu i to zato što ta nastavnica likovne kulture nije neko ko ide na vaše skupove, podržava Srpsku narednu stranku i ovu vlast, podržava možda studente i zbog toga ste protiv nje pokrenuli postupak, disciplinski postupak je pokrenut, a ne protiv onih koji bi možda trebalo da odgovaraju.
	Dakle, inspektorka iz Policijske uprave Čačak je takođe saslušavala tu maloletnu decu i poprilično uticala na njihov iskaz. Direktorka škole, umesto da je preuzela odgovornost za to što se dogodilo, jer se dogodilo u njenoj školi, ona se ponaša kao da je jurišnik Srpske napredne stranke. Dakle, svakoga koga je prepoznala na protestu na koji su pozvali studenti i opozicija, ona to sankcioniše, preti itd. 
	Ministar Gajić zna koje direktorka škole u Mrčajevcima zato što imaju familijarne odnose. Ja ne znam da li to ima veze sa istragom i da ima i da nema, onaj koje odgovoran mora da snosi odgovornost? Znate, šta se dešava sad, sada se preti roditeljima koji su pozvali na protest 11. avgusta ispred policije i tužilaštva u Čačku i to zato što se boje za bezbednost sopstvene dece u toj istoj školi u Mrčajevcima. Veljku Vukomanoviću, Neveni Erić i Dušanu Davidoviću, oni dobijaju fizičke pretnje, ali isto tako dobijaju i pretnje otkazom, gospodine Macut. 
	Da li je to normalno da roditelji koji se boje za bezbednost sopstvene dece, gde država treba da pokaže rešenost i reši ovu stvar, a ne da zataškava i gura pod tepih i sada još ti ljudi treba da budu na bilo koji način proganjani? To je jedna velika sramota i zaista očekujem od vas da se maksimalno uključite u taj predmet, pre svega vi ministre kao resorni ministar, a onda će i drugi. Ako vam treba dokumentacija, zapisnici i sve ostalo ja ću vam predati da se upoznate sa tim slučajem. 
	Kada govorimo dalje o tome kako se odnosi vlast prema građanima Srbije, prema studentima. Juče je gospodin Macut osporio da postoji nasilje nad studentima, rekli ste da nasilja nema, da se nasilje od strane policije i drugih batinaša zapravo nije ni dogodilo.	
	Evo, ja bih sada postavio jedno pitanje, a tiče se jednog vrlo aktuelnog slučaja, studenti u blokadi su to objavili, a i moj kolega iz Novog lica Srbije su takođe objavili. Dakle, u toku manifestacije – Zlatarfest u Novoj Varoši, gde su građani, studenti iz tog grada na jednom štandu, improvizovanom prikupljali donacije za studentski pokret, posle te manifestacije studentkinja TMF-a, iz tog mesta je ponela 

novac sa sobom i krenula kući. Ispred kuće su je sačekala dva nabildovana muškarca, jedan od te dvojice bio je Emir Hadžimuterzić, takozvani Emir Jupa, koji je zamislite čovek koji je zaposlen u preduzeću „Srbijašume“, kod Krste Janjuševića. 
	Sada je pitanje, za vas gospodine Macut, da li taj čovek samo tamo fiktivno prima platu da bi tukao građane Srbije koji su protiv vlasti ili zaista radi u „Srbijašumama“, pošto oni koji su tamo zaposleni tvrde da se on nikada tamo i nije pojavio na poslu. Oni se zapravo bave batinanjem i prebijanjem studenata i građana Srbije i zato primaju platu. To nije slučaj samo u, konkretno „Srbijašumama“, to se dešava u „Srbijavodama“, to se dešava u drugim javnim preduzećima. Dakle, svi ovi vaši iz „ćacilenda“ oni koji su bili u avionu za Tivat su zaposleni što po firmama za obezbeđenje poput firme Vlade Mandića i sličnih, što po gradskim i opštinskim službama i ustanovama i oni ne rade svoj posao u interesu građana koji ih plaćaju nego u interesu SNS i služe da se obračunavaju sa svakim u ovoj državi koji se bori protiv vašeg režima.
	Dakle, uzeli su novac od devojke, pretili njoj, njenoj porodici i odneli čelnicima SNS u Novoj Varoši. Jel to poziv na dijalog i ujedinjenje na koje poziva predsednik Republike Srbije, a i vi zajedno sa njim? Jel vi tako mislite da ponovo građanima prodajete laži o nekakvom ujedinjenju, zajedništvu, miru, stabilnosti, dijalogu i tako dalje? Ili recimo, na ovaj način, jedan od ovih vaših jurišnika, izvesni Vladimir Balać koji je tu sačekivao nas ispred Skupštine dok su bili šatori, pa je jurio poslanike, poslanice iz naše poslaničke grupe i sve ostalo. Evo, on je koleginici Biljani Đorđević iz Zeleno-levog fronta na izlasku iz Narodne skupštine pretio klanjem. A to vam govorim apropo ove priče što je uhapšen ovaj koji je pretio predsedniku Vučiću i neka je uhapšen, niko nikome ne sme da preti, pogotovo zvaničnicima na taj način. A zašto niste uhapsili i ovog koji je pretio koleginici Biljani Đorđević isto klanjem? Pa, Vlada, institucije ove zemlje, ne obraćam se vama, obraćam se premijeru Macutu, ministar policije, ne znam ko, Kričak, Cmolić, ne znam ko je trebao, Ivica Dačić, ko je to trebao da uradi? E, tu se pokazuju dvostruki aršini kojima vi upravljate ovom zemljom. Kada se vama preti, odmah kreću svi mediji – evo, kreće novoposlata poruka preko Instagrama, društvenih mreža, ovoga, onoga, odmah institucije dejstvuju i tako dalje. Kada se preti ljudima sa druge strane koji nisu za vas, to prolazi, niko ni da osudi, niti da se bilo šta time pozabavi. Evo, ovo vam je primer. Ali što niste hapsili ovog Balaća? Pa, zato što vam je on tu ovaj jurišnik, tu je u šatorima bio, tu je u „ćacilendu“, ide i proganja ljude i on je zaštićen. 
	To su različiti aršini po kojima vaša vlast funkcioniše. Vama nikada građani Srbije nisu bili isti. Aleksandar Vučić za deceniju i po vladavine, dva mandata predsednika Republike Srbije, nije uspeo jednu jedinu stvar, da postane predsednik svih građana Republike Srbije. On to nikada nije uspeo da uradi, zato što je delio uvek građane na svoje i one druge. Svi koji ga ne podržavaju, a većina ga ne podržava u državi Srbiji, su od njega dobijali komplimente svakakve, od toga da su ološ, da su teroristi, da su izdajnici, da su strani plaćenici, da su secikese, da su ko zna šta nije, priča za sve. To predsednik države svom narodu ne sme da govori i nikada nije razdvojio funkciju predsednika stranke i predsednika države, sve vreme predstavlja SNS kao državu. 

	Dakle, svako ko ima drugačiji stav, političko mišljenje i ideologiju, on je protiv države, ako je neko protiv politike i SNS – Aleksandar Vučić i vi ga predstavljate kao neprijatelja države, pa to nije normalno, to nije normalno i taj ambijent ste vi stvorili. 
	Dakle, političke stranke se razlikuju, ali država je jedna i mi koji smo ovde se borimo za ovu državu i mi živimo u ovoj državi, i naša deca žive u ovoj državi. Nije ovo država koju ste nasledili vi iz SNS i vaši koalicioni partneri. Ovo je država svih građana Srbije, naroda, države Srbije i ne možete vi da uzurpirate vlast i ponašate se kao da ste vi država. Ne, niste država. Kao i mnogi pre vas, kao i mnogi koji će doći posle vas, morali ste da služiti građanima i narodu Republike Srbije. To je jedina vaša obaveza. Narod vas plaća. Čini mi se da mnogi od vas to nisu razumeli i shvatili, ponešeni i zanešeni svim onim što ste mogli da slušate i od vašeg šefa partije Aleksandra Vučića, a i ovi drugi koji su iz ovog pokreta za narod i državu i njima je isto on šef. 
	Kolega, Antonijević je pomenuo poljoprivredu. Nisam ni juče dobio odgovor od gospodina Glamočića, hajde da vidimo možda će danas. Ne dugujete vi meni odgovore da vam kažem, ni premijer, ni vi ministri, vi dugujete odgovor narodu Srbije. Možete da odgovorite. Možete da ćutite. Vaš je izbor, ja ne mogu vas da nateram, što je do mene ja ću da vas pitam, a da li ćete odgovarati, vi ćete odlučiti da li imate obavezu prema građanima Republike Srbije ili je nemate, to je vaša stvar.
	Što se tiče sektora poljoprivrede, juče sam govorio to i premijeru i naravno, ministru. Dakle, Ujedinjene nacije kažu da će sektor poljoprivredne proizvodnje i hrane imati najveći rast globalno do 2030. godine. Dakle, to vidi ceo svet. Da će najveći broj radnih mesta i novih radnih mesta biti upravo u industriji proizvodnje hrane, prerade, poljoprivredne proizvodnje, do 2035. godine potreba za hranom porašće za čak 40% u svetu, a za samo 15 godina kasnije dostići će i do 60%. To kažu Ujedinjene nacije. Dakle, hrana postaje jedan od najvažnijih resursa budućnosti ne samo ekonomski, već i strateški. To kažu Ujedinjene nacije. 
	Šta radite vi kao Vlada Republike Srbije? Naravno, aktuelna tema afričke svinjske kuge, govorile su i kolege o tome, ali vi ste sistematski krenuli da urušavate poljoprivredu od 2012. godine kada ste došli na vlast, a u poslednjoj deceniji je to bio masakr, potpuni masakr, i vi ste gospodine Glamočić jedan od ključnih aktera zbog koga imamo ovakvo stanje u državi Srbiji. 
	E sada, ja mogu da razumem vas da poljoprivreda ne može da se razvija bez strategije i odluke vlade da bude prioritet, ali ne mogu da vas razumem zašto ste prihvatili da budete grobar srpske poljoprivrede i da uništavate srpskog seljaka kao profesor na Poljoprivrednom fakultetu i neko ko se za razliku od Martinovića, Tanaskovića i ostalih barem razume, zna šta je poljoprivredna proizvodnja, ali ste prihvatili to, prihvatili ste tu funkciju i ako ste svesni bili da je poljoprivreda za sve vlade Aleksandra Vučića u prethodnih deceniju i po poslednja rupa na svirali i da to samo služi, eto da se ispuni forma. Vi niste uspeli da ih ubedite u značaj poljoprivrede, a niste uspeli da ih ubedite ni u to kakva treba da bude strategija i koliko je poljoprivreda važna za državu Srbiju, za građane, za demografiju, za bezbedno i dovoljnu količinu hrane, za ekonomiju, itd.
	Juče sam pomenuo jedan simboličan slučaj, a tiče se i poljoprivrede, ali se tiče i korupcije i taj slučaj je način na koji je „Al Dahra“ kupila „PKB“. Vi ste doneli odluku da privatizujete „PKB“, prodali ste „Al Dahri“ 16 hiljada i 785 hektara zemljišta „PKB“.  

	Znate ko je bio glavni menadžer za sve projekte koje je država Srbija pravila sa UAE? Bio je najpre Mlađan Dinkić, a onda Siniša Mali, njih dvojica su se starali da sprovode sve što se tiče UAE, od „PKB“ zemljišta i ostalih stvari. Prodali ste „PKB“, „Al Dahri“ po ceni od 4 hiljade i 700 evra po hektaru. Jel tako, jeste.
	Država Srbija je kasnije to isto sopstveno zemljište koje ste prodali „Al Dahri“ za 4 hiljade i 700 evra, za izgradnju nacionalnog stadiona u Surčinu, platila toj istoj „Al Dahri“ 61 hiljadu evra po hektaru, dakle 13 puta više ste platili zemlju koju ste sami prodali i niko vas na to nije terao. Da li je to korupcija ili neznanje, šta je to? Da li može neko od vas da mi odgovori, kako se to zove?
	Ne mogu da shvatim i to ne samo za Nacionalni stadion, isto to zemljište ste otkupili i za auto put, Beograd – Zrenjanin – Novi Sad. Ljudi, šta se desilo sa poljoprivredom u međuvremenu, kako „Al Dahra“  gazduje „PKB“, jel to postoji više ili služi samo za stambenu izgradnju. Najveći kombinat u staroj Jugoslaviji.
	Znate kako je sprovedena ta privatizacija? I, ovo sada govorim javno i svesno da čuju i ti stručnjaci koji rade u pravosuđu, tužioci pre svega i policajci, govorio sam o tome i ranije. Ovako je izgledala ta privatizacija „PKB-a“. 
	Dragiša Petrović, tadašnji direktor „PKB-a“  podneo je zahtev za uknjižbu državno-poljoprivrednog zemljišta katastru. Pošto je to bilo nemoguće u skladu sa zakonima Republike Srbije, katastar je odbio taj zahtev da se to uknjiži. Ko onda stupa na snagu? Niko drugi, nego Zorana Mihajlović. Ona koju je bila sramota da stoji pored tadašnje premijerke Ane Brnabić. 
	Ta Zorana Mihajlović podnosi žalbu Ministarstvu građevine, odnosno Dragiša Petrović njoj, a onda ona praktično tu žalbu usvaja i kreće u njeno sprovođenje. Posle toga se uključuje državni javni pravobranilac koji podnosi tužbu Upravnom sudu za poništenje rešenja Ministarstva građevine, ministarstva Zorane Mihajlović. Dakle, državni pravobranilac je rekao – ljudi, to ne može, nije po zakonu. Šta se onda dešava? Stupa na snagu Vlada Republike Srbije u tom trenutku premijer Vlade je bio Aleksandar Vučić i on nalaže praktično pravobranilaštvu da odustane od zahteva.
	Dakle, državnu imovinu, javne resurse svih građana Srbije ste predali Arapima za 4.700 evra po hektaru. U tom periodu kad su Arapi platili 4.700 evra po hektaru „Lidl“ je platio jedan hektar „PKB-u“ 900.000 evra hektar, a vi prodali za 4.700. 
	Kompanija „EMC“ četiri hektara platila 700.000 evra, vaš Drčelić „Konkord vest“ je 3,8 hektara platio 500.000 evra sve u momentu kad ste vi to prodali „Al Dahru“, naravno sa pričom da će „Al Dahar“ da unapredi srpski agrar, srpsku poljoprivredu, itd. Ništa od toga. Trideset miliona evra investicije koje su trebale da dođu, nema ih, rasprodavalo se polako jedno po jedno, rasprodavala se imovina, broj krava sa 7.300 u tom trenutku je pao danas, pitanje da li ima hiljadu ili dve, možda ministar to zna. I, naravno „Al Dahra“ sada to isto zemljište koje je kupila od države Srbije po 4.700 prodaje isto Republici Srbiji samo po 60.000 evra, čak i mnogo više od toga Republici Srbiji. 

	E, to se zove potpuni slom sistema, nedomaćinsko poslovanje, nepostojanje odgovornosti i to je primer pravi kako funkcionišu svi poslovi koje vi kao država danas obaljate. 
	Znate, gospodine Glamočiću, da tu strategiju u koju ste se kleli 2014. godine,  govorili o njoj da je na 145 strana, da je pisalo 240 naših eksperata, napisali ste da će agrar rasti godišnje po stopi od 9,1%, da je to Ustav za poljoprivredu.
	Umesto toga mi smo samo imali pad proizvodnje i potpuni slom sistema koji se ogledao u promenama raznoraznih ministara koji nisu imali blage veze o poljoprivredi ali su dolazili tu, eto, čisto da primaju platu i da zamajavaju oči poljoprivrednicima. 
	Danas, naravno da je broj gazdinstava pao na 500.000, nešto više od toga da je površina koja se obrađuje dramatično manja, da je broj goveda najmanji u istoriji, broj  svinja, ovaca,  koza, košnica, i tako dalje. 
	Sve je u padu čime god se ko bavio u Srbiji od grana poljoprivrede on propada.
	Ta vaša strategija u kojoj ste obećavali rast od 9% je bila 2014. godine 2%, 2015. godine minus 7,7%, 2016. godine plus 7,7%, znači nula te dve godine, 2017. godine minus 11,4%, 2018. godine plus 15%, to je bila najbolja, 2019. godine minus 7%, 2020, godina plus 2%, 2021. godina minus 5,7%, 2022. godina minus 7,8%.
	 Uglavnom, sve u svemu, ispod 2% je bio rast poljoprivrede za 10 godina vašeg upravljanja agrarom. To je početak i kraj svake priče za svakog odgovornog čoveka, a ne da vi sad obećavate novu strategiju, novu budućnost poljoprivrednicima i da ćete sada da popravite ono što ste upropašćavali zadnjih 10 godina. 
	Dakle, svi ovi podaci su važni zbog toga što nam se gase sela u Srbiji, ministre poljoprivrede. Vi vrlo dobro znate da ako nema razvijene poljoprivrede, nema ni srpskog sela. Ljudi napuštaju svoja imanja, odlaze dalje i polako se gasi proizvodnja hrane zbog toga što je cena mleka došla čak i ispod 30 dinara. 	Ljudi prodaju svoje krave, prodaju goveda, ostaju prazne štale. 
	Znate onaj ko jednom proda krave taj ih više ne vraća. Vi znate šta je stočarstvo, predajete. 
	Prema rečima vašim, Ministarstvo poljoprivrede u 2025. godini, Srbija je uvezla 41.300 tona mleka i mlečnih proizvoda. Dakle, 41.300 tona je uvezla Republika Srbija od čega 18.908 tona samog mleka i pavlake u vrednosti od 28 miliona evra. 
	Najviše po vrednosti je uvezeno iz Poljske, Nemačke i Italije, a po količini iz Bosne i Hercegovine i Slovenije.
	Sličan obrazac i u drugim granama poljoprivrede. Malina koju mi nazivamo crvenim zlatom i koja je i te kako mogla da bude strateški proizvod Republike Srbije i bila u nekim ranijim godinama. Srbija je uvek bila na prva tri svetska mesta po proizvodnji maline. Sad smo daleko od toga. Sad smo šesto, sedmo, osmo, deseto mesto zato što proizvodnja maline u Srbiji je u kontinuiranom padu. 
	Evo, samo u poslednjih nekoliko godina, 2023. godine smo imali 98.674 tone, a onda smo 2024. godine, pali na 94.000, ali 2025. godine, na 73.000 tona. Znači, za skoro 30.000 tona za dve godine je pala proizvodnja maline. Zašto? Zato što ljudi nemaju računa više to da rade. Krče svoje malinjake i kao proizvođači mleka, kao i ratari i ostali prestaju da se bave tim poslom. 
	Znate, vi gospodine Glamočiću, umesto da pomognete tim ljudima kojima ste resorni ministar, nazivate ih da su alkoholičari, da su se u Mrčajevcu ljudi opijali i da se nisu treznili po četiri radna dana. To ste izgovorili na Televiziji „Pink“. To je sramota. To je uvreda za one ljude koji tamo nisu izašli od sile. 

	Bio sam na tom protestu u Mrčajevcima, trebate da odete i vi da vidite i mehanizaciju koju imaju i koju su izvezli na put i da vidite same te ljude, da vidite njihove ruke, da vidite kako su odeveni, kako su obučeni, da vidite te mučenike, mučenog srpskog seljaka. 
	To se od vas očekuje, a ne da im pretite da se sklone, da neće da dobiju subvencije, i to malo muke što im dajete ukoliko nastavljaju da protestuju i da vršite različite vrste pritiska. 
	Zbog toga, naravno, imamo i uvoz ne samo mleka nego i svinjskog i goveđeg mesa, mesnih prerađevina sa upitnim kvalitetom, sa nejasnim poreklom i naravno, to dovodi u opasnost i zdravlje građana Republike Srbije i do toga da zbog gašenja poljoprivrede danas u 24 naselja ne živi ni jedan jedini čovek.
	Znate, ministre Glamočiću i vi ministre Stankoviću i vi gospodine Macut, treba da odgovorite građanima Srbije, ne meni. Ja sam ovo postavio u ime roditelja koji su uplašeni, u ime srpskih seljaka koji su uplašeni za svoju perspektivu i u ime svih građana Republike Srbije, gospodine Macut, koji u ovom trenutku su izloženi strahovitoj represiji i nasilju od strane kojekakvih batinaša koji su pod kapom javnog sektora i Republike Srbije.
	Zahvaljujem.
	PREDSEDNIK: Reč ima narodni poslanik Slobodan Ilić. 
	Povreda Poslovnika.
	SLOBODAN ILIĆ: Zahvaljujem.
	Član 106. na izlaganje gospodina Jovanova. Govornik može da govori samo o tački dnevnog reda koja se vodi pretres.
	Dakle, gospođo Brnabić, vi ste čuli da je gospodin Jovanov ovde pričao nekoliko minuta o svemu samo ne o dnevnom redu i da se bavio likom i delom gospodina profesora Branimira Nestorovića, predsednika naše stranke. Ne bi to bio problem da se on bavio njegovim likom i delom da je izneo barem jednu istinu o njemu nego je izneo niz neistina koje su veoma uvredljive za gospodina Nestorovića. Izneo je neistinu da gospodin Nestorović prima platu u Skupštini Srbije. 
	To ste vi rekli, Ana Brnabić. Dobro, dobro.
	Izneo je neistinu da gospodin Nestorović proglašava neke ljude vanzemaljcima i ne znam čemu. 
	Gospodine Jovanov, ja razumem da vi nemate dovoljan intelektualan kapacitet da razumete neke govore…(Isključen mikrofon.)
	PREDSEDNIK: Ovo nikakve veze nema sa Poslovnikom, tako da vam ne oduzimam vreme od poslaničke grupe. Ne možete da vređate ostale. 
	Dakle, dobili ste odgovor.
	(Slobodan Ilić: Koji odgovor?)
	Odgovor koji je izazvao prethodni vaš govornik, gospodin Antonijević.
	Milenko Jovanov je u skladu sa Poslovnikom dobio vreme da odgovori.
	(Slobodan Ilić: Hteo sam da kažem koje su neistine.)
	Odlično. Ako ja nisam u pravu i napravila sam razliku između plate i primanja, evo, izvolite, tužite me. Ja ću se sa zadovoljstvom odazvati, da vidimo koliko je gospodin Nestorović uzeo novca iz Narodne skupštine Republike Srbije i pokazaću vam sve te podatke. 
	Pritom, ne znam da li ste bili u sali kada su ljudi koji su do juče bili u vašoj poslaničkoj grupi pitali kada će taj novac da im se dodali u skladu sa Zakonom koji nisu dobili zato što gospodin Nestorović zadržava taj novac za sebe.

	Dalje neću ulaziti u ovu polemiku zato što nikakve veze nema sa tačkom dnevnog reda. 	
	Nastavljamo dalje. Po članu 106. ste mogli da reklamirate Poslovnik zato što je gospodin Aleksić ponovo tri četvrtine svog govora posvetio stvarima koje apsolutno nikakve veze nema sa ovom Vladom. 

	Evo, recimo, PKB koji nikakve veze nema sa Vladom Đure Macuta, pa sam pustila, ali to vam ne smeta, nego ono što vi mislite da ima neke veze sa onim što vama smeta. I na kraju krajeva ništa Milenko Jovanov drugo nije rekao do ponovio reči gospodina Nestorovića da ljudi sa plavim očima vode poreklo od Marsovaca. Ja sam to takođe čula. Ja u to ne verujem. Ne znam, vi ste mu predložili da treba više da čita. Ja ne znam šta da čita, „Treće oko“, mislim, stvarno ne… Ali bez obzira na sve to, nastavljamo mi o poverenju Vladi.
	Milenko, vi ste ponovo.
	Izvolite.
	MILENKO JOVANOV: Dakle, ja razumem zašto predlagač tačke dnevnog reda govori o onome što je bilo pre 10 godina iz prostog razloga zato što tada nije mogao da govori o tome, jer je tada podržavao tu Vladu, pa je posle 10 godina shvatio da ne treba više da je podržava i sada se vraća unazad. Valjda treba svi vremeplov da kupimo da bi on nama objasnio kako je on tada podržavao Vladu koju nije trebao da podržava. Davao čovek izjave. Da li je tako, Bato, bilo? Bio je u koaliciji i sve je bilo tako. 
	Druga stvar je ovde bitna. Dakle, mi ovde imamo ponovo pokušaj stvaranja slučaja o studentkinji koju je navodno neko pretukao. Tačno je sledeće da postoji zapisnik u policiji. Ja vas pozivam da pročitate taj zapisnik i da pročitate izjavu njenu, jer njena izjava glasi da je niko nije tukao i da je niko nije napao, da joj je kesu uzela neka osoba nakon što su se svađali, jer su ti studenti blokaderi iz te kese vadili nalepnice i lepili po saobraćajnim znakovima, narodu po leđima itd., itd. E, tako je izgledao ceo incident, a da je niko nije tukao postoji njena izjava u zapisniku u policiji. 
	Dakle, mi ponovo sada imamo situaciju da nam se od istih ljudi, kao i u prethodnom periodu plasira nova laž. Dakle, samo podsećam na priču o prebijenoj studentkinji na Poljoprivrednom fakultetu u Beogradu, gde se posle ispostavilo da niti je prebijena, niti je bilo šta bilo. Isto tako kesa na glavu, isto takva priča, isto ovakvo gestikuliranje, isto takvo padanje u vatru. Je l' to je vaš dijalog? Je l' to je vaša priča?
	Dakle, ako se već takve stvari citiraju, molim vas da se pročitaju konkretni podaci vezani za zapisnik, šta je rečeno u zapisniku i kako je to izgledalo. A što se tiče predsednika Vučića, da, on jeste predsednik svih građana i jedini je predsednik države koji je podneo ostavku na stranačke funkcije u dosadašnjoj istoriji višepartizma u Srbiji. Ni jedan predsednik Republike to do njega nije uradio. Tako da, da, jeste predsednik svih građana. Hvala.
	PREDSEDNIK: Hvala vam.
	Reč ima potpredsednik Vlade, ministar finansija Siniša Mali.
	Izvolite.
	SINIŠA MALI: Hvala puno.
	Poštovani građani Srbije, uvaženi narodni poslanici, da se nadovežem na ovo što je gospodin Jovanov rekao i još nekoliko stvari koje hoću da napomenem oko onoga koji se danas predstavlja brižnom osobom, vodi Miroslav Aleksić računa o građanima Srbije itd., itd. 
	Juče sam krenuo da pričam o njegovim mahinacijama dok je bio predsednik opštine Trstenik. Danas ću nastaviti oko toga. Ali moje pitanje, Aleksiću, za vas je da li ste ili niste bili član Ujedinjenih regiona Srbije? Da li jeste ili niste bili u stranci sa Mlađanom Dinkićem, pošto spočitavate meni juče? Ja nikada nisam bio ni u jednoj političkoj stranci, ni Demokratskoj stranci, ni bilo kojoj, osim u SNS-u. 

	Ako ste bili, a jeste bili, pošto uvaženi Aleksić kaže – prodajemo laži. Mi prodajemo laži? Pa pogledajte njegovu laž, njegovu i Dinkićevu. Kaže Dinkić, naravno, Aleksić pored njega, 23. januar 2008. godine, mi ćemo svim punoletnim građanima Srbije, samo da podsetim građane Srbije, podeliti besplatne akcije u iznosu od 1.000 evra; približno četiri miliona građana imaće pravo na ove akcije i u jednakim iznosima biće podeljene akcije u vrednosti od četiri milijarde evra, što znači da će svaki građanin dobiti 1.000 evra. Aleksiću, da li si obećao ovo ili nisi? Ako jesi, da li si ispunio ili nisi? Pa naravno da nisi. Prodaješ laži, kao što sve prodaješ tokom svoje političke karijere, da si brižan, ovakav, onakav, a ništa od toga nije tačno. Pri čemu je Dinkić priznao, kaže – obećao sam tih 1.000 evra od besplatnih akcija da bi Tadić pobedio Tomislava Nikolića na izborima 2008. godine. Pa čekaj, da li si bio ili nisi bio? Jesi li muzičar ili nisi muzičar? Ako si bio, reci – bio sam sa Mlađanom Dinkićem u stranci. Ja nisam bio, ali ja sam ovde nevažan. Ti jesi. Da li ste obećali ili niste obećali 1.000 evra besplatne akcije? Da li ste to obećanje ispunili? Naravno da niste. Laži i prevare kao i sve ostalo. Za razliku od vas svako obećanje koje smo mi dali, mi smo i ispunili. 
	Dalje, priča uvaženi Aleksić o tome, o PKB-u, oko privatizacije PKB-a, koliko je pak po hektaru prodato zemljišta stranom investitoru, i to su nekih 1.000 evra po hektaru. Da vas podsetim, poštovani građani Srbije, poljoprivrednog zemljišta. A, naravno, pošto sam pripremio ovu njegovu hobotnicu, evo, drugi deo hobotnice, pa ću treći nakon toga. Dakle, od hrvatske korporacije „Agrokor“ za samo šest miliona dinara 2018. godine, preko firme „Agro komeršal“, vlasnik i direktor firme Ivan Aleksić, rođeni brat Miroslava Aleksića, kupuje imovinu od hrvatskog „Agrokora“ 85,4 ara zemlje, plus 1.670 metara kvadratnih objekata. Znate li koliko je platio po kvadratnom metru taj koji spočitava oko nekog PKB-a? Tačno 702 dinara. Po kvadratnom metru 702 dinara što objekata, što građevinskog zemljišta, ne poljoprivrednog, ta velika poštenjačina, taj koji je humanitarac i, ne znam, bori se za prava itd., itd. 
	Poštovani građani Srbije, ovo sam vas juče podsetio na način na koji je opljačkao Trstenik kroz gasifikaciju, ali ono na šta želim danas da vam ukažem je, s obzirom na to da se i danas, naravno, gospodin javio, o tome kako su Aleksić i njegov tast oštetili budžet Republike Srbije za 50 miliona dinara u periodu od 2008. do 2012. godine. Njegov tast, koji se zove Ljubiša Knežević, rukovodilac Nacionalne službe za zapošljavanje u Trsteniku 2009. godine, istovremeno na čelu lokalnog Saveta za zapošljavanje… Dakle, grad Trstenik, 2009. godine, napravili su Fond za unapređenje resursa građana. Tako se zove ta nevladina organizacija – osnivač Ljubiša Knežević, tast Miroslava Aleksića; generalni sekretar, vidi čuda, Miroslav Aleksić; raspolaganje sredstvima Fonda, vidi čuda, Miroslav Aleksić; i onda u procesu, odnosno periodu od 2008. do 2012. godine… Poštovani građani Srbije, 2008. godine iz Nacionalne službe za zapošljavanje Trstenika prebačeno na račun Fonda za unapređenje resursa građana, što bi rekli u porodici Aleksić-Knežević – iz levog u desni džep, 7,9 miliona dinara; 2009. godine podigli su se apetiti – 18,6; 2011. godine – 19,3; 2012. godine – 8,8 miliona dinara. Tako na štetu građana Trstenika, taj veliki humanitarac, borac za pravdu i šta ti ja znam, a podsetiću vas 2008, 2009, 2010. godina preko pola miliona ljudi u Srbiji je ostalo bez posla, preko pola miliona ljudi u Srbiji je ostalo bez posla, fabrike zakatančene, ali porodica Aleksić-Knežević napreduje u svom bogatstvu. 

	I onda se dešava jedna interesantna stvar. Dešava se to da Fond za unapređenje resursa građana potpiše ugovor – pogodite sa kim? – sa firmom „Bos petrol“ o tzv., navodno, naravno, taksi prevozu. Pa su na račun „Bos petrola“ prebacili 1.521.000 dinara. Dakle, po tadašnjem kursu negde dvanaest-trinaest hiljada evra na ime usluga taksi prevoza, pošto su se radnici i ljudi, je l', angažovani na javnim radovima prevozili taksijem. Naravno sve je to fiktivno, ali interesantno je da od tih 146 građana koji su se navodno vozili taksijem… Inače, nemate nikakvu potvrdu, samo imate fakture, nema potvrde taksi prevoznika, gde je ko otišao, kada itd. Kaže sledeće – od 146 ljudi, 139 lica nisu primala novac u gotovom na ime prevoza na posao i sa posla i nisu koristili usluge taksi prevoza za odlazak sa posla i na posao. Računaj – uzeo Aleksić. 

	Tri građanina nisu uopšte izvodila bilo kakve radove, a novac su primala na tekući račun, podizali sa računa i predavali u gotovom predsedniku Rukometnog kluba Milanu Bekriću iz Velike Drenove. Verovatno neki Aleksićev pajtos. Deo lica nije radio puno radno vreme od osam časova dnevno. Interesantno je, većina lica su bili članovi G17 plus, za koje Aleksić kaže da nikada nije bio član, ili su prilikom angažovanja pristupili stranci jer je to bio jedan od uslova za angažovanje u javnim radovima. Deo lica je ukazao na Ljubišu Kneževića, naravno, da je on odgovorno lice, a deo lica je, takođe, potvrdio da je Miroslav Aleksić upoznat sa sprovođenjem javnih radova i da je prisustvovao sastancima u prostorijama stranke.
	Uvaženi Miroslav Aleksić, naša nada i dika i ponos, on se našao sada dakle, jedna laž koja sustiže drugu. Jesi li obećao ili nisi obećao 1.000 evra? Nisi ispunio. Laž. Samo ljude da podsetim, početak tvoje karijere. Drugo, je l' ovo tačno sa tastom ili nije tačno sa tastom? Naravno da jeste. 
	Tako da, videli su, nažalost, i građani Trstenika, ali i znaju i građani Srbije o kome se radi i šta radi. Ovo su sve dokazi šta i kako je Miroslav Aleksić u svojoj karijeri radio i na koji način pokušava da ispravi tu sliku, koja se, nažalost, ne da ispraviti o tome ko je on. U stvari jedan prevarant mali, onako sa lokala, ali to mu je što mu je.
	Ono što je meni posebno važno za kraj, s obzirom da je to ozbiljna stvar za građane Srbije, a to je njegov ekonomski program. O tome ću, ako mi dozvolite, u popodnevnom terminu. Hvala puno.
	PREDSEDNIK: Reč ima Miroslav Aleksić, pa se vraćamo članove Vlade koji su se prijavili. 
	Izvolite.
	MIROSLAV ALEKSIĆ: Siniša Mali, veliki prevarant, a ja bih rekao najveći prevarant u Srbiji.  Kako on reče juče nijednu, jedinu reč da odgovori na pitanja koja sam mu postavio u ime građana Republike Srbije, ali bi pokušao da mene predstavi da sam ja odgovoran, kao da sam ja vlast deceniju i po, a nije on. Znate, ovo je, gospodine Mali, najbolji način kako vi građanima Srbije odgovarate na pitanja kao visoki funkcioner Vlade. Nisam ja u toj fotelji. Ja sam ovde. Kada ja budem bio tu, ako budem ikada bio, ja ću da odgovaram, a danas vi odgovarate, a ja postavljam pitanja. 
	Gospodine Siniša Mali, u nedostatku institucija, policije i tužilaštva ste vi još uvek tu, a niste u zatvoru. Ali vam ja obećavam da će doći jedan dan kada će neke institucije da se pozabave vama, kao što ste vi pokušavali sa ovim zarobljenim institucijama da proganjate mene. I jedino što vam je ostalo je da lažete. Znate, besmisleno je da vam odgovaram na sve gluposti za koje sam i vas osudio.
	Evo ovako. Za sve ovo što je pričao juče, što je pričao danas, što nastavlja da laže i maže o meni, evo kaže: „U ime naroda dana 19.11.2024. godine obavezuje se tuženi Siniša Mali da Miroslavu Aleksiću iz Trstenika zbog povrede časti i ugleda i iznesenih neistina plati 100.000 dinara“. To kaže sud.
	Što se tiče svih stvari koje je nabrajao juče, koje nabraja danas su, naravno, tabloidne stvari samo sa jednim jedinim ciljem da pokušate mene da diskreditujete. Evo su sve tužbe pravosnažne i protiv vas, i protiv „Informera“ i „Telegrafa“ i „Pinka“ i ovih i onih, koje ponavljate kao papagaji bojeći… Što se vi bojite mene pa se bavite toliko sa mnom?
	Pa znate, Siniša Mali,  niste vi još, ne što ste po prezimenu Mali, nego ste karakterno mali čovek i to je vaš najveći problem. Vi ste patološki lažov i lopov i to je vaš problem. 

	Znate, predsednik Republike Srbije je ovde u jednom momentu kada je bila sednica o Kosovu i Metohiji meni obećao, meni, i rekao ovako, valjda je bio pogođen, nije mu odgovaralo to moje izlaganje kada sam govorio da je izdao Kosovo i Metohiju i šta je sve prodao, i rekao je ovako, kaže – sada ćeš da vidiš, Aleksiću, kada bude otišao UKP, kada budu istražili sve u Trsteniku. I da vam kažem nešto, čudno zvuči, ali održao obećanje. Došao UKP, došli neki iz Jagodine, iz Beograda. Ne jednom. Dolazili iks puta. Pretresali opštinu Trstenik, svaki papir. Maltretirali one ljude u upravi. Policajce sklanjali tamo. Tražili kancelarije da oni mogu da nađu bilo šta Miroslavu Aleksiću da je zloupotrebio, da je ukrao, to što pričate, sa porodicom, da je imao veze sa tim. Sve ste to vi radili, sve do jednog. I znate šta je epilog svega? Mene nikada niko nije pozvao ni na informativni razgovor, a kamoli da je bilo kakav postupak pokrenut, pa čak i što ste tamo slali Smolića i njegovu ekipu, što su se svi borili da dokažu bilo šta, da mu nađete tamo, pa je bila nervoza, pa je bila frka, pa kako nema, pa dajte nešto, pa dajte nešto. Pa nema šta, jer ja nisam vi. Kao što reče juče Selaković, vaša autoprojekcija je veliki problem, ali za vas.
	Što se tiče mene i moje političke prošlosti, ja to odgovaram građanima, ne odgovaram vama. A i vama bi bilo pametnije da odgovarate građanima Republike Srbije, a ne da se tu prepucavate sa mnom. Nisam ja tema. Što reče moj kolega Lazović, ne traži se nepoverenje meni jer ja ne vršim vlast. Traži se nepoverenje vama.
	A kad smo već kod policije, kad smo već kod vas, velikog poštenjačine, koji ne odgovori ni na jedno jedino pitanje koje sam juče postavio, naravno, jer kako da odgovori na istinu, kako da kaže – jeste, imao sam 45 računa o ofšor zonama, jeste, prebacivao sam pola miliona evra, jeste 24 stana. I pritom, nikako da kaže… Pominje tu moju porodicu. Znate, moju porodicu… 
	Nešto ste hteli, gospođo Brnabić? Problem je neki? Da, pošto… Vašu? Ne. Jesam, da. Je l' vaš brat bio direktor Aseka ili nije? Jeste li vi potpisali sa vašim bratom ugovore ili niste? Je l' to zloupotreba ili nije? Šta je, šta je moj brat radio? Sa čime? Pa nije. Lažete i mažete u vašem maniru. Pokušavate da nađete bilo šta i da svakog čoveka koji se bori protiv vas probate da diskreditujete i da ga predstavite kao nemoralnog itd. To je vaš sistem rada svih ovih godina.	
	Znate, Siniša Mali je jedan od kreatora projekta EKSPO. Čovek koji je to predstavljao kao jedan razvojni projekat, kao svojevremeno Beograd na vodi kada je tokom noći rušio one objekte. A, znate, Siniša Mali, da vam kažem jednu stvar. Sad se setih. Pa vi ste, gospodine Siniša Mali, pre nego što ste ušli u tu vladu, nemam pojma ko je bio u tim „žutim“, kako ih vi nazivate, vladama, da bude u Agenciji za privatizaciju direktor tog centra tamo, kada ste prodavali „Beopretrol“ i ostale stvari, pre toga vi ste bili jedan siromašan student, koji je živeo u stanu svoje supruge, kojoj je otac to kupio. Znate, u supruginom stanu u Beogradu ste živeli. I onda pokušavali, maštali o velikim parama, i uspeli ste vašim prevarama i kombinacijama da postanete milijarder, koji je danas u svakom poslu koji se radi sa državom Srbijom. 
	Beograd na vodi. Glavni izvođač radova – Siniša Mali, a građevinski izvođač radova „Milenijum tim“. „Milenijum tim“ za koga radi baš taj Siniša Mali, za koga radi njegov rođeni brat, Predrag Mali, koji je zaustavljen u automobilu „Milenijum tima“. Znate, on je radio u toj firmi, pa je onda njima namestio da oni se bave Beogradom na vodi i da tamo zgrću milijarde na račun građana Republike Srbije.

	Onda su završili taj projekat, pa su krenuli da se bave EKSPO-m. E, EKSPO je malo kompleksiji slučaj još od Beograda na vodi. Naravno, ko je drugi kreator za lopovluk u državi Srbiji nego Siniša Mali. Prvo, kažu – EKSPO će biti razvojni projekat, građani Srbije će imati od toga korist itd. Nikako nisu rekli kolika je tačna cifra tog projekta, pa se to kretalo od dve-tri milijarde do 18 milijardi evra. Ne znaju koliko je to milijardi. Gađaju se milijardama onako ofrlje. 
17/1	MV/LjL		12.40–12.50

	Predsednik države je rekao – Mi ćemo kroz taj projekat da radimo pruge, škole, bolnice, itd. A zapravo iza toga se krije jedna enormna korupcija, jer ste vi planirali da kroz projekat EKSPA provučete sve infrastrukturne radove koje finansirate iz kredita kojima zadužujete državu Srbiju i njene građane, a onda poslove rade vaše firme koje se pretplaćuju i po nekoliko puta više plaćaju radovi koje izvode.
	Kako je počeo projekat EKSPA? Zakon o posebnim postupcima radi realizacije projekta EKSPO Beograd 2027 usvojen je 2023. godine ovde, u ovom domu. Naravno da Ministarstvo finansija i Siniša Mali nisu organizovali nikakvu javnu raspravu o nacrtu zakona, iako je bila obavezna po zakonu, ali, kako da bude nešto transparentno, onda ne može da se krade. Siniša učestvuje samo u projektima gde može da se krade. 
	Taj zakon koji je ovde usvojen, bez javne rasprave, po netransparentnim procedurama, je usvojen i podrazumeva da će radovi biti ugovoreni bez primene Zakona o javnim nabavkama. Samo je tome to služilo, da se sve vezano za EKSPO finansira mimo Zakona o javnim nabavkama. Dakle, vi sami derogirate i gazite zakone koji postoje u ovoj zemlji, da bi pljačkali Srbiju. I taj zakon, vezano za EKSPO, je usvojen isključivo sa tim jednim jedinim ciljem, da se sve ugovara po burazerskim kombinacijama, u čemu je Siniša Mali najbolji.
	Naravno da taj zakon dovodi do toga i da se građevinske procedure zaobiđu, i to posle nadstrešnice, pogibije građana i mnogih drugih tragedija koje su se dogodile. Dakle, vi ste doneli odluku da se izuzmu objekti koji se grade za EKSPO od zakona vezano za građevinski nadzor i procedure, da biste uspeli što pre da završite, strpate pare u džep i probate da prevarite građane da je to za njih nešto dobro. 
	Taj projekat će u budućnosti, poštovani građani Srbije, kad prođe tih dva meseca te izložbe ili koliko već, doneti mnogo više štete nego koristi. Jer, taj novac koji se tamo ulaže nemilosrdno neće se vratiti u budžet nikada. To je samo otpremnina za predstavnike aktuelnog režima.
	Građani Srbije treba da znaju da je EKSPO neprofitna manifestacija, da to vlast predstavlja kao nekakav skok u budućnost a zapravo taj novac vratiti, kao što rekoh, nećemo. Ali, vi ne izveštavate građane kako njihov novac trošite i ulažete u taj EKSPO. Kakvu će korist imati građanin Leskovca, Subotice, Trgovišta, mog Trstenika, Negotina, Bajine Bašte i Užica? Kakvu će tačnu korist bilo kod od njih imati od vaše manifestacije EKSPO?
	Znate, državu ste srušili i institucije na projektu "Beograd na vodi", a EKSPO će biti poslednji ekser u kovčeg rušenja države. I tu se završava vaša priča i tu je vaša otpremnina. Ovolika frka i grčevita borba da ostanete u tim foteljama, pa i po cenu ljudskih života je zato što mora da se uzme otpremnina od EKSPA. Vaše političke karijere i lične ste vezali za taj projekat EKSPO. 
	Vi ste građane Srbije otkad ste došli na vlast zadužili za preko 30 milijardi evra i ko zna koliko će još biti. Jer, u ovoj državi se vlasti ne može verovati ni kada kaže da je sada napolju dan a ne nešto drugo. Ne znamo realne podatke, ni ekonomske ni bilo koje druge. Svaki građanin u Republici Srbiji po glavi stanovnika, svako dete, svaki penzioner, je zadužen za 6.300 evra. 
	Pod vašom vlašću, 2020. godine, 446 hiljada građana Republike Srbije je imalo primanja ispod 12 hiljada i 600 dinara, ispod 100 evra, preko 400 hiljada građana. A vi sad kažete – EKSPO, u koga ćete uložiti ne znam koliko milijardi, govorite cifre i do 18, da će to da reši ekonomske probleme i životni standard građana Republike Srbije. Neće. 

	Građani Srbije će pod vama nastaviti da budu siromašni, jer vi želite da Srbija bude siromašna, da bi lakše upravljali sa siromašnim i uplašenim građanima Srbije i to je vaša politička doktrina. 
	Znate ko će da se obogati od EKSPA? Kao i do sada, u ovih deceniju i po, elita na vlasti i vaši tajkuni i firme koje ste stvorili kao vaše privatne, da rade državne projekte. Ko je to i ko će imati korist od EKSPA, poštovani građani Republike Srbije? Pa, imaće "Milenijum tim", firme Zvonka Veselinovića i mnoge druge, koje pored toga što sve rade za državu dobijaju i bespovratna sredstva koja se mere desetinama miliona evra za kojekakve njihove projekte. Bespovratna sredstva.
	U poslu sa EKSPOM su i firme koje su povezane i sa određenim kriminalcima, vašim batinašima i mnogim drugim. Pa, hajmo da krenemo. 
	Dve hale u EKSPU podiže firma "Goter Construction". Suvlasnici "Goter Construction"su, znate ko? Kostadin Terzić, sin Zvezdana Terzića, direktora fudbalskog kluba "Crvena Zvezda" i Slobodan Govedarica, koji vodi Radnički fudbalski klub "Grafičar". Znate, "Grafičar" je onaj restoran gde vi odsedate i gde se družite. Dakle, Govedarica i Terzići grade hale u okviru EKSPA, firma "Goter Construction". Protiv obojice su podnošene krivične prijave koje su na kraju ili arhivirane ili odbačene. Terzić je bio prijavljivan za krađu, falsifikovanje isprave, ugrožavanje javnog saobraćaja i nanošenje teških telesnih povreda, dok su protiv Govedarice oportunitetom rešene prijave za nasilničko ponašanje i ometanje službenog lica. Ti ljudi grade na EKSPO i imaće korist od EKSPO. 
	Izložbene prostorije, nacionalni stadion gradi „Milenijum tim“ Ivana Bošnjaka i Stojana Vujka. „Milenijum tim“ poznat kao graditelj svih važnih infrastrukturnih projekata u ovoj zemlji, poput "Beograda na vodi", privatizovao je Institut za vodoprivredu „Jaroslav Černi“, Istraživačko razvojni institut "Goša", hotel Jugoslaviju, za šta su dobili i subvencije i mnoge druge stvari. O njima je dosta toga poznato, pogotovo što je to firma Siniše Malog koji je tu radio sa svojim bratom. 
	Što se tiče stambenog kompleksa, firma Concord West, u vlasništvu, suvlasništvu Željka Drčilića, predsednika košarkaškog kluba Crvena zvezda, protiv koga je Tužilaštvo za organizovani kriminal podiglo optužnicu zbog sumnji da je podmitio bivšu pomoćnicu ministra prosvete za oko 159.000 evra za nameštanje tendera. Taj čovek, Concord West, radi takođe na EKSPO i imaće korist od projekta EKSPO.
	Kompanija Energotehnika Južna Bačka, u suvlasništvu Dragoljuba Zbiljića, jedini je ponuđač za posao vredan 152 miliona evra, za izgradnju postrojenja za grejanje i hlađenje nacionalnog stadiona. Dakle, 152 miliona evra! Svi ti poslovi bez tendera. Burazerski dogovori. Niko ne zna kolika je realna cena. Trošite nemilice novac građana Republike Srbije. 
	Dalje, izgradnja pruge od Zemun Polja do nacionalnog stadiona gradi firma VOJ KOP, osnovana početkom 2024. godine, a iza nje stoji Marko Bosanac Boske. Pazite, firma koja je osnovana pre dve godine će graditi prugu od Zemun Polja do nacionalnog stadiona, ali zato što je njen vlasnik čuveni Boske iz Novog Sada. Vaš pajtos i kriminalac.  

	Dalje, firma „Makiš beton“, takođe osnovana sredinom 2024. godine, tek pošto je dogovoren EKSPO u Srbiji; prihod firme se sedam puta uvećao u odnosu na 2024. godinu, a 70% tog novca dolazi upravo od EKSPO-a. Znate ko je većinski vlasnik firme „Makiš beton“? Marijana Đerić Mandreš, sestra Aleksandra Vidojevića, zvanog Aca Rošavi. Znate ko je Aca Rošavi? To je onaj pripadnik Belivukovog klana koji služi vama. Protiv njega se vodi postupak za nasilničko ponašanje, tuča u klubu „Komitet“ 2018. godine. Godinama izbegava sudska ročišta. Za njega je taj Veljko Belivuk, njegov šef, rekao da je upravo taj Aca Rošavi bio ključna veza sa državnim vrhom, tvrdeći doslovno da mu je Vučić tražio razne usluge. A građani su mogli na društvenim mrežama da vide tog Acu Rošavog u društvu ljudi iz Srpske napredne stranke, čak i članova porodice predsednika Vučića. Taj Aca Rošavi je svuda negde prisutan, a evo i on gradi sada na EKSPO-u.
	Drugi suvlasnik, sa 40%, firme „Makiš beton“ je Vujadin Krstić, osuđen na četiri i po godine zatvora jer je pomogao Arkanovom ubici Dobrosavu Gavriću da sakrije krvavi pancir posle ubistva u hotelu „Interkontinental“. Sve elita do elite. Sve gospodin do gospodina. Sve patriota do patriote.
	Za koga se još gradi EKSPO i ko će još imati koristi? Preduzeće PZP „Valjevo“, Preduzeće za puteve „Valjevo“, isporučuje pesak za EKSPO. Sedamdeset i četiri procenta firme drži advokat Dušan Vasović, za koga supruga bivša Ljubiše Buhe Čumeta tvrdi da je Buhin čovek od poverenja, koji na sebe formalno vodi sve njegove firme. Ljubiša Buha Čume, surčinski klan. 
	Dalje, NM KOP takođe radi za EKSPO, vlasnik Nemanja Milenković. Znate ko je taj? Sin Dejana Milenkovića Bagzija, takođe učesnika u pripremanju ubistva premijera Zorana Đinđića. Njegov sin takođe radi na EKSPO-u. C&LC Kameni agregati, takođe radi za EKSPO i imaće korist od EKSPO-a, vadi kamen za nacionalni paviljon iz kamenoloma kod Mionice. Vlasnik Predrag Lovrić, bivši član međunarodne grupe „Pink panter“, osuđen u Lihtenštajnu na tri godine zatvora zbog krađa u juvelirnici, a naravno partner sa Zvonkom Veselinovićem, taj C&LC ne radi samo EKSPO, on vam je i onaj koji treba da organizuje javni prevoz u gradu Beogradu takođe za milijarde građana Beograđana i Republike Srbije. 
	Firma CAP 1 ALCZ čisti gradilište EKSPO-a. Znate ko je vlasnik? Đorđe Prelić, jedan od vođa navijačke grupe „Alkatraz“, koji je osuđen na 35 godina robije zbog ubistva francuskog navijača Brisa Tatona, kasnije smanjeno na 10. I on radi na EKSPO-u. 
	„Betonjerka“ Čačak takođe radi na EKSPO-u, vlasnik Milenko Kostić. „Škoda“ automobili, i zato po šatorima se slika s predsednikom Vučićem, nažalost, i tu „škodu“ je upropastio. Danas „škodu“ zovu „ćaci-mobil“ svi u Srbiji. Da, nažalost, zato što nemamo pare za „audije“ nego za „ćaci-mobile“. 
	Dakle, EKSPO, poštovani građani Republike Srbije, nije nikakav projekat budućnosti, već betonski spomenik režimske pohlepe koji ćete plaćati svi vi i mi koji živimo u Srbiji, dok smo živi, kroz kredite. I znate kome? Ovoj eliti, ovim osuđivanim kriminalcima, pripadnicima različitih klanova, navijačima. To je ta elita koja se bogati na grbači običnog i poštenog naroda u Srbiji. Što njih ne povedete u kampanju u šatore? Što ne povedete Acu Rošavog, Prelića, Terziće, Bagzijevog sina, ovog što je pomagao u Arkanovom ubistvu? Što njih ne povedete? Pa oni su vi, oni su vaši pravi predstavnici. Što ne povedete Radojičića i Zvonka Veselinovića? Što njih ne predstavite građanima Srbije, da kažete – ovo su ljudi kojima služite vi, pošteni građani Srbije? Vi se grčite i mučite da bi oni uživali i radili po burazerskim dogovorima, bez tendera i bez bilo čega. I to je modus operandi. EKSPO je slika i 

prilika i vrh kriminala i korupcije vaše vlasti i vašega režima. I da vam kažem nešto, to se zaboraviti neće. Sve te kombinacije, šeme, izvlačenje novca i pljačka građana Srbije je nešto što će nekada neko utvrđivati. 
	Prema tome, odgovarajte za to, nemojte se baviti ko je bio na vlasti i šta je radio pre 15, 12, 10 godina, vi ste tu danas. I vi, gospodine Macut, bih voleo da mi odgovorite da li znate za ovo. Da li su vas upoznali ko izvodi radove na EKSPO-u, na koji način se ugovaraju ti poslovi ili ste prihvatili da budete sluga i, kako reče kolega, fikus bendžamin, da vašu profesorsku titulu koju imate, lekarsko znanje, date njima da bude smokvin list za pljačku, korupciju i nasilje koje sprovode u ovoj zemlji? Ovo je pitanje za vas i za celu Vladu. To nije pitanje za neku vladu pre, nego za vas, jer se sada, u poslednjim godinama, ti radovi izvode. Da li podržavate to da ovi ljudi nisu ove poslove dobili na tenderima, nego su ih dobili tako što ste im dali? 
	I to je sada dokaz koliko ste kriminalizovali državu Srbiju i da danas svaki kriminalac ima veća prava od lekara, profesora, poljoprivrednika, sportiste itd. Vi ste od ovih ljudi napravili elitu. To je vaš novi poredak koji ste uspostavili, poredak u kome su elita kriminalci i lopovi, poredak u kome vi nazivate Novaka Đokovića propalim teniserom. To je poredak koji ste vi danas uspostavili, koji nazivate poljoprivrednike i seljake da su alkoholičari, koji se kupaju u parama, koji troše svoje pare koje dobijaju od subvencija na mora, letovanja i automobile. Ali zato vi, poštenjačine, sa ovom elitom, vi ste ti kome treba narod da služi i da svi mi budemo podanici, dok se vi bahatite i kupate u bilijardama koje ste pokrali od ovog osiromašenog i jadnog naroda. Hvala. 
	PREDSEDNIK: Reč ima ministar finansija Siniša Mali.
	Izvolite.
	SINIŠA MALI: Hvala puno. Poštovani građani Srbije, uvaženi narodni poslanici, osim jadikovki u poslednjih 27 minuta od gospodina Aleksića, gde je pokušao da se pravda, videli ste kako je promenio i boju glasa i boju lica, sve je on to promenio, pošto od istine ne može da pobegne, ja nijedan odgovor na pitanje nisam dobio.
	Dakle, još jedanput, Aleksiću, da li si ili nisi bio sa Dinkićem u Ujedinjenim regionima Srbije? Jesi ili nisi? Da li si, Aleksiću, dao obećanje ili nisi, zajedno sa Dinkićem, da ćete građanima Srbije podeliti besplatne akcije u iznosu od 1.000 evra svakome? Da li ste, gospodine Aleksiću, ispunili to obećanje ili niste? Vi ćete reći – pa nisam ja tu da odgovaram na vaša pitanja. Naravno, izaći ćemo na izbore, vi ćete to odgovoriti nekome itd. Ja, inače, nisam predsednik svoje stranke, vi jeste, tako da ćete vi biti prvi među vašima, tih par koliko vas ima u stranci, dakle, moraćete da odgovorite na ta pitanja. 

	Još jednom, vaša politika, koja je obeležena sa velikom laži, a to je – da li ste ili niste obećali građanima Srbije 1.000 evra i da li ste to obećanje ispunili? Odgovor odmah da vam dam, poštovani građani Srbije, obećao jeste, ispunio nije.
	 Drugo, gospodine Aleksiću, pošto pominjete porodice i tako dalje, pa eto, pomenuo sam i ja vašu naravno, i Ana je tu potpuno u pravu – da li je tačno ili nije tačno da ste od „Agrokora“, vi i vaš brat, kupili zemljište od 85 ari i 1.670 metara kvadratnih objekata za samo 702 dinara po objektu? A, reagujući i na to kako je, ne znam, „Al Dahra“ prodata po 4.700 evra, koliko ste već rekli, po hektaru poljoprivrednog zemljišta, podsetiću vas, vi ste kupili građevinsko. Pošto ste vi veliki i pošteni i tako dalje, kako, bre, to za 702 dinara? I to još od Hrvata ste kupili.
	Treće pitanje – da li jeste ili niste bili u Fondu za unapređenje resursa građana kao generalni sekretar, zajedno sa vašim tastom Ljubišom Knježevićem? I da li jeste ili niste dobili iz Nacionalne službe za zapošljavanje Trstenika novac, 2008. godine 7,9 miliona dinara, 2009. godine 18,6 miliona dinara, 2011. godine 15,3 miliona dinara, 2012. godine 8,8 miliona dinara? 
	Precizna pitanja ima li odgovora? Nema, naravno odgovora.
	Inače, uvaženi narodni poslanik je čitao sve one koji rade na projektu EHRO, koji je najveći naš razvojni projekat. A, sve te informacije znate gde može da nađe? Na Portalu javnih nabavki. Pa, kako to se ne sprovode javne nabavke ako su sve te informacije na Portalu javnih nabavki?
	Još jedna stvar. Neću sad da ulazim u vaša svedočanstva sa fakulteta,  Više poslovne škole ili šta već, to ću neki drugi put, po pitanju ko je elita, a ko nije elita, a reći ću vam samo jednu stvar što dovoljno govori o vama. Dosta svojih zapažanja i komentara bazirate na razgovor sa mojom bivšom suprugom. Svaka vam čast. I sve to što je ona pričala, lagala, očigledno vi to zajedno primate i koristite i zloupotrebljavate ovde. 
	Svaka vam čast, to dovoljno govori o vama. Neću da kažem kakav izraz treba da iskoristim u ovom narodnom domu za tako nešto, za tako jedno dno dna šta vi radite, ali u redu. Ja se ne mešam u vašu porodicu na takav način. 
	U svakom slučaju, par pitanja, Aleksiću. Imate li odgovore ili ne? Da li ste lagali građane Srbije sa 1.000 evra besplatnim akcijama ili ne? 
	Moliću odgovor, ako želite. Ako ne, nije važno, vaše je pravo.
	Hvala puno.
	PREDSEDNIK: Hvala. 
	Idemo dalje.
Svi ministri od kojih je gospodin Aleksić tražio odgovore.
Pre svega Adrijana Mesarović. 
	Izvolite.
	ADRIJANA MESAROVIĆ: Zahvaljujem se, predsedavajuća.
	Poštovani narodni poslanici i poštovani dragi građani Srbije, a što vas bole toliko šatori? Jel vas boli to koliko vidite ljudi i koliku podršku ima politika Aleksandra Vučića? 
	Jel vas boli to što vidite koliko ljudi dolazi i koliko Aleksandar Vučić 14 godina u kontinuitetu dobija podršku većinske Srbije? Što vređate narod? Što vređate narod koji dolazi pod šator? 
	Strašno je i da kažete da vozite nažalost „Škodu“, a znate zašto? Zato što najveći broj automotiv kompanija u Srbiji ili značajan broj automotiv kompanija radi za „Škodu“ i za „Folksvagena“ kao jedan od koperanata.  Mislim da nije dobro za reputaciju naše zemlje da kažete – nažalost „Škoda“, niti bilo koji drugi brend.

	Vidim da ste prilično zabrinuti za poljoprivredu. Opravdano ste zabrinuti i mislim da je dobro da ste podsetili baš spominjući jednu od privatizacija. A, evo da podsetimo drage građane Srbije, a ja sam to činila već nekoliko puta. 
	U vaše vreme zaključeno je ukupno 2.286 privatizacionih ugovora, 550.000 ljudi je ostalo bez posla. Ljudi su bili gladni i nisu mogli da pronađu posao u našoj zemlji za vaše vreme. Imali su egzistencijalne probleme. 
	Dobro ste spomenuli poljoprivredu, pošto ste u paketu vi i pajtaši koji su u rukovodili određenim bankama koje su na kraju završile u stečaju i gde je narod takođe ostao bez posla, privatizovali 2.286 najvećih giganata u Srbiji, a primera radi, poljoprivreda 44 najveća giganta. Meni neće biti teško pa ću ih pročitati, a građani Srbije će se dobro setiti koliko su ti giganti zapošljavali hiljada i hiljada naših građana. 
	Četrdeset četiri privatizacije, četrdeset četiri ugovora raskinuto, kad je u pitanju poljoprivreda i šumarstvo.
	Kad je u pitanju prerađivačka industrija, 262 ugovora raskinuta po osnovu pljačkaških, koruptivnih i netransparentnih privatizacija koje ste sprovodili do 20212. godine, kad je 550.000 ljudi ostalo bez posla. 
	Poštovanim građanima ću pročitati samo, recimo, poljoprivredne gigante koji su raskinuti po osnovu pljačkaških privatizacija koje ste sproveli samo zarad ličnog interesa, uz konsultacije gospodina Nikezića: „Mitrosrem“, „Bačka“ AD, AD „Doža Đerđ“ Bačka Topola, „Ribarsko gazdinstvo“ AD, „Omoljica“ AD, „7. juli“ AD, „Prigrevica PIK“, „Vojvodina“ AD, „Vršački vinogradi“ AD, „Aleksa Šantić“ AD, „Agrobačka“ AD, „Jadran“ AD, „Seme Tamiš“ AD, „Graničar“ AD, „Jedinstvo“ AD, „Ljutovo“ AD Ljutovo, „Bratstvo i jedinstvo“ AD, „Mala Bosna“ AD, „Dolovo“ AD, „ 7. juli“ DPP, „Peščara“ AD Banatski Karlovac, „Sonta“ AD, „Aleksandrovo-Bikovo“, „Jabuka“ AD, „Novi Kozjak“, „Plantaža“ DOO, Velika Drenova, „Graničar“, „Savezni centar za mehanizaciju“, AD „Mladi borac“, AD „Poljoprivreda“, „Napredak“ AD Alibunar, „Rasadnici“ AD Vranjska banja, „Agrar fruit“ AD, „Bajša“, „Levač“, „Stoko impeks“, AD „Staklena bašta“ Kanjiža, „Rasadnik“, „Porečje“ DOO, „Plana živinarstvo“, DOO „SUVOBOR“ Brezna, AD „Sloga“ Pećinci, AD „Alfa protein“… 
	Trebalo bi mi još dosta vremena da pročitam nazive giganata koje ste privatizovali kroz pljačkaške koruptivne privatizacije, a 670 ugovora od 2.286 je raskinuto. Zašto je raskinuto? Zato što je izvučena imovina, izvučena sredstva sa računa. Privatizacioni ugovori nisu bili adekvatno obezbeđeni, odnosno nisu bili Ministarstvu privrede, odnosno prethodno Agenciji za privatizaciju dostavljene bankarske garancije, a tamo gde jesu dostavljene bankarske garancije dostavljene su od strane banaka, i to „Razvojne banke Vojvodine“, „Agro banke“ i sličnih koje su posle otišle u stečaj. A, zašto su otišle u stečaj? Zato što nisu adekvatno bili obezbeđeni hipotekama i kolateralima za bankarske garancije koje su izdale kao instrument obezbeđenja za ove privatizacione ugovore za ove kompanije koje ste uništili. Pa, tako je otišla i „Razvojna banka“ u stečaj. Hiljadu ljudi je ostalo bez posla. Sve druge banke, kao i 2.286 privatizacija koje ste zaključili, a posle 670 raskinuli. 
	Hiljadu sto dvadeset i osam stečaja, stečajnih postupaka je pokrenuto u vaše vreme. Uništili ste Srbiju, Srbija je doživela ekonomski kolaps za vaše vreme. I vi pričate o nekom moralu, o ekonomskim principima. 
	Vi pričate nešto protiv nasilja, vi koji ste me lično ovde gađali dimnim bombama. Lično mene ovde gađali, za ovom klupom. Vi pričate nešto i protivite se nasilju. Sramota.

	PREDSEDNIK: Hvala vam.
	Reč ima ministar Dragan Glamočić.
	DRAGAN GLAMOČIĆ: Zahvaljujem se, predsedavajuća.
	Uvaženi narodni poslanici, zahvaljujući mojoj koleginici Adrijani Mesarović koja je iznela ovo vezano za privatizacije u poljoprivredi, ja to često nazivam tajkunska privatizacija. Ljudi na ulice, a stoka na klanice. I posledice osećamo i dan danas. 
	Žao mi je što tu nije ministar Selaković, on mi je pričao, kada su ih pitali u Mađarskoj kako su to oni uspostavili kombinate i sve, pa kaže – naučili smo od vas. Na našim primerima. Međutim, mi smo naše kombinate, odnosno pomenute, u tom periodu uništavali i ne mogu lako da se vrate. 
	Evo, igrom slučaja bio sam predsednik šest godina Upravnog odbora u „Mitrosremu“, znam šta sam zatekao. Tri godine blokada računa, 14 miliona evra duga i sve to. Šest godina je trebalo da uradimo oporavak tog preduzeća i hvala Bogu danas „Mitrosrem“ funkcioniše dobro, ali nažalost i dalje je pod okriljem Ministarstva pravde, pod Upravom za oduzetu imovinu. 
	Što se tiče ovde puno neistina koje su iznešene, da, i ono, kao, spočitavanje da nisam želeo da odgovorim, želeo sam ja juče, ali imenovani je četiri sata pričao bez prestanka. Iznosio, uglavnom, politikanske stavove, vrlo malo zasnovane na činjenicama. 
	Što se tiče opadanja broja poljoprivrednih gazdinstava, brojke govore sve. Broj poljoprivrednih gazdinstava sada, 2026. godine, u Registru Ministarstva poljoprivrede, Uprave za agrarna plaćanja je 515.000, a 2010 godine, samo ću vam navesti podatak, bilo je 446.000. Znači, više je za, skoro 60.000 gazdinstava imamo više.

	Međutim, ono što je istina, broj gazdinstava će u narednom periodu da opada, to je prirodan proces, zato što će se poljoprivredna gazdinstva ukrupnjavati. Zašto se kod nas u ovom periodu povećavalo? Zato što imamo podsticaje koji su najveći, ne samo  u regionu, evo ovde možete videti. Pogledajte koliki su podsticaji, ovo crveno u Srbiji 7,2%. Pogledajte koliki su podsticaji u Crnoj Gori, Bosni i Hercegovini, Severnoj Makedoniji, niko nije ni na pola od tog puta kolike su kod nas podsticaji. Zbog toga mi imamo velik broj poljoprivrednih gazdinstava. Zašto? Zato što želimo da sačuvamo naša sela, bez sela nema ni jake države i sve, ali prirodan proces će se dešavati, u narednom periodu će broj gazdinstava opadati, ne zato što je loše u poljoprivredu, već zato što je to prirodan proces, a često puta se to iznosi kao demagogija. 
	Pogledajte, kad se pominje Evropska unija i zemlje Evropske unije, pogledajte koliki je budžet kada se uporedi budžet Republike Srbije za zemljama Evropske unije, pa ovde imate primer: Slovenije, Hrvatske, Nemačke i Austrije. Pogledajte koliki su budžeti, samo je u Sloveniji preko 3% ostali nisu ni do 3% stigli, a kod nas je 7,2%.
	I, da, još jedna, često puta korišćena, isto tako reč zloupotrebljavana, to je da budžet za poljoprivredu treba da bude 10% od republičkog budžeta. Evo, konkretno pitanje za narodnog poslanika – od koga bi on uzeo da poljoprivreda dobije 10%? Ja bih kao ministar poljoprivrede voleo da imam 10% i nije sporno, budžet je znamo i svi sami da je 100%, pa da poljoprivredi dajete, onda morate uzeti od penzionera, od lekara, od bilo koga drugog. 
	Da, kad već pominjete ovaj, kao da ste znali, pa idete korak ispred mene, stalno se koristi dezinformacija i po društvenim mrežama, ljudi bliski vama, iznose podatak kako se poljoprivredi ne isplaćuje novac zato što pare završavaju na EKSPU. Pogledajte ovo, ove godine je isplaćeno do današnjeg dana 82 milijarde. Prošle godine isplaćeno 57,8%, znači još smo povećali isplatu. Naravno da ide novac i na EKSPO, ide novac i na druge građevinske projekte i na puteve i na brze pruge i na bolnice, svako ima svoj budžet i svako ima pravo da radi i tamo su angažovani ljudi, radnici. Srbija treba da radi, da napreduje. Srbija je ostvarila veći BDP, više će biti i za poljoprivredu, kada bruto BDP bude u Srbiji veći za 7,2% će biti mnogo više za poljoprivredu, pa neće više biti 150 milijardi, nego će biti 200 milijardi, jedino tako Srbija može da ide napred. 
	Isticano je da realizacija budžeta vezano za pominjanje podsticaja, pa samo se pomenula jedna mera 18.000 dinara po hektaru, a neće da se spomene da iz budžeta Republike Srbije isplaćuju investicione mere od kojih je ovaj isti narodni poslanik ostvarivao prava i kupovao mehanizaciju i treba da kupuje, i treba da kupe svi poljoprivrednici koji se bave poljoprivredom. I, onda ide priča kako je teško u poljoprivredi, i tako dalje, iznosi se sve loše.
	 Ja znam da je teško poljoprivredi, to je najteža delatnost, radi se 365 dana u godini, pogotovu u stočarstvu, ali znate kako poljoprivreda, ja se često puna našalim fabrika pod vedrim nebom, jedina kocka na kojoj se dobija. 
	I moje pitanje – zašto se onda bavi, gospodin Aleksić poljoprivredom ako se toliko u poljoprivredi ne isplati, zašto forsiraju kapacitete? Hvala Bogu i treba da ima bolju mehanizaciju, bolje zasade, i sve ja to podržavam, i pomoći ćemo ne samo vama, nego svim poljoprivrednicima da dobiju i da kupe novu opremu. Znači, da mogu da kupe za sve, od investicija u biljnu proizvodnju, za stočarstvo, za preradu, za rasadne kapacitete, bilo šta što žele u poljoprivredi. 

	Imamo na raspolaganju, na primer subvencionisane kredite, ne možete nigde dobiti kamatnu stopu fiksnu, maksimalno od 3%. Zašto kažem maksimalno? Zato što žene, mlađi od 40 godina imaju kamatnu stopu, jedan posto, krediti su tri do pet godina. Za mineralna đubriva kamatna stopa je nula, pa samo od prve rate  od milijardu dinara koje smo dali  sa subvencionisane kredite povučeno je sredstava od banaka preko 10 milijardi sada kreće druga rata. 
	Pominje se kako ljudi odlaze u inostranstvo, kako napuštaju poljoprivredu. Ja ne znam da li mi živimo u istoj zemlji, ja putujem, hvala bogu stalno, svake nedelje odem u nekoliko mesta, lično sam na desetine ljudi naših sreo koji su se vratili iz Nemačke, iz Austrije. Pre neki dan sam bio u okolini Zaječara, žena se vratila sa decom iz Italije i vratila se da radi poljoprivredu i pita kako može da ostvari pravo na podsticaj i sve. To je pravo pitanje i to je prava slika Srbije i ti ljudi dolaze, donose svoj novac, ulažu ovde u poljoprivredu, a država će im naravno pomoći i to je prava slika Srbije.
	Pominjali ste oznaku 100% iz Srbije, evo da je još jednom sa ponosom pokažem. Vidite, i kažete da nema je u našim trgovinama i da se ne ističe i tako dalje. Ja ne znam da li mi idemo u iste prodavnice, zato što morate shvatiti kako sistem funkcioniše, neće proizvođači da menjaju etikete tek tako, kako potroše staru ambalažu, stare etikete, stavljaju nove. Imamo na desetine firmi koje su stavile ovu oznaku, a evo sada će i naš med, to je med koji proizvodi naš Savez pčelara, organizacija Srbije gde je država pomogla svojim sredstvima da se napravi taj pogon, naći mesto u našim rafovima.
	Pa, jednog momenta su sve naši trgovinski lanci, nadovezao bih se na ovu priču, sve smo dali strancima, a sada se polako naš prerađivačke kompanije vraćaju opet pod okrilje, pa neki trgovinski lanci postaju vlasništvo srpskih firmi. To je put kako Srbija treba da ide napred, jer tako lakše naša roba može da završim u našim marketima. 
	Pominje se, priča vezano oko izvoza, isto sada malo pre pominjana, samo da pronađem, apsolutno nije tačno, mi kada je u pitanju, konkretno svinjsko meso gde se stalno spočitava, mi nismo uvezli ni kilogram zadnje dve godine svežeg svinjskog mesa. Uvozi se zamrznuto svinjsko meso, zato što za našu prerađivačku industriju, da bi bila konkurenta strancima i svugde su u inostranstvu pravi od zamrznutog svinjskog mesa, jer vi kada zakoljete, a za vas znam da se bavite voćarstvom, ali kada je stočarstvo u pitanju, imate određene delove tela koji se koriste za prerađevine, šunke i neki drugi delovi su skupi. Pa, ne možete vi od jednog svinjčeta da imate dovoljno na primer svih delova da bi mogli da radite određene proizvode za prerađivačku industriju. 
	Kada je u pitanju mleko, samo se stvari vade iz konteksta. Pominjete koliko uvozimo mleka i mlečnih proizvoda. Što niste pomenuli koliko izvozimo. Izvozimo mnogo više mleka i mlečnih proizvoda nego što uvozimo. Mi smo dominantno zemlja, veći izvoznik mleka i mlečnih proizvoda. 
	Kada ste pomenuli cenu mleka, možda postoji neki sporadičan slučaj da u Srbiji ima cena mleka od 30 dinara, ali pogledajte ovo su vam cene. Kada se uporedi Srbija, pa sam ovde naveo primer sa jednom Bavarskom, iz Nemačke. Pa, vidite, naša cena je prosečna za EU kvalitet istih mleka veća neko prosečna evropska cena, ali u Evropi nemaju 30 dinara plus na litru mleka. Kako 30 dinara? Tako što imaju 19 dinara po litru mleka podsticaj, premiju, pa onda imaju 55 hiljada po kravi i to sve kada se sabere i kada se podeli ispade negde oko 30 dinara po mleku. I priča se o padu broja grla. Pogledajte, ovo je podatak. Vidite koliko je bilo grla 2024. godine, 220 hiljada 550, a 2025. godine 245 hiljada 616 umatičenih, kvalitetnih, priplodnih krava. 

	Nama količina mleka raste, ali šta se dešava? Nažalost, opada nam potrošnja mleka čak za 10-ak posto. Zašto? Zato što imamo po društvenim mrežama more dezinformacija jataka na mleko, a onda se ovde neki uzmu na pravu da porede vodu za piće cenu, sa mlekom. Ogromna je razlika, voda se pije svaki dan, a mleko se ne pije baš svaki dan. Upravo zbog tih dezinformacija koje se rade i opada nam, a bolje da poradimo na tome da pričamo o mleku, o korisnosti mleka, o zdravlju dece i tako dalje, da zajednički pomognemo farmere. Mislim da nam je to zajednički zadatak, da pomognemo i njima i kompletnoj državi i poziciji i opoziciji iako se mi razlikujemo u nekim stvarima.
	Zaboravili ste da smo uradili u tom momentu i Uredbu o palminom ulju, prvi smo to uradili. Pazite ovako, Nemačka je nedavno uradilo to po uzoru na nas. Znate zašto? Zato što se pola kilograma sira menjalo, znači od kilograma sira pola vam je bila palmina mast i sada to može da bude, ali mora biti obeleženo, mora biti u posebnom ormaru. Građanin ima pravo da zna šta konzumira, da sam odabere ko želi da kupi palminu mast, za te pare koje tamo stavljeno, neće mu nikoga zaustaviti, ali mora biti informisan. 

	Uveli smo po prvi put obavezne ugovore kada je u pitanju otkup mleka u sektorima mleka, žita, za voće, za povrće, za meso, za pčelinje proizvode. Ne može više da se radi predaja robe bez ugovora. Mora da bude jedna i  druga strana. Moraju se definisati odnosi kada će biti plaćanje, kada će, pa Zakonom o trgovačkim praksama je propisano za kvarljive proizvode da rok plaćanja mora biti maksimalno 30 dana. Verujem da će to pomoći i vama kada date svoje proizvode, kada su u pitanju povrtarski koji spadaju u kvarljive ili voćne proizvode, da vam se plati u roku od 30 dana, a ne da trgovinski lanci plaćaju mesecima se čekalo na plaćanje. Do sada nisu bili obavezni ugovori, pa je mogao da vam prekine i otkup kada hoće i bilo šta. Mi ne bežimo od problema. Mi znamo da ima pojedinih problema da neki ne plaćaju, ali svi će se morati suočiti sa ovim i mora da se krene da se radi. 
	Samo kratko da napomenem, ne tako bitno, važno je isto, to su naši projekti vezano za navodnjavanje i za izgradnju brana. Ove godine završavamo projekat Abu Dabija 97 miliona dolara, novih 122.000 hektara koji se navodnjava na teritoriji cele Srbije. Kada sam došao na mesto ministra prvi put nije bilo ni jednog projekta u Centralnoj Srbiji. Uspeli smo da napravimo projekte i preko 20 i nešto hiljada hektara se navodnjava u Centralnoj Srbiji. Ali, zato smo aktivirali projekte „Nove Srbije IBRD-em“ gde će se navodnjavati nekoliko hiljada hektara novih, i u Negotinu, i u Svilajncu, radićemo i u Sremskoj Mitrovici, i u Rumi. 
	Iz fonda Saudijske Arabije izgradnja novih sistema, u Novom Slankamenu i Sarom, Surčinsko donje polje. Zatim, radiće se obnova i sanacija nasipa, vezano za levu obali reke Save, regulaciju reke Jaške, Jošanice u Novom Pazaru. Zatim za IBRD-im smo krenuli u projektno tehničku dokumentaciju i „Srbija vode“ će biti zadužena za taj deo gradi branu Pambukovicu, za prihvatanje poplavnog talasa i za navodnjavanje više od dve hiljade hektara zemlje, koja će spasiti Ub, Mionicu, Valjevo, Koceljevo.
	Zatim, radi se brana Arilje u Svračkovu, gde će biti obezbeđena voda za piće, preko 500 hiljada građana i ovde je bila neka dezinformacija oko te brane, pa su istražni radovi počeli još 1997. godine, ali su započeti radovi još 2010. godine, pre ove vlasti, ali niko nije završio i biće završena 2030. godine i biće obezbeđena voda za piće i građane i Arilja i Požege i Lučana i Gornjeg Milanovca, grada Čačka, rezervno napajanje za Kragujevac i Knić. Takođe se aktiviralo ponovo da se gradi brana Selovo koja je zaustavljena još 1987. godine i počela je izgradnja, gde će se vodosnabdevanje rešiti za pola miliona stanovnika, Kuršumlije, Prokuplja, Žitorađe, Merošine, Doljevca, dela grada Niša.
	Počeli smo ove godine da izvozimo jagnjad, na naša tradicionalna tržišta koja su nekada davno bila i to su Alžir, Libija i preko 12 hiljada jagnjadi izvezeno, nastavićemo i ove godine da izvozimo i dalje i naravno da pomenem šume, aktivirali smo projekat Forest invest,  84 miliona dolara, gde ćemo stvoriti na hiljade hektara novih šuma, zasadnog materijala, i da jedna lepa vest, Srbija će biti u februaru mesecu počasni gost najvećeg sajma poljoprivrede u Parizu gde će se obratiti predsednik Makron. To je ono što nas predsednik Vučić neguje i te jake odnose sa najvažnijim državama, mnogo jače zemlje su se borile za ovaj status, a samo jedna zemlja je dobila mesto počasnog gosta, to je Srbija. I živela Srbija.
	PREDSEDNIK: Reč ima prof. dr Đuro Macut, pa se vraćamo na Miroslava Aleksića.
	ĐURO MACUT: Poštovana predsednice Narodne skupštine, uvaženi narodni poslanici, građani Srbije, obzirom da je bilo više puta ponavljano da se nisam obraćao vezano za pitanja oko ministara, prozivki vezanih za određene kriminalne radnje i dešavanja koja su bila u poslednje vreme u našoj zemlji, ja bih samo podsetio da

sam juče u izlaganju koje sam imao ovo sve već objasnio, ali zbog onih koji nisu bili prisutni ovde u ovoj sali, samo da dam osvrt vezano za neka dešavanja koja su bila potaknuta zapravo nesrećnim situacijama vezanim za smrt jedne studentkinje u Beogradu, i ja izražavam duboko saučešće porodici ove studentkinje, koja je proizvelo i dosta emocija i dosta izjava članova Vlade koji su u svojim ličnim obraćanjima imali određene komentare vezane za ovo, odnosno svoje osvrte, koji su bili i lični i istrgnuti iz konteksta.
	U svakom slučaju sam obavio juče i uvek obavim razgovore sa svim ministrima i svim članovima Vlade koji jesu bili i medijski prisutni negde ili su imali svoje stavove. U konkretnom primeru, ova dva slučaja sam odmah razgovarao sa ministrima, i posle toga su sledila izvinjenja ministara, čak i saopštenja u medijima, tako da Vlada funkcioniše tako što na dnevnoj osnovi, analiziram stvari koje se dešavaju i uvek reagujem vrlo jasno i direktno. Svakako da lično ne prihvatam bilo kakve građenje bilo kakvih stavova koji nisu prikladni za situaciju ili za ono o čemu se radilo konkretno, ali bih za konkretno ovu situaciju je postojao jasan stav da su se ministri izvinili i da nisu smatrali da je to bio stav Vlade.
	U svakom slučaju, ljudi imaju i nekada svoje lične stavove, ali mislim da su u ovom slučaju bili izazvani emotivno dešavanjima.
	Gospodin Jovanović je ponovo pitao o situaciji vezano za ubistvo u jednom restoranu Beogradskom, mogu da kažem da je to ponovo uticaj, kao što sam rekao juče, na pravosudne organe i na istražne organe i mislim da ne treba da tako nešto pokrećemo, jer samim tim podižemo tenziju već preterano podignutu u nekim segmentima, i mislim da to nije ni cilj, niti je poenta razgovora u Skupštini i ovde treba da se osvrnemo na suštinske doprinose Vlade ili propuste koji su bili i da u analizi i razgovoru stignemo do nekog rešenja ili nekog boljeg predloga. S tim u vezi bih komentarisao, ovo je opet jedna paradigma šta se ovde dešava, jedna poslanička grupa, imam utisak da ciljano obraćajući se lično i meni i članovima Vlade, po meni je nedovoljno dorasla za jedan visoki dom kao što je Skuština Republike Srbije ili bilo koji parlament u svetu.
	Lično obraćanje imenom, mislim da predstavlja jedan nivo nekulture, da ne govorim i stepena neobrazovanja i to se odnosi na jednu grupaciju u Narodnoj Skupštini, a zatim slede i određeni epiteti i razvijanje nečega što je po meni vrlo zanimljivo, prisutno samo u politici, a to je poređenje sa nekim biljkama i sa nekim situacijama, kao što su fikusi, i neki bendžamin, davno zaboravljene biljne vrste koje su bile pre više desetina godina. Provlačenje ovoga meni govori da nemamo svežinu u razmišljanju i mi nemamo ništa drugo nego da se vraćamo na neke stare floskule ili neke stare opservacije koje stvarno nisu ni mesto ni vreme da se ovde priča o tome, a potpuno su izvan konteksta onoga o čemu se ovde govori.
	Nisam imao želju da se oko ovoga osvrćem, ali to je jedna pardigma jednog potpuno neverovatnog odnosa narodnih poslanika u Domu gde bi trebalo doneti neke konkretne zaključke i ono što stalno govorim, mislim da bi trebalo raditi na jedinstvu stava o nečemu što je bitno u Republici Srbiji, a ne spuštati se na nivo ličnih obračuna koji vodi u neku disperziju energije koja bi trebalo da bude mnogo pozitivnija kao što je rekao ministar Glamočić, eto primer mleka je nešto na čemu smo mi vrlo intenzivno radili u Vladi, pošto je to bila isto jednom opservacija da ja i članovi Vlade ne rade ništa tokom svog mandata i više puta smo pokušali da napravimo jedan pomak upravo u problemu vezanom za mleko kako bismo potrošnju mleka vratili u život, jer su naše škole koje predstavljaju osnov mesta gde trebamo, kao zdrava zajednica da koristimo to mleko i da promovišemo. Imamo jedan problem neshvatanja i nerazumevanja.

	Mi smo pokrenuli inicijativu da se zapravo jednim zdravim životom i vraćanjem svega, uključujući i potrošnju mleka, voća u školskim ustanovama vratimo u da kažem jednu realnost i zdravlje, da vidimo računa o zdravlju naših mladih građana, odnosno naše budućnosti i da vraćanjem, recimo fizičke kulture u škole, takođe zajedno sa ovom vrlo bitnim elementom, a to je zdrava ishrana vratimo realnost i u poslaničke klupe, ali pre svega u naše društvo i državu.
	Prema tome, puno se radi. Mislim da ne treba više da se osvrćemo na potpuno isprazne konstatacije ko je šta rekao u nekom trenutku, hvatati se za to, a potpuno prenebregnuti suštinu onoga što nije u vezi sa komentarom na koji se to odnosi. 
	Hvala vam najlepše.
	PREDSEDNIK: Hvala. 
	Gospodine Jovanoviću ja nisam čula da vas je predsednik Vlade pomenuo. Šta se desilo? 
	(Aleksandar Jovanović: Spomenuo me je ministar u svom obraćanju.)
	Proveriću u beleškama, pa ako vas je pomenuo daću vam naknadno repliku. Zaista nisam čula. Proveriću. Nemojte da ste nervozni. Dobićete repliku ako vas je pomenuo. 
	(Aleksandar Jovanović: Pitajte Macute. Evo sad me je spoemenuo.)
	Dobro, dobićete repliku ako vas je spomenuo.
	Dalje po poslaničkim grupama.
	Reč ima narodni poslanik Risto Kostov. 
	Izvolite.
	RISTO KOSTOV: Zahvaljujem.
	Poštovana gospođo Brnabić, premijeru Macut, potpredsednici Vlade, uvažene ministarke i ministri, dame i gospodo narodni poslanici, pre svega uvaženi i poštovani građani Srbije.
	Rad Vlade Srbije premijera Đura Macuta analiziramo mi u PUPS-u naravno i vrednujemo kao rad Vlade kontinuiteta. Na početku, jasno da kažem stav PUPS, Partije ujedinjenih penzionera, poljoprivrednika i proletera Srbije, mi podržavamo rad ove Vlade.
	Dakle, posle ovog vanrednog zasedanja očigledno nećemo slušati pesmu „pada Vlada“ bar kada je u pitanju ova Vlada. Podržavam ovu Vladu Srbije pre svega jer su plate i penzije redovne i sigurne i stalno rastu. Ostvaren je osnovni vrednosni stav PUPS-a 3P – penzije prate plate.
	Najavljena je svojevrsna 13 penzija za penzionere sa najmanjim primanjima čime će se ublažiti razlika između najnižih i najviših iznosa penzija, zašta se godinama zalaže PUPS. 
	Očekujemo i nadamo se da će Vlada uvažiti inicijativu PUPS-a za uvoženje socijalne garantovane penzije za sve starije od 65 godina koji nemaju i neće imati penziju i to ne u iznosu manjem od 150 evra.
	Ova aktuelna Vlada Republike Srbije će zajedno sa prethodnim vladama gospođe Ane Brnabić od 2020. do 2024. godine, ući u istoriju Srbije i u istoriju njenih sela. 
	Pored toga što je očuvana politička stabilnost i na delu je ekonomsko jačanje Srbije, ovu Vladu ćemo pamtiti po veoma odgovornoj politici prema selima Srbije. 

	U najpozitivnijem smislu reči nastavila je da osmišljava i realizuje programe namenjene stanovnicima sela širom Srbije bez razlike da li je reč o Srbima, Mađarima, Rumunima, Slovacima, Hrvatima, Bošnjacima, Makedoncima itd. Ova Vlada je nastavila preporod sela započet 2020. godine.
	Zašto je selo važno? Na selu živi oko 40% stanovništva Srbije, selo proizvodi hranu i bitno utiče na prehrambenu suverenost zemlje, sa sela crpimo važne sirovine, ali ono najvažnije selo je celom našem društvu, pogotovo u gradovima dalo i dalje daje umne ljude, visokostručne kadrove koji su preduslov tehnološkog i svakog drugog napretka.
	Svi znamo da su čitavih 70 godina sela u Srbiji zapostavljanja, uništavana, ne volim strane reči pa ne kažem da su devastirana. Neko je juče rekao da je u ovim klupama sedeo jedini naš nobelovac, pisac i diplomata veliki Ivo Andrić. Evo kako je Andrić video i opisivao seljake.
	Čitam iz knjige Andrić „Priče o selu“. U svim prilikama i vremenima junaci Andrićevih priča u selu umeju da budu mudri, lukavi i dovitljivi, hrabri, pravdoljubivi i ponositi, vredni, borbeni i uporni, ponekad skloni zanosima, tvrdoglavi, brzopleti i kratkovidi, ali najviše čvrsto vezani za surovu ali lepu zemlju koja ih hrani i za podneblje ovo što je veoma bitno gde traju generacije njihovih saplemenika.
	Država Srbija je pokazala veliko poštovanje prema tim ljudima koji žive i rade u selima Srbije, time što je 2020. godine osnovala Ministarstvo za brigu o selu i to prvi put u istoriji Srbije. Prvi ministar za selo je aktuelni ministar Milan Krkobabić. Ova Vlada Republike Srbije je kao i prethodna nesmanjenim tempom posvećena podizanja standarda u selima Srbije. Strateški cilj je da uslove života na selu približi i gde god to može izjednači sa gradskim standardom, da meštani sela Srbije ne budu građani drugog reda.
	Da li se celovito stanje u selima decenijama zapostavljanim može promeniti preko noći? Za samo nekoliko godina teško bi bilo. Bilo bi nekorektno očekivati tako nešto, ali prvi koraci su načinjeni u skladu sa raspoloživim sredstvima i čine se novi svakodnevno. Preporod sela Srbije je posao za više vlada i više ministara. Otvoreni smo za kritike i sugestije ali samo one koje u svom sadržaju imaju i konkretan predlog, dakle ne za kriticizam.
	Programi preporoda sela Srbije koje snažno podržava i ova aktuelna Vlada Srbije i predsednik Aleksandar Vučić su nadpartijske od državnog, nacionalnog interesa. Prema dosadašnjim iskustvima nemaju opoziciju. Naprotiv, imali smo priliku da vidimo da su neke opozicione stranke podnele amandmane kojima predlažu veća sredstva za razvoj sela.
	Bilo bi nekorektno da govorimo o preporodu sela Srbije, o ekonomskom jačanju seljaka, a da ne pomenemo program oživljavanja zadrugarstva „500 zadruga u 500 sela“, pomognut je tehnološki razvoj 207 zadruga širom Srbije, od toga četiri na teritoriji Kosova i Metohije, naše južne pokrajine. Kao pozitivna posledica tog programa u Srbiji je osnovano novih 1.100 zadruga, dok se pre toga gasilo 100 godišnje. 
	I ova aktuelna Vlada Republike Srbije je nastavila najpopularniji program, a reč je o naseljavanju praznih seoskih kuća sa okućnicom. Taj program ima ogroman strateški značaj za Republiku Srbiju. Da nam se ne dogodi „usud puste zemlje“, kako ističe ministar Krkobabić, prema naseljavanju, program „naseljavanje praznih kuća sa okućnicama“ ekonomski je značaj jer na selo dolaze radno sposobni ljudi ili ostaju, demografski jer podmlađujemo selo, a i natalitet u selima je veći. Najzad, vojno bezbednosni, da ne ostanu prazni, bez građana Srbije pogranična i brdsko-planinska područja.

	Do sada je dodeljeno više od 4.300 kuća, a krov nad glavom dobilo je blizu 18.000 žena, muškaraca i dece. Oni punoletni, novi stanari, mlađi su od trideset godina, a trećina se iz grada preselila da živi i radi na selo.
	Tom programu je posvećena i emisija „Novi početak“, koji se emituje petkom od 21.00 časova, na „Prvom“ programu Javnog servisa.
	Ova Vlada neće pasti zbog toga što program ima ministarstva za brigu o selu, obezbeđuje besplatan prevoz seoskog stanovništva. Do sada je dodeljeno 78 mini-buseva, od toga četiri u srpskim opštinama na Kosovu i Metohiji.
	Četrdeset dve opštine od 78 pripada četvrtoj grupi razvijenosti i devastiranih područja, a 34 opštine do sada nisu imale ni jedan vid organizovanog prevoza za ta mesta.
	Evo, da čujete gde, pošto ovo nije virtuelna stvar. Možete da proverite u opštinama gde je to dozvoljeno, da čujete gde je Srbija dodelila mini-buseve, a u opštini su obezbedili vozači gorivo. Neću čitati svih 78, samo nekih od ovih opština, Kuršumlija, Bosilegrad, Trgovište, Dimitrovgrad, Crna Trava, Gadžin Han, Lebane, Babišnica, Rekovac, Aleksandrovac, Bela Palanka, Užice, Vladičin Han, Mionica, Boljevac, Ljubovija, Kučevo, Koceljeva, Medveđe, Prijepolje, Tutin, Surdulica, Nova Varoš, Sjenica, Aleksinac, Žagubica, Mali Zvornik, Merošina, Trstenik, Gnjilane, Kosovska Kamenica, Zubin Potok, Orahovac i tako dalje.

	To nije sve. Postoji program podrške privrednim aktivnostima. Do sada su novac za tehnološko unapređenje svog posla u selima Srbije, a uglavnom je reč o zanatlijama, dobilo blizu 100 privrednika. Uskoro će biti dodeljena nova sredstva zanatlijama u selima Srbije za 2026. godinu.
	Ministarstvo za brigu o selu je u ime Vlade i države Srbije renoviralo 42 doma kulture. Prošle nedelje je ministar Milan Krkobabić otvorio renovirani Dom kulture u selu Brzan, opština Batočina i uskoro tamo očekuju prvu pozorišnu predstavu.
	"Miholjski susreti sela", prva manifestacija koja na najbolji način promoviše zavičajnu tradiciju sela Srbije, ove godine održava se po šesti put. Održaće se u 125 jedinica lokalnih samouprava, uz učešće 1.750 sela i oko 200 hiljada učesnika i posetilaca. Građani Srbije mogu da vide i čuju zdravičare i besednike, guslare, etno pevačke grupe, izvorne pesme, igre, izložbe starih zanata, izbor harambaše, domaće radinosti, narodne nošnje, predenje vune, tkanje, degustaciju tradicionalnih jela, pite i kolača, svadbarsku pogaču i da pokoljenja ne zaborave naše čuvene igre "Trule kobile", "Između dve vatre" i još mnogo zanimljivih sportskih disciplina koje utiču na opštu kulturu i podižu adrenalin.
	"Miholjski susreti sela" sa svojim dosadašnjih milion i 200 hiljada posetilaca i učesnika predstavljaju ogromno duhovno nematerijalno bogatstvo Srbije i imaju veliki etnografski, etnički, sociološki, kulturološki ali i pedagoški značaj. U tom smislu, "Miholjski susreti sela" simbolički neodoljivo podsećaju na EKSPO u selima Srbije. I kako nedavno reče ministar Krkobabić, "Miholjski susreti sela" ponovo ujedinjuju Srbiju. 
	Pri kraju, da ne propustim delo ove Vlade i najnoviji program pomoći dobrovoljnim vatrogasnim društvima, koji predstavljaju najhumaniji vid pomoći građanima Srbije u selima i gradovima, u požarima, poplavama i drugim elementarnim nepogodama. 
	Svoje potpise na ugovore o dodeli bespovratnih sredstava već u petak, 31. jula ove godine, staviće ministar unutrašnjih poslova gospodin Ivica Dačić i ministar za brigu o selu Milan Krkobabić.
	Na kraju, poruka najvećeg živog dečijeg pesnika Srbije, koji i sam potiče sa sela, iz Ljubiša, Ljubivoja Ršumovića – Dok je sela i seljaka, Srbija će biti jaka. A moja poruka glasi – Živela Srbija!.
	PREDSEDNIK: Hvala vam.
	Pravo na repliku, Aleksandar Jovanović, na premijerovo izlaganje. Izvinite, ja sam pogrešila, bili ste pomenuti. Izvolite.
	ALEKSANDAR JOVANOVIĆ: Sve je u redu, hvala vam.
	Gospodine Macut, tu sam, možete slobodno da me pogledate, ne ujedam, jedino što mene zanima, i mnoge građane, jel moguće da ste vi, zajedno sa predsednikom SNS dan nakon ubistva bili u restoranu gde se to dogodilo? To je vrlo bitno da znamo, a znate zbog čega? Vi imate prava da idete gde hoćete, nego tamo se to dogodilo a vas to niko nije obavestio. A onaj ko je trebao da vas obavesti, treba da brine o bezbednosti, ne samo vas nego i svih građana.
	Dakle, da li je tačno da ste sa gospodinom Vučevićem dan nakon ubistva bili u Senjaku, u restoranu "27"?
	PREDSEDNIK: Idemo dalje.
	Reč ima Muamer Bačevac.

	MUAMER BAČEVAC: Uvažene koleginice i kolege, uvaženi profesore Macut, premijeru, uvaženi članovi Vlade, uvažene koleginice i kolege opet, mi smo od početka ove koalicije principijelno stajali uz ovu Vladu iz brojnih principijelnih razloga.
	Pre svega, mi smo ubeđenja da svaka dobra politika mora da bude sluškinja ekonomije, što je rekao možda i najveći moderni umetnik američkog kontinenta Endi Vorhol. Najveća umetnost je danas steći profit, zaraditi novac. To je teško, to je najteži posao. Ova Vlada je na tom polju, a to je kreirala naša zajednička politika, uradila dobru stvar. Ekonomija je stabilna, Srbija i srbijanska ekonomija je najveća ekonomija na zapadnom Balkanu i to je fantastična stvar i to je za pohvaliti.
	Kao zastupnik interesa građana Sandžaka, da kažem i šire, jugozapadne Srbije, moram da naglasim da je rešeno ili započeto rešavanje zaista brojnih nagomilanih problema građana ovog dela ove države. Nažalost svih građana koji žive u ovom delu naše države, ovaj kraj je bio zapostavljen decenijama, i infrastrukturno i industrijski. Ova Vlada, i prethodne vlade koje je naša koalicija podržavala, je pokušala i pokušava, rešila neke probleme i rešava, koje imaju građani ovog dela države. Pre svega, započeti su brojni projekti, vitalni projekti, odmakla izgradnja auto-puta preko Pešteri, ali i drugi projekti, kao što je gasifikacija, ukoričavanje reka, itd, itd. 
	Međutim, i dalje je ovaj kraj jako slabo povezan sa drugim delovima države, i dalje zaostaje za drugim delovima države i to najbolje pokazuje jedan sveži podatak iz maja ove godine, da je prosečna zarada stanovnika Novog Pazara u ovoj godini, u maju, daleko najniža od svih ostalih gradova u Republici Srbiji, pa čak i od nekih susednih opština. Na primer, u Čačku ili Kraljevu, uzimam za primer gradove slične veličine, oko 13 hiljada dinara je veći mesečni dohodak, što je katastrofalan podatak.
	Moram biti pošten kao i uvek i reći da je ova Vlada radila dosta i pokušavala dosta da uradi na ravnomernom regionalnom razvoju, ali da je ovaj imperativ i dalje pred vama i da se mora posebna pažnja obratiti na ovaj kraj i dodati poseban napor da se ove nejednakosti reše. Jer, samo pravedna Srbija i razvijena Srbija je Srbija svih njenih građana.
	Naravno, navodio sam šta je sve započeto. Da ne zaboravim, započeta je izgradnja Kliničkog bolničkog centra u Novom Pazaru, što je izuzetna stvar, i projekat odmiče. Međutim, moram da kažem da život nameće brži tempo, život nameće nove probleme, život traži brže reagovanje. Danas putovanje Ibarskom magistralom, zbog svoje prezasićenosti, veoma je problematično. I putovanje je nepredvidivo, može potrajati. Ja npr. mogu da krenem izjutra, pa da stignem kasno uveče ako bude jedan zastoj ili jedna nesreća. Nije to jedini put. 
	Meni je stoga jako drago što je Vlada Republike Srbije formirala Radnu grupu za izbor strateškog partnera za izgradnju brze saobraćajnice Kraljevo – Novi Pazar sa onom trasom ka Jarinju i što Vlada pokazuje zaista izuzetnu želju da se što pre započne sa izgradnjom ove ceste, a bez koje, za 300 hiljada građana koji žive uz nju, od nje i redovno je koriste, nema nikakvog razvoja niti neke dobre budućnosti. 
	Takođe sam ponosan kao socijaldemokrata što smo ovde u ovom domu uspeli da izglasamo zaista jednu paletu zakona koji podržavaju glavni princip socijaldemokratije, solidarnost i brigu o našim najkrhkijim, najslabijim građanima. Ekonomski mislim najslabijim građanima. 

	Brojni su zakoni. Čini mi se, kruna je bila u prošlom to što smo usvojili upravo donet Zakon o roditeljima negovateljima i negovateljima, kao i drugi zakoni, kao što su Zakon o Alimentacionom fondu, podršci mladima, kupovini prvog stana, kao i posebnu brigu što kao društvo vodimo o našim penzionerima. Moram da naglasim i pohvalim to što Vlada insistira na stalnom povećanju, značajnom povećanju penzija, što je jako dobra stvar. 




24/1	AL/JG			13.50 – 14.00

	Kao dugogodišnji predsednik Odbora za ljudska i manjinska prava, a moram da naglasim da je SDP, koji ja već dvanaest godina zastupam u ovoj skupštini, jedan od inicijatora ustanovljenja ovog odbora, učinili smo mnogo da bismo međusobno uvažavanje između većinskih i manjinskih naroda podigli na najviši nivo. Upravo zbog toga, želim da skrenem pažnju na jedan nemili događaj. Na nedavno održanoj Turističkoj manifestaciji Drinska regata u Bajinoj Bašti ponovo smo, po ko zna koji put, čuli i gledali nacionalističke ispade i veličanje ratnih zločinaca. Osude u našoj zemlji skoro nije ni bilo. Jedino je ovaj nemili događaj osudio ministar za turizam i omladinu, gospodin Memić, ali mislim da to nije dovoljno i da na tom polju moramo biti mnogo, mnogo agilniji. Pogotovo na vas mislim, ministre Beriša. Vi se morate, to je zadatak vašeg ministarstva i vašeg rada u Vladi, to je zadatak i svih nas, svih poslanika zajedno, i pre svega svih članova Vlade i javnih funkcionera, da na svakom mestu promovišu dobre međunacionalne odnose u ovoj državi koji su dobri. Moramo osuditi svaki napad na drugog i drugačijeg. To je naš osnovni zadatak i to mora biti pravilo. Mi svojim celokupnim angažmanom političkim, svako od nas, pogotovo ministri i pogotovo političke ličnosti, moramo našim građanima ucrtati i isklesati u savesti, u svesti da je neprihvatljivo ovakvo ponašanje. To je neprihvatljivo u savremenoj Srbiji. To je zadatak svih nas.
	Ja, kada kritikujem, volim da dajem i rešenja. Najbolje osobine u jednoj naciji, u jednom narodu, u jednoj državi rezultat su tuđih kalemova. Ovu veliku rečenicu i stav izrekao je veliki jugoslovenski revolucionar, hrvatskog porekla, gospodin, pokojni, Avgust Cesarec. Prema njegovom viđenju napredak i plemenite osobine jednoga društva nastaju kroz kulturnu razmenu, kao plod uticaja suseda i usvajanjem pozitivnih osobina drugih. 
	Nesumnjivo da je u našoj državi kroz vekove, pogotovo u zadnjih 200 godina postojala jedna intenzivna razmeđa između većinskog naroda i manjinskih naroda i da je doprinos manjinskog naroda u oblikovanju savremene Srbije bio zaista ogroman, da ne kažem presudan. Gotovo da ne postoji nijedna oblast u našoj državi od umetnosti, nauke, preko sporta i kulture, do vojske i politike gde manjinski narodi nisu dali ogroman doprinos. Navešću samo neke, na brzinu: Bahrija Nuri Hodžić bila je sopran i prvakinja Beogradske opere, čija interpretacija „Salome“ je doprinela međunarodnoj afirmaciji srpske opere. Bekim Fehmiju bio je prvi jugoslovenski glumac koji je ostvario karijeru u Holivudu. Kompozitor himne Republike Srbije, mnogi ne znaju, jeste Slovenac Davorin Jenjko. Jedan od najznačajnijih modernih srpskih pesnika, Vasko Popa, poticao je iz rumunske porodice. Ime Rifata Budževića se i danas živi u Beogradu, u Studenskom domu koji nosi njegovo ime. Neizostavno je pomenuti Đorđa Vajferta, koji je doneo duh modernog doba u Srbiju i koji je postavio temelje industrijskog i finansijskog razvoja naše zemlje. U sportu niz vrhunskih pojedinaca donelo je Srbiji brojne medalje i međunarodna priznanja: Monika Seleš, Arpad Šterbik, Amela Terzić, Laslo Đere i mnogi, mnogi drugi. 
	Zaštitnik građana je, gospodine ministre Beriša, 2019. godine imao jednu sjajnu inicijativu o formiranju muzeja nacionalnih manjina. Međutim, osim priče o tome, nismo dalje stigli. Ja želim da vam delegiram ovu ideju i smatram da vaše ministarstvo za ljuska i manjinska prava i društveni dijalog treba da preuzme vođenje ovog projekta i da obezbedi njegovu institucionalnu realizaciju, jer, kao što sam vam malo delić nabrojao, značaj ove institucije je ogroman. On ne bi imao samo obrazovnu ulogu, već bi predstavljao simbol zajedništva i trajnog opredeljenja da Srbija bude moderna, demokratska i evropska država. 

24/2	AL/JG	

	Na kraju svoje karijere, sa iskustvom velikog državnika i pravnika, gospodin Slobodan Jovanović je rekao – vrednost jednog naroda ne broji se brojem njegovih vojnika, niti površinom njegove teritorije, već onim što je dao opštoj ljudskoj kulturi. Slobodan Jovanović. 
	Svako od nas ima svoje posebnosti, lične, etičke, verske, ali naš zajednički identitet građana Republike Srbije nas povezuje iznad svih razlika i mora biti imperativ. Stoga, ja bih voleo da preuzmete od mene, odnosno od Zaštitnika građana ovu ideju i da se vaše ministarstvo pozabavi formiranjem ovog muzeja, jer je, kao što ste videli i čuli, značaj njegova velika. 
	Takođe, na kraju, smatram da smo u ovoj skupštini učinili odličan posao na polju ujednačavanja našeg zakonodavstva sa evropskim, na evropskom putu kojim stremimo. Vlada je pripremila brojne zakone. Mi smo samo u ovoj godini usvojili, mislim, oko 27 proevropskih zakona. Ustanovili smo u svoj zakonodavni okvir skoro sve preporuke ODIHR-a. Profunkcionisalo je Regulatorno telo za elektronske medije. Sve što je traženo od Srbije je učinjeno i tražim od vas da kao Vlada stalno insistirate na promociji evropskog puta Srbije, jer je to, po onome što izriče naš predsednik i naša vlada, jedno opredeljenje strateško koje ova vlada ima. Taj put mora biti put budućnosti Srbije, jer je to put sigurnosti i prosperiteta ove države. U to vi morate i mi svi sa vama ubeđivati svakodnevno naše građane. To je put koji će doprineti Srbiji da postane i modernija i bolja država u svakom smislu. 
	Sve u svemu, na kraju, ova vlada, ću zaključiti, je u veoma teškom vremenu uradila jedan korektan posao, pre svega, očuvala ekonomsku stabilnost, snabdevanje energentima učinila stabilnim, što nije nimalo lako u ovom trenutku, i nastavila sve razvojne projekte i mislim da zaslužuje našu podršku. Hvala vam.
	PREDSEDNIK: Hvala, gospodine Bačevac.	
	Sada određujem pauzu u trajanju od 60 minuta. Vidimo se u 14.57 časova. Hvala. 
 

25/1	MV/IR		15.00 – 15.10

	(Posle pauze.)

	PREDSEDNIK: Nastavljamo sa radom.
	Pre vraćanja na poslaničke grupe, treba da potvrdimo mandat narodnom poslaniku. 
	Predlažem da sada konstatujemo potvrđivanje mandata za upražnjeno poslaničko mesto kako bismo omogućili njegovo, odnosno njeno učešće u radu Narodne skupštine. 
	Uručeno vam je Rešenje Republičke izborne komisije o dodeli mandata narodnoj poslanici radi popune upražnjenog poslaničkog mesta i Izveštaj Odbora za administrativno-budžetska i mandatno-imunitetska pitanja Narodne skupštine. 
	Ovim konstatujem potvrđivanje mandata narodnoj poslanici Anđeli Ruvidić.
	Čestitam i molim da se pripremi za polaganje zakletve. 

	(Predsednik čita tekst zakletve, a narodni poslanik ponavlja.)

	"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

	Molim vas da potpišete tekst zakletve. 
	Čestitam vam na izboru za narodnog poslanika i želim vam uspešan rad u tekućem periodu. Hvala vam mnogo.
	Nastavljamo rad.
	Da li se neko od predsednika, odnosno predstavnika poslaničkih grupa javlja za reč?
	Reč ima narodni poslanik Branko Pavlović. 
	Izvolite.
	BRANKO PAVLOVIĆ: Hvala. 	
	Kada raspravljamo o Vladi, koja još uvek ruča, okvir legitimne rasprave je ne samo ono što je ova vlada u ovom mandatu donela kao svoje odluke, nego i politike koje sprovode a definisane su u prethodnim sazivima Vlade kao kontinuitet, i u drugom delu legitimna je rasprava oko toga šta Vlada nije učinila, a što je po mišljenju naše poslaničke grupe MI - Glas iz naroda bila dužna i morala da uradi. 
	Pre toga, samo dve rečenice mi dozvolite, bilo bi čudno da ja ne kažem ništa kad se već o tome govorilo pre ručka. Tačno je da gospodin Nestorović neovlašćeno koristi dva i po miliona evra, i tu ću stati, uz pomoć državnih organa. A drugi deo, kolega je govorio o kombijima koji su podeljeni opštinama, pa između ostalog je rekao Orahovac. Bio sam skoro sa grupom prijatelja na Kosovu i Metohiji, između ostalog smo angažovali taj kombi, odnosno vozača u Orahovcu. Želim da građani znaju da je to izvanredan kombi, nije im dato bilo šta nego zaista vrlo dobro vozilo i on obavlja ogroman deo važnih poslova za ljude koji tamo žive, od prevoženja dece u škole do prevoženja do Mitrovice i špartanje Kosovom i Metohijom, tako da onda građani, Srbi, mogu da završavaju svoje poslove. Kao jedna vrsta dodatne informacije. 

25/2	MV/IR

	E, sad, govoriću o međunarodnim odnosima u pogledu onoga što su stavovi Vlade, govoriću o Kosovu i Metohiji i nešto oko koncepta ekonomske politike. Dakle, u tome, kad budemo raspravljali, zapravo će se iz stavova naše poslaničke grupe šta bi trebalo i šta bi moglo da se uradi jasno videti šta su zamerke ovoj vladi. 
	Pre toga bih krenuo od jednog detalja, nešto što je Vlada propustila da uradi. Pre dva dana sam bio u Bujanovcu, tamo je bila manastirska slava i okupilo se zaista veoma mnogo ljudi. Njima je to izuzetno važno, ne samo njima, nego i šire u regionu. Nažalost, taj put do manastira je loš, ima jedno dva i po kilometra puta koji bi trebalo izasfaltirati, što nije učinjeno. Sad, svako od nas putuje negde po Srbiji i svako od nas nađe negde gde bi nešto trebalo uraditi a nije urađeno, i to što ja sad govorim zvuči kao demagogija, kao evo sad Branko bio u Bujanovcu pa tamo treba asfaltirati. Ali nije, od šireg je značaja i dobro bi bilo da Vlada razmisli o tome.
	Naime, investicije su zaobišle Bujanovac, ne u mandatu ove vlade, nego u proteklih 20 godina. I u redu, moguće da po tržišnim kriterijumima nije ni jednostavno opredeliti se za investiciju koja makar neće praviti gubitke u narednom periodu, ali zato Republike Srbija može da pokaže svoj odnos prema tim ljudima tako što bi izasfaltirala taj put do manastira, koji je, inače, oni kažu iz 12. veka. Možda i nije, ali svakako je star manastir i vredi taj put uraditi. To ima veliki značaj, uz svo uvažavanje naših sugrađana koji su Albanci ili nisu Srbi. Svakako, Kancelarija za Kosovo i Metohiju pomaže i Bujanovac kao opštinu, prema tome taj deo pomoći je njima na raspolaganju, o čemu većinski, naravno, odlučuju Albanci, ali ovaj deo bi pokazao jednu brigu o tim ljudima i vezao njihove emocije za samu Republiku Srbiju, pa bi bilo dobro taj nedostatak, da se nađe jedan prioritetni pristup za tih dva i po kilometara puta do manastira. Prosto je dobro.
	E, sad, oko spoljne politike. Naša spoljna politika strateškog puta ka Evropskoj uniji ima brojne nedostatke. Pre svega, Evropska unija danas, Brisel danas koji vidimo i ključne države, Francuska i Nemačka pre svih, vode najagresivniju politiku u svetskim okvirima i uvlače nas, čitav svet približavaju trećem svetskom ratu, sa jednom sumanutom idejom nanošenja strateškog poraza Ruskoj Federaciji. Prema tome, ta politička organizacija je izuzetno opasna na svetskom nivou i ne predstavlja nikakav uzor, nezavisno od pitanja koje je za nas goruće, a to je njihov odnos prema Kosovu i Metohiji, odnosno negiranju suvereniteta i teritorijalnog integriteta Srbije na Kosovu i Metohiji. 
	Otuda je apliciranje za BRIKS i Šangajsku organizaciju za saradnju izuzetno pametna politika za Srbiju, koju ni ova vlada ne preduzima, zato što bismo time vrednosno stavili svima do znanja da smo mi u taboru onih koji poštuju principe na kojima su Ujedinjene nacije nastale posle Drugog svetskog rata. I protiv smo hegemonizma u svetu, na čijem čelu su Amerika, naravno, broj jedan, a onda Brisel, Velika Britanija, Nemačka i Francuska, broj dva. Dakle, mi ne pripadamo, mi vrednosno ne pripadamo današnjim političkim garniturama. Mi delimo baštine evropskih vrednosti u dubljem smislu, koje nisu vezane za aktuelne politike. Ali, danas insistirati na tom putu kao strateškom opredeljenju je potpuno pogrešna i loše utemeljena politika. 
	U svom govoru, i tu bih hteo da građani takođe obrate pažnju, gospodin Aleksić kad je govorio o Kosovu i Metohiji, to liči kao da je patriotski govor, ali on zapravo insistira na tome da smo mi pravno izgubili Kosovo i Metohiju. On insistira na tome da više ništa ne može da se uradi, a kad i misli da bi nešto trebalo, to su Srbi ili manastiri, a ne pitanje suvereniteta i teritorijalnog integriteta Srbije. 

25/3	MV/IR

	Ono čime ja nisam zadovoljan, to je odgovor predsednika Vlade, kad je on govorio o Kosovu i Metohiji zaustavio je svoja razmatranja na pitanju formiranja zajednica srpskih opština. Izuzetno je važno da se razume da zajednica srpskih opština nema nikakve veze sa pitanjem suvereniteta i teritorijalnog integriteta Srbije. 
	Ono što MI – Glas iz naroda misli da je neophodno da se uradi na diplomatskom nivou, koliko danas, a nije urađeno ni u prethodnom periodu, obzirom da se politika popuštanja pokazala lošim, ne daje dobre rezultate, to je da svi naši predstavnici državni u svim prilikama iznose šta Srbija na kraju pregovaračkog procesa, kad god on bio, očekuje od nadležnosti države na Kosovu i Metohiji. Kad kažemo suverenitet, koje su to nadležnosti koje čine taj suverenitet Srbije i na Kosovu i Metohiji.      


	

	
26/1	MZ/MJ		15.10–15.20

	I naravno da treba da se ograničimo samo na klasične funkcije koje pripadaju državi i naravno da Kosovo i Metohija treba da ima široku autonomiju, to nije sporno, ali vojska, vojska može biti samo Vojska Republike Srbije i na Kosovu i Metohiji. 
	Međunarodni odnosi – Republika Srbija, monetarna politika, dinar kao sredstvo plaćanja – Republika Srbija i ono što čini zajedničko tržište, suverenitet u okviru jedne države ne trpi ograničenja koja bi ličila na feudalizam. Prema tome, nikakvo Jarinje, Brnjak, Merdar, nikakvi prelazi i sve drugo što čini koncept zajedničkog tržišta i, po mom mišljenju, morao bi tu da bude i Ustavni sud kao jedini sud na nivou Republike Srbije. To mora da se izgovori. Prećutkivanje onoga što mi kao svoje crvene linije vidimo, kao minimum ishoda pregovora, u stvari ohrabruje sve one koji govore da se Srbija, vlast u Srbiji, Republika Srbija odrekla suvereniteta i teritorijalnog integriteta i na Kosovu i Metohiji. 
	Druga stvar koju na diplomatskom planu treba takođe bukvalno zaoštriti, jer ovo popuštanje ne vodi nikuda, to je zahtev za demilitarizacijom Kosova i Metohije.  Po Rezoluciji 1244, samo međunarodne snage mogu biti vojne snage na Kosovu i Metohiji, privremeno, do konačnog rešenja, uz onih do hiljadu pripadnika oružanih snaga Srbije koje imamo prava da vratimo, pa oni stalno izbegavaju da se to sprovede. Ali svakako ne mogu postojati nikakve vojne i paravojne i prikrivene vojne snage Prištine na Kosovu i Metohiji. I jasno reći da ukoliko međunarodne snage ne budu izvršile demilitarizaciju, što je u njihovom mandatu, to će onda uraditi Vojska Srbije. Mi to ne želimo. To je mnogo gore rešenje nego da to urade međunarodne snage, ali niko u svetu ne treba da se zanosi da Srbija može da trpi militarizaciju tzv. Kosova, koja predstavlja egzistencijalnu pretnju za Republiku Srbiju i predstavlja egzistencijalnu pretnju za Srbe na Kosovu i Metohiji. To se mora vrlo jasno reći, jer tim stavom i tim načinom mi prebacujemo odgovornost, kako jeste, za destabilizaciju čitavog regiona koju zapravo vodi Zapad i na taj način se mnogo bolje pozicionirati. 
	Zbog ograničenja vremena sad preskačem i krećem odmah na razlike u makroekonomskom konceptu. Pokušaću to na primeru da pokažem.
	Naime, nije sporno da se sa nekim parama nešto infrastrukturno zida ili se izgradilo –  auto-putevi, tuneli, mostovi, i sad oko toga pare i šta se tu pravi. U našoj političkoj javnosti, široj društvenoj javnosti ima rasprave oko toga koliko to košta što se radi, ukazujući na problem korupcije u tom delu, i u tom delu zaista korupcija jeste problem. Ali moram da vam kažem, kao neko ko je redak u ovom sazivu Parlamenta koji je 2004. godine, ja sam bio direktor Agencije za privatizaciju, i sa nekoliko ljudi koje sam doveo za mesec dana smo zaustavili krupnu korupciju u privatizaciji, koja je tada bila jedan od glavnih kanala korupcije u Srbiji. 
	Ne može vladajuća grupacija da se oslobodi odgovornosti za nivo korupcije, jer to zavisi od kvalitetnih kadrova koje ona treba da rasporedi na ključnim mestima. Ima 35-36 ključnih tačaka u sistemu. Ako rasporedite ljude koji znaju i žele da se obračunaju sa korupcijom, korupcije za ubuduće neće biti. Opozicione kolege greše kada pod korupcijom misle da će oni nešto da istražuju šta je bilo. To šta je bilo, to je u nadležnosti drugih državnih organa koji nemaju veze sa izborima, nemaju veze sa time da li se pobedio ili nisi pobedio na izborima. Ono što je do onoga ko osvoji vlast, to je da postavi sistem u kome njegovi ne mogu da kradu, u kome onaj ko je na vlasti garantuje da krupne korupcije nema ili ima sasvim sporadično. I u tom smislu je to nesumnjiva odgovornost. 

26/2	MZ/MJ

	Ali gde je problem? Šta je ono o čemu se ne razgovara? Odakle pare, koji je izvor novca koji se koristi za infrastrukturu? Zašto mi nemamo državnu banku koja će se baviti građevinarstvom i infrastrukturom, ogromnu kapitalnu državnu banku? Zašto se zadužujemo komercijalno kod stranih banaka, i to na osnovu uglavnom, ima i, naravno, ovih EBRD i sličnih linija, ali uglavnom se zadužujemo u našem bankarskom sistemu tako što građani i privreda imaju 12 plus milijardi depozita kod tih banaka i onda nam te banke daju naše pare za kreditiranje i milijardu i 300, milijardu i 400 miliona evra godišnje na ime svog profita iznose iz Srbije. Njihove profitne stope su gotovo duplo veće od profitnih stopa matičnih banaka iz kojih oni dolaze. To je nepotrebno. 
	Dakle, gleda se, i ova vlada gleda sistem u kome je 90% tržišta bankarskog sistema u rukama stranaca i ne preduzima ništa da uspostavi jedan sistem koji mora biti oslonjen na domaće bankarstvo, a u ključnim elementima, to su svetska iskustva, najbolje na državno domaće bankarstvo. Da ne govorim o tome da se uopšte ne koristi mehanizam monetarne politike koji je nama zabranjen, dakle naša Narodna banka Srbije, po zakonu, ne može da kupuje obveznice Republike Srbije, niti druge hartije od vrednosti dužničke, što je Evropskoj centralnoj banci dozvoljeno, što je Federalnim rezervama dozvoljeno, što je Banci Engleske dozvoljeno, što je Švajcarskoj banci dozvoljeno, što je Japanu dozvoljeno, što je svima dozvoljeno. I onda smo mi osakaćeni. Imamo neuporedivo manje izvore finansiranja koji bi bili zapravo beskamatni i omogućavali robusne investicije, u kraćem vremenskom periodu, na način da one ne opterećuju buduće generacije suštinski. Dakle, čitav taj segment ostaje van fokusa i ove vlade, a ne samo prethodnih vlada.
	E sad, oko ovoga, najavljenih 600 miliona evra, što se kaže, helikopterski novac koji će se raspodeliti građanima koji su slabijeg imovnog stanja, plus ovih 200 miliona iz Akcionarskog fonda, plus, koliko sam razumeo, još i za one građane koji su postali punoletni od perioda kada je formiran Fond do danas. To sve ukupno je negde, ako sam ja dobro izračunao, 875 miliona evra. E sad ovaj relativno naivni ODIHR, on je uveo ograničenje od šest miliona evra za parlamentarnu kampanju kao plafon, a vladajuća grupacija će ući sa 875 miliona evra u kampanju, mimo ovih šest miliona koje su kao neko ograničenje. 
	Gde je problem? Upravo je problem zbog toga što će ovih 675 miliona morati da se vraćaju po komercijalnim uslovima, dakle, kad se završe izbori, to je uzeto iz budućnosti, uzeto je od budućih naplata i isplata tog troška. A ovih 200 miliona je uzeto od prošlosti, to su pare koje inače pripadaju građanima; te pare je trebalo da tim građanima budu raspodeljene davnih dana. One su korišćene kao depoziti u različitim bankama i to se prikazuje kao nekakav doprinos ove vlade, zapravo Vlada je tih 200 miliona, odnosno sukcesivno kako su pristizali morala mnogo ranije da to raspodeli. Nije to učinila.
	Dakle, ovde imamo problem u tome što… Ovde je tačno rečeno, samo da se vratimo, tih 50 evra, 6.000 dinara, iz ovog fonda zaista je realizacija onih obećanih Dinkićevih 1.000 evra. Dakle, ono što je Dinkić obećao 2007/08. godine, 1.000 evra, to se stvarno pretočilo na kraju u ovih 50 evra koje se sada dele i nešto je malo ranije deljeno, ali nije to dobacilo ni do 100 evra. Dakle, ta prevara tada je zaista bila 10 puta otprilike izražena. 

27/1	JD/MP	15.20 – 15.30

	Ono što mi se veoma nije svidelo u govoru gospodina Aleksića, on je doveo u pitanje moralnost naših ljudi koji imaju niža primanja i koji imaju niži stepen obrazovanja. Kao oni će biti navedeni da promene svoj stav, da izmene svoja uverenja. 
	To je neverovatno nipodaštavanje naših građana. Upravo taj nepismeni srpski seljak je čvrstinom svog uverenja, jasnoćom i bistrinom svoje misli na svojim leđima izvojevao i izneo sve naše strateške i istorijski važne pobede. 
	Ta ideja da onaj ko je obrazovaniji ima više para je moralniji i jasnije vidi stvar, jasnije razume državne i nacionalne interese, to je prvo apsolutno neistinito, drugo potpuno neprihvatljiva segregacija među građanima i to je vrlo, vrlo, loša stvar i ne sme se činiti.
	Na kraju, pripremio sam jedan spisak, ali nemamo vremena da prođemo kroz to. Kada tražite ko su ti loši kadrovi kod vas, pa imate nalaze Državne revizorske institucije, imate kadrovsku komisiju u Vladi, pojačajte je sa tri dobra pravnika i dajte im zadatak da prolaze kroz izveštaje Državne revizorske institucije, i videćete da će vam oni signalizirati ogroman broj vaših kadrova koje je Državna revizorska institucija utvrdila da krše zakon u većem obimu. Dajte smenjujte te ljude ili ih makar vi iz vladajuće grupacije izbacujte iz partije. 
	Hvala. 
	PREDSEDNIK: Hvala vam.
	Reč ima Dušan Bajatović.
	Izvolite.
	DUŠAN BAJATOVIĆ: Hvala, uvažena predsedavajuća. 
	Poštovane kolege, verovatno ću govoriti možda malo drugačije nego što smo ovde čuli. Neću se baviti detaljima. Ostaviću malo vremena, ako neko bude pitao nešto. 
	Moram da vam kažem da mi je ova sednica veoma zanimljiva. Prošli smo kroz sve novinske natpise, prošli smo kroz podatke iz APR-a, prošli smo javne podatke sa sajta javnih nabavki i izvinjavam se ako ću da izgovorim jeres, ali meni ovo liči kao sednica koja treba da pomogne opoziciji da pređe cenzus. 
	Možda grešim. Data im je šansa. Možete sa dokazima, bez dokaza da kažete šta god hoćete. I okej, to je politička borba. To je možda i politički legitimno, jer vidim da vas neće blokaderi, a sa druge strane, dobro je pokrenuo kolega Pavlović, čuo kako se potcenjuje sopstveni narod. 
	Ko glasa za SNS? Ne bojte se za SPS i za nas će da glasaju. Nemamo mi taj strah. Treba da izađemo na izbore. Pa, ko će da glasa za vas, ako sopstveni narod neće, a neće da vas podrže ni blokaderi koje vi zovete studentima, jer tamo na toj listi, navodno i nema studenata.
	(Narodni poslanik iz opozicije dobacuje sa mesta: Znači, vi ćete samostalno na izbore?)
	Da, što se mene tiče, ako mene pitaš, evo sede moje partijske kolege, ja se zalažem za to da SPS ide samostalno. 
	Šta je problem? Nikakav problem nije. Ako se drugačije politički dogovorimo, zavisno od toga kakva bude politička scena, svi su dogovori mogući. Jednu stvar znam, niko od vas neće ići sam. Niko, jer nema šanse. 
	(Milenko Jovanov: Isključen mikrofon.)
	Dobro Milenko, ti ćeš na kraju da začiniš. Nije problem. 
	Ali, ja ću pokušati da na nekim stvarima samo kažem o čemu bi mi trebali da raspravljamo. Ovo očito nije rasprava o ovoj Vladi. Ovo je rasprava od prethodnih 14 godina SNS i SPS-a ili koga već, koga ćete ovde da nabrojite. 

	Prva neistina je da li je bilo ono, programi „Srbija 2025“, „Srbija 2030“, „Srbija 2035“, pa to je predočeno građanima. To su programi. Vaš problem je što nema programa. Ima samo kritika. Sve je kritika. 
	Putevi su dobri, ali su skupi. Bolnice su odlične, a odlaze lekari. Pa, sa čime da vrše dijagnostiku, ako neko nije napravio bolnicu i kupio nove aparate? Pa, mora da bude nešto novo tu. Da li je tako? 
	Znači, nije tačno, vlast je transparentno izlazila. Možemo da pričamo i o krađi na izborima ako hoćete, ali ako se razlika meri u milionima teško je pričati o tome. I ja to zaista mislim. 
	Dalje. Pogledajte kolega Branko Pavlović, izvinjavam se pošto se on neće dodatno javljati za reč, verovatno, imate dva modela, fiksni kurs i fluktuirajući. On misli da je dobar fluktuirajući, a ja mislim da je dobar fiksni. Znate zašto? Jer je taj fiksni kurs, između ostalog stvorio poverenje. Znači, nije to samo koliko izvozimo i koliko uvozimo, jel naša privreda i nije dovoljno velika.
	Zašto nije dovoljno velika? Jer su banke rasturene i pariski i londonski klubovi koji su bili, sve je urađeno da mi nemamo domaću banku…
	(Narodni poslanik opozicije dobacuje sa mesta: Ko je bio na vlasti?)
	I ja se pitam ko je bio na vlasti. 
	Što bi rekli moji prijatelji iz Srpske napredne stranke – pa, vi ste bili na vlasti. To je nebitno. Niko nije odgovarao.
	Najveća pljačka… Nije pljačkaška privatizacija, to je druga po redu. Prva je bila uništenje bankarskog sistema. Vi nemate šansu da radite i gradite. I sve ostalo, ljudi, uništenje instituta, uništenje školstva. Pa, ko je to uradio? Vučić? Neće biti. 
	Koliko nam treba godina da vratimo to nazad? Pričao sam o poverenju u dinar. Što se tiče, možete da glasate i meni poverenje. 
	Uostalom, sama sednica o nepoverenju Vladi… zato sam rekao da je ovo vama pomoć, a ne znam šta. Nije ni važno. Možda ste bolji vi nego blokaderi, ali nemate podršku ni jedni, ni drugi.
	Dakle, da se vratim na ovo. To poverenje koje je ostvareno, otuda su bile velike strane investicije. Kada su prestale velike strane investicije? Kada je nastala politička nestabilnost. Gde leži srce političke nestabilnosti? U pokušaju sprovođenja obojene revolucije.
	Ko to očekuje da odgovorna vlast u nekoj državi propusti obojenu revoluciju. Da li zna neko da mi navede primer bilo koje države u svetu da je obojena revolucija donela dobro? Ne postoji. 
	Ako ste mislili da će ova vlast… 
	Neću da nabrajam rezultate i neću da polemišem sa kritikama koje su ovde iznete. Uglavnom, ničim dokazani i uglavnom iz novinarskih natpisa. Ona ima rezultate. Vlast izlazi sa rezultatima i sa programom. Ispada da kolege iz opozicije imaju samo kritiku, pa ako ne ponudite ništa, ja ne ulazim u legitimnost onoga što je političko vaše delovanje, to je vaš izbor. Ne znam kako će ljudi glasati za vas. Tu imate najlepšu činjenicu. Imate studentsku listu na koju nema ni jednog studenta. Da li je to tema? Ako je to tema, okej, prepustićemo građanima da o tome odluče.
	Dalje, vraćam se na privredu. Mi moramo da vodimo računa koliko nam je privreda duboka, koliko mi možemo da proizvedemo. Ovde su bili odlični govori. Što se mene tiče, ja to moram da kažem, iako je naš Vojvođanin, ali ministar Glamočić je objasnio mnogo stvari vezanih za poljoprivredu, vrlo sistematično, sa tačnim podacima, na ono što se najviše napada i vrlo tačno. Od cene mleka do cene

 poljoprivrednih proizvoda, do toga koliko mesa uvezenog iz inostranstva učestvuje u proizvodima. Da li sam zadovoljan što je to tako? Nisam. Vidim, nije ni on, nije ni Vlada.
	Minisitarka privrede Andrijana takođe je imala svoju priču. Ministar Siniša Mali, može da vam se sviđa ili da vam se ne sviđa ali zahvaljujući toj ekonomskoj, monetarnoj, fiskalnoj politici mi imamo dovoljno para u budžetu i da se nominalno povećava dug, ali on suštinski pada u ukupnom zaduženju.
	Reći ću nešto za šta znam da ćete da me napadnete. Mene ako pitate, sledeća faza, kada pogledate budžet, nama je sa jedne strane potrošnja, s čim se vi sllažete.
	Treba da se napravi neka proizvodnja. Što se mene tiče, ako imamo takve mogućnosti u srpskoj privredi, takve alate, sledeći korak kada smo sačuvali državu ako bude političke stabilnosti, treba da bude upravo to, da povećamo ono što će budžet puniti sa strane proizvodnje. Znači, nije dovoljno povećan izvoz. 

28/1	MT/CG	15.30 – 15.40		

	Ako se dobro sećam, u vreme ministra Martinovića subvencije su bile na nivou 600, 700 miliona evra, sada su prešle milijardu i 300, milijardu i 400 miliona i isplaćuju se, ali nisam video dovoljno veliko povećanje u poljoprivredi. Ako su duplo veće subvencije, mi očekujemo da izvoz ne bude pet milijardi, nego da bude deset, jer nije ideja ni ove vlasti niti bilo koje druge odgovorne vlasti da se ulaže u standard nego da se ulaže u proizvodnju pa da iz te proizvodnje uđemo u fazu da ćemo imati još više para, da ne moramo da delimo „helikopter mani“. Inače, ako postoji višak novca, a verujem Sinišu, nije loše da ga podelimo narodu, a vi to tumačite drugačije.
 	Prema tome, mi imamo nekoliko ekonomskih koraka, uključujući fiskalnu i monetarnu politiku, koji nam sada omogućavaju da razmišljamo o tome da podižemo proizvodnju.
	Još nešto. Taman smo bili na pragu da to uradimo, a onda je pokušana obojena revolucija. Zašto je ona pokušana? Zato što je zovu da je obojena, ja sada ne znam što su tačno dali. Naši ministri i poslanici vlasti idu u Evropu da obezbede neku podršku državi, a vi idete da se žalite na sopstvenu državu i na sopstveni narod. Na državu zato što niste na vlasti, a na narod zato što neće da vas podrži. Na narod, na srpski narod, na građane Srbije, na nacionalne manjine. Svaka čast prof. dr koji nas je podsetio na srpske pesnike.
	A vi ako me vučete za jezik, da vas pitam nešto. Evo tu sedi moja drugarica Snežana, svi ćete da napadnete, zato i ostavljam vreme. Da vam kažem nešto – ni jedan vaš napad nije kredibilan iz razloga što ne spominjete ni proterivanje Srba, ni bombardovanje, ne spominjete nigde da Srebrenica nije bila genocid jel to nije dokazao ni Haški tribunal, pa tako redom.
	Onog momenta kada budete spremni da daje izjave koje brane srpsku državu, tog momenta sam ja spreman da razgovaram o tome da li je Snežana pogrešila ili nije. Dotle, to što vi pričate, to je magla, jer se niste setili da postoje srpske žrtve, niste se setili da postoji genocid nad Srbima, niste se setili da postoji proterivanje Srba. Ja mislim da treba tebe da bude sramota jel tamo gde ideš samo pljuješ svoj narod i svoju državu. Za razliku od tebe, pošto se ja toga ne bojim. Ja sam držao pušku u svim ratovima. Evo osudite me. I svugde sam branio svoj narod. I opet ću ako me zovu, a vi nećete nikada. To je razlika između nas. Mi ćemo da branimo svoju državu i svoj narod.
	Na primer, što se niko od vas nije setio da spominje da sudovi u Prištini pišu optužbe srpskim oficirima Vojske i policije koji nisu nikakve paravojne jedinice. Slala ih je država legitimno da brane Kosovo i  Metohiju, da brane naš narod u Republici Srpskoj. Samo ta dva rezultata „Rezolucija 1244“ i Republika Srpska su dovoljan dokaz da se vodila patriotska politika. To što se to vama ne sviđa, to je nešto drugo.
	Dakle, ne može biti ni jedna vaša prozivka legitimna dok ne priznate da se u Hagu sudi Srbima, da Srebrenica nije bila genocid, to kaže i Haški tribunal, da su Srbi proterani iz Hrvatske, da Srbi proterani iz drugih krajeva Bosne i Hercegovine, ne računam Republiku Srpsku, da su Srbi proterani sa Kosova i Metohije. Setite se – pregovori bez statusa. Gde smo sada? To isto kao Minski sporazumi s Rusijom. Ali, vi to poštujete, vi poštujete. Setite Gorana Svilanovića, šta je rekao čovek. Mi smo išli u Evropu da dobijemo pare da bi došli na vlast, a zadatak je bio da rasturimo Saveznu Republiku Jugoslaviju. To je on rekao, nisam ja. Da li je to neko d vas demantovao?

	Koliko para imaju ne vladine organizacije? Koliko hoćete. Prošle godine 40 i nešto miliona zvanično. Jesu li one prepoznate kao politički subjekti? Nisu. Jel se kandiduju na izborima? Ne kandiduju. Da li su stalno na onim trovačnicama „N1“ i „Nova S“? Jesu. Što nisu prepoznati kao politički subjekti? Što nisu evidentirani kao, ja bi se založio za to, kao agenti stranog uticaja? A, koga pomažu? Pa, vas pomažu. Oni napadaju vlast, oni prave zlu krv najviše, čak ne ni vi. Razni CINS-ovi, BIRN-ovi i ne znam ko već. Nije mi to tema.
	Što niko nije reagovao na optužbe za srpske oficire? Nisu paravojne formacije. Tu i država treba da reaguje, jer je njih država zvala, država poslala. Država mora da brani svoje oficire i svoje vojnike. Eto, kritika jedna i na vlast.
	Ja moram da ostavim malo vremena, to sam obećao, ali  hoću da vam kažem jednu stvar. Dakle, nema veze, neka se pomogne i opoziciji i sa 3% smo im pomogli umesto 5%, ništa to nije sporno. Ako hoćemo da pričamo o učinku vlasti jedini sud može da da narod. Ja mislim da ova vlast, bez obzira možda neke stvari koje nisu najbolje urađene ili su možda čak i loše procenjene pa nisu dobre. Na tim izborima ćemo da izađemo i da vidimo šta misli narod. Nemojte poštovani drugari i prijatelji, kolege, nemojte da nipodaštavamo sopstveni narod. Ono što je dobro mora da se kaže da dobro, ono što nije dobro ili vi smatrate da nije dobro, recite.
	Još jednu stvar, neko je to spominjao, čini mi se Ćuta. Ne smeju da se napadaju ničije porodice ničim. I hvala ti za to. Mislim da je to pošteno na srpskoj političkoj sceni. 
	Imao bih ja još štošta da pričam, naročito u privredi, ali moram da ostavim par minuta za ove što će se naknadno javiti, pre svega da napadaju Snežanu i Ivicu. 
	Još jednu stvar da ne zaboravim, makar mi ostao minut manje. Naša policija koja je izdržala više od godinu dana pokušaja da se pobijemo između sebe, da neke strukture dođu na vlast bez izbora, oni su ljudi heroji. Možda ima neko ko je sporan, možda, ali srpska policija i bezbednosne službe su heroji. 
	Nisam siguran da ona teroristička grupa koja je otkrivena 12. marta u Novom Sadu prošle godine, ona je sprečila da se 15. marta desi ono što su neki obojeni revolucionari planira. Neću da ulazim više u kvalifikacije teroristi, neteroristi, ali njihovo političko delovanje nije legalno. 
	Hvala vam što ste imali strpljenja da me čujete, i jedni i drugi, ostaviću malo vremena, jer pretpostavljam da će mi trebati. 
	PREDSEDNIK: Hvala vam.
	Ja nemam više prijavljenih predsednika, odnosno predstavnika poslaničkih grupa. 
	U redu, evo sad Radomir Lazović. Izvolite.
	(Radomir Lazović: Ne, Pavle.)
	Evo, dajte izvucite karticu, pa je vratite. Ne znam. 
	Mislim, svi ostali mogu da…
	Probajte na sledećoj poslaničkoj jedinici, ne znam o čemu se radi.
	Izvolite, gospodine Grboviću.
	PAVLE GRBOVIĆ: Zahvaljujem, predsedavajuća.
	Kad je prethodni govornik ovako gledao u pravcu Vlade i kaže – idete u inostranstvo da se žalite na svoje građane, pretpostavljam da je mislio na Marka Đurića. Ali, on čovek nije tu, možda nije korektno da o njemu govorimo. Ali, ako idemo u pravcu postizanja nekog konsenzusa, slažem sa time da je sramotno da Marko Đurić ide u Ameriku da ljude koji protestuju poredi sa teroristima i na taj način govori o svojim građanima. Ali, dobro.

	Danas je na dnevnom redu rasprava o poverenju Vladi Đura Macuta. To zvuči, onako, malo besmisleno. Kad kažete – Vlada Đura Macuta, to je otprilike kao da kažete – morsko prase. Jer, morsko prase ono nije prase, a ne živi ni u moru, pa tako i Vlada Đura Macuta nije Vlada, jer realno ne vlada ovom zemljom, a još manje njome upravlja gospodin Đuro Macut. 
29/1	JJ/LjL			15.40–15.50

	I sad, ja se uvek pitam – kako ta Vlada opstaje, zašto ona opstaje? Ali, kad vi pogledate negde definiciju i pročitate malo to o morskim prasićima odnosno zamorčićima, čujete sledeće - da njihova poslušna priroda, prijateljski odgovor na rukovanje i hranjenje i relativna lakoća brige o njima učinili su ih stalnim i popularnim izborom ljubimaca. Ja nemam drugo logično objašnjenje zašto predsednik Aleksandar Vučić i dalje takvu Vladu drži na okupu nego da mu je to prosto tako jednostavno i lako.
	Međutim, nije sve baš tako naivno kao što bi se dalo zaključiti iz ovog mog uvoda, jer niste ni vi svi baš u svemu tome toliko naivni i toliko nevini. Ima tu i mnogo ozbiljnijih stvari. Ali, ja ću se trenutno fokusirati na gospodina Macuta, odnosno predsednika Vlade, jer smatram da snosi najveću političku i svaku drugu odgovornost.
	Vi ste, gospodine Macut, podbacili kao profesor, podbacili ste kao lekar i podbacili ste, na kraju, kao političar. Kao profesor ste podbacili time što ste prećutali pokušaj uništavanja univerziteta u Beogradu, time što ste oćutali pokušaj uništavanja reputacije vaših kolega profesora koji se bune, time što ste prećutali napade i fizičke napade na studente, na vaše studente, time što ste ostali nemi na rušenje autonomije univerziteta i nasilne upade UKP u prostorije univerziteta. Zbog toga ste podbacili kao profesor, kao akademski građanin, kao univerzitetski radnik.
	Međutim, podbacili ste i kao lekar. Podbacili ste kao lekar kada su vaši ministri, gospodin Darko Glišić, kada je pozvao građane da ne šalju svoju decu na univerzitete jer će ih vratiti u kovčezima. Pogrešili ste kao lekar kada je ministar Bratina objašnjavao građanima kako policija ima pravo da ih ubije na protestima. Vi ste bili dužni u tom trenutku prvo kao lekar takve ljude da hospitalizujete, zato što to nije normalno, a kasnije kao predsednik Vlade da pokrenete postupak njihovog razrešenja.
	I na kraju, vaše greške kao političara, one su najbrojnije. Ja ću se fokusirati samo na poslednju u nizu, zato što ona nekako najslikovitije oslikava celokupan vaš mandat a tiče se vašeg ćutanja na skandaloznu izjavu vaše ministarke, koja je u toj izjavi afirmisala politiku etničkog čišćenja, afirmisala politiku najgore decenije u istoriji Srbije, politiku Slobodana Miloševića i vi ste na to ostali apsolutno nemi. Niste imali gotovo nijedan stav, danima. 
	Čuli smo od Ane Brnabić, predsednice Narodne skupštine, da ta izjava ne oslikava politiku Srbije. Čuli smo od Aleksandra Vučića, predsednika Srbije, da ta izjava nije u skladu sa politikom Vlade Republike Srbije. Samo od vas, gospodine Macut, nismo čuli ništa, jer vi niste ni znali šta jeste politika Vlade Srbije, da biste mogli da kažete šta nije politika Vlade Srbije. Vi ste čekali da vam neko drugi to objasni, pa da se posle toga i vi, kao što ste juče rekli, hrabro izjasnite i da kažete da to prosto nije u redu.
	Ali, to što se vi ne mešate u vaš posao, vas ne abolira od odgovornosti, ni političke, ni moralne. A odgovorni ste zbog toga što ste sa budističkom mirnoćom gledali kako naoružane falange, kriminalne, preuzimaju ingerencije bezbednosnih struktura, kako tuku građane i kako ovu zemlju i ovo društvo dovode na ivicu građanskih sukoba. Vi ste to gledali kao da se to ne tiče vas, kao da se to dešava u nekoj drugoj zemlji, kao da vi nemate apsolutno nikakve ingerencije nad time i kao da vas to ne pogađa.
	Ovde se i tokom ove rasprave i generalno u javnosti, po mom ukusu, prečesto raspravljalo o tome da li vi vašu funkciju premijera obavljate honorarno ili je obavljate volonterski. Ja mislim da je to potpuno nevažno. Važno je što vi tu funkciju 

obavljate amaterski, i to mnogo više košta građane. Mnogo veću cenu, i novčano i na svaki drugi način, naši građani plaćaju zbog toga što vi obavljate vašu funkciju amaterski, nego da ste uzeli ono što vam po zakonu pripada. 
	Ovo vam ne govorim, verovatno jesam malo oštriji i grublji nego inače, zato što želim da vas ponizim ili uvredim. Upravo suprotno, zato što vas ipak, na neki način, poštujem.
	Vi ste, gospodine Macut, ozbiljan čovek, imate ozbiljnu karijeru. Vi znate kako se neke stvari rade ozbiljno. Da biste postali profesor, mnogo toga ste morali ozbiljno da radite u životu. I znate, ponavljam, kako se neke stvari rade ozbiljno. Vi znate dobro šta radite na funkciji na kojoj se nalazite, da to nije ozbiljno. Vi znate da se tako ne radi nijedan iole odgovoran posao. A zašto ste to prihvatili, nije mi jasno?
	Ja sam rekao na sednici kad su vas birali da ćete biti poslednji radikalski premijer Srbije. I dalje stojim iza toga. Ali, mislim da imate još jako malo vremena da napravite distancu, da ne budete upisani u istoriju kao premijer Vlade sa najvećim brojem krivičnih dela, najkriminilizovanijoj Vladi na svetu. Slažem se, bio sam malo pretenciozan da izgovorim reč koja se teško izgovara. Ali, dobro.
	Gospodine Macut i svi vi ostali koji se nalazite na tom mestu, ovo je najbesmislenija Vlada koju smo imali od kad ja pamtim za sebe, a verujem da starije kolege verovatno ne pamte besmisleniju Vladu od ove. A podsetiću vas da to nije lako, jer smo pre ove Vlade imali čak tri Vlade Ane Brnabić, tako da ste postigli jedan značajan uspeh. 
	Ova Vlada nema kapacitet, nema volju, nema znanje, nema hrabrost, nema resurse, nema kadrove da se izbori sa ključnim problemima sa kojima se naša zemlja danas suočava. Suviše je delikatan trenutak u kome se mi nalazimo da bismo mogli da trpimo vaš amaterizam.
	Znate, jedan od glavnih problema građana Srbije jeste pitanje njihove sigurnosti i bezbednosti, toga što je bezbednosni sektor srastao sa organizovanim kriminalom. To vas ne zanima. Mi ne možemo tri dana da saznamo da li ste vi bili u restoranu u kome je bilo ubistvo ili nije. Recite nam da nije i završite tu priču. Ali, nije ni to ključ.
	Problem je u tome što organizovani kriminal, koji hara Srbijom, na Vladu Republike Srbije gleda ili kao na saučesnika ili kao na sprdnju. Nikako ne gleda kao na nekoga ko će im pružiti otpor ili na nekoga ko će predstavljati prepreku u njihovim nečasnim radnjama i nečasnim ciljevima.
	Ova Vlada ne može da se izbori ni sa drugim važnim pitanjima, kao što je pitanje energetske sigurnosti naše zemlje, zato što niste u prvi plan stavili interes građana, interes Srbije, već više vodite računa o interesu i osećanjima neke druge zemlje. Zato nijednog trenutka niste ni razmatrali opciju nacionalizacije Naftne industrije Srbije. 
	Imate problem zato što, i to sam vas pitao ovde više puta, zato što vi neke stvari ne smete čak ni da izgovorite - preevropska Vlado Srbije. Ministar policije i drugi ljudi iz bezbednosnog sektora nekoliko sednica ne smeju da izgovore čije strane službe su u Srbiji pravile paravojne kampove u kome su obučavali ljude koje su slali po evropskim zemljama da tamo šire rasnu, versku i nacionalnu mržnju i netrpeljivost i da ih destabilizuje. Ne smete da izgovorite da su u pitanju ruske službe, a hvalite se kao Vlada koja raspolaže neverovatnim integritetom, najslobodnija Vlada na svetu kojoj niko ništa ne sme da zameri, koja je najpoštovanije u svetu.

29/3	JJ/LjL

	I na kraju kada je reč o evropskim integracijama, moram tu da konstatujem jednu jako tužnu činjenicu. Nijednoj vladi u istoriji Srbije i nikada od kada je Srbija kandidat za članstvo u EU  nije bilo lakše postati članica EU ili makar se približiti članstvu. Nikada nije bilo lakše, a Srbija nikada nije dalje od članstva u EU nego što je to za vreme vaše vlade. I mi danas gledamo u leđa onima koji su do pre nekoliko godina gledali u leđa nama i to je direktno vaša odgovornost zato što vi gospodine Macut u svom kabinetu imate čoveka koji pali zastavu EU i onda mislite da možete da postanete deo takvog projekta. Zato što na mestu ministra evropskih integracija imamo čoveka koji ne veruje u evropske integracije. Imamo čoveka koji nije dobrodošao u Brisel. Zato što na evropski samit u Tivat vi pošaljete kriminalce i batinaše iz „ćacilenda“ i time ne obrukate samo sebe, samo vas, mene je sramota zbog toga što ste radili. Svakog poštenog građanina Srbije je sramota zbog toga što ste nas pred očima sveta i Evrope obrukali i zbog toga niko nije odgovarao, a vaš je predsednik rekao da je to učinio neko iz SNS ne bili njega očarao. Pa, gde je odgovornost za to što se desilo? 
	I, znate šta, samo da se nadovežem, nešto što je juče pričao jedan vaš koalicioni partner koji se frapirao saznanjem posle 20 godina da se za članstvo u političkoj zajednici, kao što je EU, zahteva ispunjavanje, zamislite, političkih kriterijuma. Dvadeset i nešto godina je bilo potrebno da čovek spozna da za političku zajednicu treba da ispunite političke kriterijume. 
	Ja vam ponavljam, mi nemamo vremena i nemamo više ni života za bacanje da se bavimo vašim amaterizmom, vašim frapiranjem kada se suočite sa relanošću i kada spoznate da svet funkcioniše na drugačijim principima nego što su oni koji ste vi sami sebe negde u glavu utuvili.
	Tako da, gospodine Macut, ja ne znam da li će ova vladajuća većina da vam izglasa poverenje ili neće, verovatno hoće, ali ono što jasno jeste da ova vlada nema ni samopouzdanja, ni kapaciteta, ni sposobnosti, da za Srbiju učini išta dobro, osim da podnese ostavku i da pusti neke druge ljude da vode Srbiju u bolju budućnost. Hvala vam. 
30/1	VS/JG			15.50 – 16.00

	PREDSEDNIK: Reč ima ministar za evropske integracije, Nemanja Starović. 
	Izvolite.
	NEMANjA STAROVIĆ: Poštovana predsednice Narodne skupštine, uvaženi narodni poslanici, evo dočekasmo drugi deo, drugi dan rasprave o nepoverenju Vladi Srbije, pa da čujemo i nekoliko reči o integraciji Republike Srbije u Evropsku uniju.
	Zašto to spominjem? Pa, na samom otvaranju ove rasprave mi smo imali priliku da čujemo jedan veoma ekstenzivni pledoaje ovlašćenog predstavnika koji je govorio u ime 62 poslanika parlamentarne opozicije, koji su predložili ovu raspravu. To izlaganje je trajalo tri sata i 54 minuta i za sve to vreme verovali ili ne, nijednom rečju nije spomenuta Evropska unija. To bi naravno moglo da znači sa jedne strane da parlamentarna opozicija nema posebnih zamerki na politiku evropskih integracija koju Vlada Republike Srbije sprovodi ili pak, a uveren sam da je to zapravo slučaj da tema priključenja Srbije, Evropskoj uniji za njih nije uopšte bitna.
	Znate, postoji tu jasna paralela kada mandatar za sastav Vlade Srbije izlaže svoj ekspoze u tom ekspozeu se sadrže sve one smernice, ključne smernice politike, programa koje će ta Vlada sprovodi. Isto tako, kada parlamentarna opozicija inicira raspravu o nepoverenju Vladi, upravo izlaganje ovlašćenog predstavnika treba da predstavlja sumu svih kritika, ali u idealnoj situaciji i predloga šta je trebalo raditi bolje ili drugačije. 
	Činjenica da jedna jedina rečenica, ponavljam tokom tri sata i 54 minuta nije bila posvećena Evropskoj uniji i našem putu ka članstvu u Evropsku uniju, dovoljno govori o tome da tzv. proevropska opozicija koja je i zahtevala ovu raspravu ne zaslužuje taj evropski prefiks. A, ne zaslužuje ga sasvim je jasno između ostalog i zbog toga što nije podržala usvajanje niti jednog zakona koji su deo naše reformske agende, naših nastojanja da napredujemo na putu ka članstvu u Evropskoj uniji, u prethodnim mesecima podsetio bih vas usvojene su čak 23 proevropska zakona i ja na tome čestitam, naravno, svim poslanicima Narodne skupštine Republike Srbije.
	Međutim, evo, došlo je vreme i da kažemo nekoliko reči i kada govorimo o radu celokupne Vlade Srbije, ali i drugih institucija, sistema na planu, evropskih integracija Srbije, ja moram da kažem da je naša politička savest potpuno čista. A, čista je zbog toga što smo evo početkom ovog meseca dobili po šesti put preporuku Evropske komisije za otvaranje Klastera 3. Preporuku koja znači da je Evropska komisija i prepoznala i priznala i uvažila sve ono što smo učinili u proreformskim procesima u Srbiji, ne samo u prethodnih pet godina učinjeno je mnogo, već posebno u prethodnih nekoliko meseci u kojima zaista svedočimo jednom ozbiljnom, evidentnom reformskom zamahu koji je ostvaren kroz rad operativnog tima za pristupanje Srbiji Evropskoj uniji koji je pak formiran početkom 2026. godine.
	Evropska komisija je, i na to bih morao da ukažem jedini organ i jedina institucija koja zapravo ima adekvatne institucionalne mehanizme da na jedan valjan meritoran način oceni i proceni da li je neka država kandidat ispunila obaveze koje pred njom stoje, a u ovom slučaju da li smo izašli u susret svim onim racionalnim i razumnim očekivanjima same komisije i država članica. I takva preporuka ponavljam za nas predstavlja najveće priznanje. I upravo ulaganjem dodatnog napora, proteklih nekoliko meseci, mi smo želeli da stvari isteramo na čistac, da više niko ne može da postavlja to pitanje da li Srbija zaista ima poltičku volju i da li zaista želi da napreduje na putu ka članstvu EU i da li to Srbija može. 
	
30/2	VS/JG	

	Da, ova Vlada Srbije to želi i ova Vlada Srbije zajedno sa drugim državnim institucijama je pokazala da to može i lopta je u tom smislu u potpunosti prebačena u neko drugo dvorište i pokazalo se da onaj pristup koji je definisan formulom, procesa zasnovanog na zaslugama, da to zapravo u stvarnosti nije tako. To nije problem samo za Srbiju, već kao što je to ukazala Austrijska ministarka za evropske poslove Klaudija Bauer, ovo je nešto što potkopava kredibilitet same EU. Da ne dužim, ja ću samo u još jednoj rečenici ukazati da uprkos ovoj situaciji i toj lošoj poruci, koja je i Republici Srbiji poslata, ali koja je poslata u kontekstu kredibiliteta, procesa proširenja EU, mi ostajemo posvećeni reformskim procesima i mi ćemo naporno raditi i u vremenu koje je pred nama na sprovođenju naše evropske agende, a sve na korist naših građana i naše privrede, nastavićemo da povlačimo finansijska sredstva iz plana rasta EU za zapadni Balkan i koristićemo sve one mogućnosti koje postoje za fazno priključivanje naše države jedinstvenom evropskom tržištu. Ne zaboravite, pre svega dva i po meseca, tri, početkom maja u Srbiji je počela puna operativna primena jedinstvenog sistema plaćanja u evrima, SEPA sistema koji donosi uštede našim građanima i našoj privredi, koje idu i do 300 miliona evra godišnje, malo li je, a takođe stojimo u niskom startu i u potpunosti smo spremni za početak i formalnih pregovora oko priključenja naše države u zoni bez rominga EU i to je nešto na čemu ćemo intenzivno raditi i time dokazujemo jedan način i našu privrženost ideji članstva Srbije, pokazuje se na delu da smo mi jedina istinska proevropska snaga u Srbiji, za razliku od onih koji plediraju na taj proevropski prefiks i ne samo da ništa nisu na tom planu uradili, ne samo da nisu podržali niti jedan od evropskih zakona, već koriste svaku priliku da pokušaju da stave klipove u točkove našeg puta ka članstvu EU, koji koriste svaku priliku u Strazburu i Briselu, da aktivno zagovaraju zaustavljanje našeg puta ka članstvu, a čuli smo mnoge funkcionere opozicije koji su otvoreno zagovarali i to da se recimo i ona pregovaračka poglavlja koja smo zatvorili, a to su poglavlja 25. i 26. ponovo otvore, čuli smo da se zagovara obustavljanje isplate finansijskih sredstava iz fondova EU, odnosno preusmeravanje bože moj, tih sredstava sa namena koje trenutno postoje, a koje podrazumevaju naše infrastrukture i zaštitu životne sredine, energetiku, škole, bolnice, i tako dalje, da se usmere na njima naklonjene medije i civilno društvo.
	To je slika i prilika našeg tzv. proevropske opozicije. Hvala vam.
	PREDSEDNIK: Izvolite gospodine Lazoviću, povreda poslovnika pre vas, Života Starčević, prijavite se.
	ŽIVOTA STARČEVIĆ: Povreda Poslovnika, član 102. znači, poslanik mora da se obraća vama i priča uopšteno i ne može da priča „ad homine“, na stranu što je sve to rađeno prethodna dva dana, prethodni govornik je uz to i uvredljivo nastupio prema predsedniku Vlade Republike Srbije, i mislim da ste bili dužni da reagujete, a uz to je rekao da se amaterski bavi tim poslom i on i pojedini narodni poslanici. Moram da kažem da je poštenije da se amaterski borite za Srbiju, nego da profesionalno zastupate interese Aljbina Kurtija. Hvala. 
	 
31/1	TĐ/IR		16.00 – 16.10

	PREDSEDNIK: Da li želite da se izjasnimo u danu za glasanje? (Ne.)
	Hvala. 
	Reč ima narodni poslanik Radomir Lazović. 
	Izvolite.
	RADOMIR LAZOVIĆ: Pre nego što počnem, želeo bih da čestitam koleginici Anđeli Ruvidić na izboru za narodnu poslanicu, kao i da se osvrnem na uznemiravajuće podatke koji dolaze iz Mrčajevaca gde su roditelji dece, koja idu u osnovnu školu, uznemireni zbog pokušaja zataškavanja seksualnog nasilja prema dečaku, učeniku sedmog razreda, a o čemu će govoriti detaljnije moja koleginica Biljana Đorđević u nastavku govora. 
	Dakle, poštovani građani i građanke Srbije, imali smo juče priliku da čujemo kako premijer vidi Srbiju danas. Kaže Đuro Macut – Srbija je tigar. Srbija je tigar, još jednom ću podvući ovo. Dakle, bez srama, bez stida, bez blama kaže čovek – Srbija je tigar. Pa po čemu to? Možda ako se meri prema životnom standardu Siniše Malog ili eventualno Ane Brnabić. Ako se meri standard običnog građanina, standard stanovništva, Srbija se nalazi na začelju Evrope. Od nas lošije žive samo građani Bosne i Hercegovine, Albanije i Severne Makedonije. 
	Voleo bih da smo čuli, na primer, odgovor na neka od ovih pitanja, ali to vam ne smeta da nam podmećete EXPO kao nacionalni projekat, kao iskorak u budućnost, možeš misliti, kao izložbu posvećenu napretku i inovacijama, a zapravo se radi o jednom paravanu za izvlačenje javnih sredstava u privatne džepove ljudi bliskih SNS-u; da firme poput „Milenijum tima“, firme Milana Radojčića ili Zvonka Veselinovića dobijaju velike državne poslove zbog kojih se Srbija zadužuje i njima ide kajmak, a građanima ostaju dugovi. 
	Petina građana Srbije je u riziku od siromaštva. Milion i po građana Srbije je u riziku od siromaštva ili socijalne isključenosti, što je šira kategorija. Siniša Mali se za to vreme trza i grči po šatrama, kao da je žrtva strujnog udara, pokušavajući da isfolira bliskost sa običnim narodom. Jako loše, Siniša. Čuj ovo i, ako danas nisi tu, ocena za umetnički doživljaj – eventualno dvojka. Ne ide bez separea i kible u toj beloj košulji folirati se da si deo naroda. Mnogo bolje šenlučenje pod šatrama stoji kolegama i da se razumemo – nisu problem ni šatre, nije problem ni pesma, nego ministri koji su tigrovi po rečima Đura Macuta, koji ujutru otimaju narodne pare, a uveče tim parama kite muziku pod šatrama praveći se da su deo naroda. 
	Ova sednica o nepoverenju Vladi je dobra prilika da napravimo jedan presek stanja, da vidimo da li je Srbija stvarno tigar ili su ministri, odnosno ovaj kriminalni režim u stvari predatori koji otkidaju komad po komad mesa sa tela Srbije da nahrane svoj apetit za zaradom, pa da krenemo redom. 
	Povod za ovu sednicu je pokušaj Nikole Selakovića da kršeći zakon pokloni Amerikancima Generalštab. I puna usta srbovanja, patriotizma, borbe za Srpstvo i državu, a na kraju sa ovom vlašću sve se svodi na neki sitni ćar, da se neko javno, prirodno ili u ovom slučaju kulturno-istorijsko dobro iskoristi za zaradu. Umesto da podnese ostavku, nakon pokretanja postupka, ministar zloupotrebljava i svoju ministarsku funkciju i ovu ovde govornicu da se brani, da napada tužilaštvo, da napada studente, predstavnike opozicije bestidno, podlo i ispod svakog kriterijuma. Nema on ni reči o onome što se dešava u oblasti kulture. Nema on vremena da nam objasni zašto kasne konkursi, zašto se zaustavlja finansiranje projekata. Nema vremena da objasni pritiske na glumce. Nema vremena da govori o otkazima po pozorištima, jer lepo, brate, bavi se čovek nekretninama, bavi se dilovima, svojim biznisom, otuđivanjem kulturno-istorijskih dobara za svoje potrebe zarade. 

	E, ovako, a pošto se vratio Ivica Dačić, od njega sam više puta tražio odgovore o napadima eksplozivnim napravama na ugostiteljske objekte po Beogradu. Od februara, kada smo tražili sednicu do danas, 22 napada molotovljevim koktelima, kašikarama, bombama, raznorazne podmetačine, raznih požara, 22 puta. Ivica Dačić nema ništa o tome da kaže. Zašto? Zašto, ministre Tigru, još jedan od ove plejade tigrova, nemate ništa da kažete, kao što ste ćutali kada su najviši policijski funkcioneri završavali u mafijaškim obračunima po kafanama gde sutra se, dok još krv nije oprana, kao što reče moj kolega, ide po ručkovima? 
	Sa druge strane postavljaju se lojalisti na važna mesta u policiji. Valjda nije dovoljno policija prebijala građane, nije dovoljno jurišala na decu i studente, pa su na ključna mesta postavljeni nasilnici poput Marka Krička, da slučajno neko od starešina ne propusti priliku da se obračuna sa nezadovoljnim građanima. 
	Ivica Dačić nam juče pušta snimak sa interneta i kaže – evo kako zvuči „zvučni top“. A nema potrebe, 3.400 ljudi je svedočilo da je napadnuto ovim masovnim oružjem, preko 500 ljudi, evropskih poslanika je potvrdilo da je ovaj top korišćen. Neće vas oprati ništa od toga da ste prema sopstvenom narodu iskoristili ovo zvučno oružje. 
	Juče sam govorio i o tome šta su bili prioriteti Ivice Dačića u prethodnoj vladi, onoj koju je vodio sa mesta premijera 2012. godine. Kaže – ubrzavanje evrointegracija, regionalna saradnja i rešavanje pitanja Kosova. Danas smo, 14 godina kasnije, da malo ubrzamo, došli do toga da isto o tome pričamo sa Đurom Macutom kojem, da odgovorim mom kolegi Pavlu, nije jasno kako je završio tu. Ja sam ubeđen da je jedini razlog zašto je ovaj čovek tu to što liči na rektora fizički, da se unese dodatna zabuna. Ne vidim šta bi drugo moglo da ga preporuči za ovako nešto. Četrnaest godina kasnije – evropske integracije, klasteri se ne otvaraju, finansiranje obustavljeno, rezolucije koje donosi Evropski parlament otvoreno govore o krađi izbora, o represiji, o policijskom nasilju, o hapšenju studenata, o pretnjama silovanju uhapšenim studentkinjama, o uništavanju prosvete, devastiranju univerziteta, ali ministar Tigar Starović vidi u tome zamah. Objasniće vam Robert Kozma kasnije malo o tome, o EU, vidim da vam nije baš najjasnije. 
	Kaže – regionalna saradnja, pa izvozite, bre, „ćacilend“ po regionu. To vam je izvozni proizvod, ministre policije. Je l' nemate vi nešto da kažete o tome što nam je predsednik napunio pun avion kriminalaca, batinaša, nasilnika da ih pošalje za Tivat? Je l' se vi nešto pitate? Je l' imate neka saznanja o tome da su ta lica sa poternica završila u istom avionu? 
	I, naravno, Ivičin prioritet, kao i Macutov prioritet, kao i prioritet ministarke za „supe iz kesice“, pitanje Kosova. Tu ste pokazali svoje pravo lice, ne bih rekao, kolege iz SPS. Nećemo nikada biti kolege. Pravo lice ste pokazali, svoju ratno-zločinačku politiku od koje ne odustajete, od 90-ih, ali ste se odlično uklopili u ovu naprednjačku kleptokratiju. Da li je za smenu ili za pad cele Vlade dovoljno da jedna ministarka poziva na etničko čišćenje? Da li je to dovoljno da se poziva na likvidacije, deportacije? Ne znam šta je gore kada o tome govori ili kada se vadi? Nije ona za etničko čišćenje, nego za samo malo etničko čišćenje. Samo malo bi ministarka da likvidira, deportuje, šalje, da ona raseljava stanovništvo. Nakon ratova 90-ih, sankcija, stradanja, ratnih zločina, ubijanja, tragedija, Snežana Paunović se dosetila kako će ona da rešava pitanja po regionu, tako što će da raseljava narode, građane, ljude. Opet bi oni da tuđa deca ginu za njihovu korist, a niko to ne zna bolje od SPS-a. Tu ste zaista eksperti.

Bravo, šampioni! Ako je vama žao što niste sprovodili etničko čišćenje, meni je žao što niste na vreme zabranjeni, nego se dan-danas, 2026. godine, bavimo SPS-om i zaostavštinom Miloševićeve politike, ali dobro. Dobro, rešićemo i to zlo koje se navrlo na ova leđa Srbije, pa ćemo i vama, kao ovim modernim zločincima, videti leđa. 
	
32/1	AL/MJ		16.10 – 16.20

	Za to vreme Snežana Paunović naplaćuje putne troškove folirajući da živi na Kosovu i nije joj smetalo ni da prima platu u apoteci koja ne postoji iako danas 15 meseci apotekarke i apotekari u „Apotekama Beograd“ ne primaju platu. Kakvo licemerje. 
	Tu je i Tigar Bratina koji nastavlja stezanje obruča oko nezavisnih medija. Nastavljaju se napadi na novinare, napadi na lokalne medije, REM koji već sada godinama ne funkcioniše i sve to je stvorilo jednu atmosferu kojom je jako teško nezavisnim medijima da uopšte govorimo o nekom normalnom radu.  
	Stvorili ste, bre, fabrike mržnje koje svoj toksični otrov prelivaju po celom društvu. „Informer“ i „Pink“ i ostali izlivaju svoju gnojnu, lepljivu sluz u koju pokušavaju da uvuku celo društvo, da nas ulepe u laži, u mržnju, u podvale i sve gadosti koje samo, ne bolesni, nego zli umovi, poput Dragana Vučićevića ili Željka Mitrovića, mogu da osmisle. Nakon smene ovog kriminalnog režima, mislim da bi bila najveća tragedija da se ovakve fabrike mržnje i zla ne demontiraju. 
	Prosveta je osetila možda i najveću odmazdu ovog kriminalnog režima. Nastavnici i profesori se ucenjuju, progone, napadaju, preti im se otkazima i dobijaju otkaze, ne produžavaju im se ugovori i na sve načina se vrši čistka u prosveti. Sam izbor ministra Tigra, Dejana Vuka Stankovića, kog ste prvo pokušali da uvalite u REM da zavodi red među medijima, najbolje govori da je odmazda jedina politika koju možete sprovoditi u prosveti. 
	Zeleno-levi front je predložio zakonske izmene koje bi zaustavile političke pritiske na škole. Želimo da omogućimo da direktore škole ne postavlja Ministarstvo, nego zajednica zaposleni i roditelji. Ovo bi oslobodilo  jedan ogroman sloj društva naprednjačke stege i omče i zato ovaj zakon do god je SNS na vlasti neće biti donesen, ali prva stvar koju treba uraditi, kada vam vidimo leđa, jeste jedan takav zakon. 
	I u domenu životne sredine, da ne zaboravimo, vazduh, zagađenje. Ništa niste uradili. Petnaest hiljada ljudi godišnje premine kao posledica zagađenja. Pijaća voda. Trećina Srbije nema ispravnu pijaću vodu. Otpadne vode se ne prerađuju, završavaju vodotokovima naših reka. Srbija je prepuna deponija o kojima se niko ne brine. Rudnici i kamenolomi. Pola naše države se žrtvuje kako bi se omogućila zarada na našim prirodnim dobrima i sve ovo govori o jednoj sumornoj slici zbog koje, ne jedna, nego pet ovakvih vlada treba da padne i da im vidimo leđa. Hvala.
	PREDSEDNIK: Lazoviću, mi da smo hteli da koristimo zvučni top vas bi pozvali da održite govor ovde. Ljudi, tahikardiju sam dobila, života mi. Mi kad vama vidimo leđa, moraćemo svi da idemo kod ušnog. Molim vas, samo malo ili recite da vam ne uključujem mikrofon. Stvarno vam ne treba. 
	Reč ima Milenko Jovanov.
	MILENKO JOVANOV: Dakle, nisam ni juče, ministri su odgovarali na original koji je izneo predlagač, ovlašćeni predstavnik predlagača, pa neću ni na ovu osrednju i jadnu kopiju. 
	Ali dve stvari samo hoću da kažem. Prvo, nezgodno je kada čovek napiše govor nekoliko dana unapred, pa ga stvarnost dovede dotle da čita ono što je danas rešeno. Danas, dakle, u 11.54 časa mediji objavili da su „Apoteke Beograd“ dogovorile sa predsednikom Republike rešavanje tog problema, ali pošto nije govor pisan danas popodne, nego je pisan ko zna kad, ostalo u govoru, pa on siromah pročitao i ono što je rešeno. 

	I, druga stvar, predsednice, za vas, posebno kada je ovaj čovek u pitanju. Dakle, pre dve godine u ovo doba otprilike, ne dve, tri, 2023. u ovo doba otprilike, isti on je zloupotrebljavao smrt dece u Ribnikaru. Isto ovako urlao iz dana u dan na svakih dva sata. Isti govor ponavljao 45 minuta. To je radio 2023. godine. Sećate se i sami. Posledice smo trpeli svi.
	Dakle, danas se ponovo bave zloupotrebom dece, pa vas samo molim, dakle, nije prvi put, nisu Mrčajevci Njujork, i ako već postoji potreba da se to dete zaštiti u javnosti, ako kažete da je dete i ko mu je razredni starešina i u koju školu ide, i ko je direktor škole, i ko je profesor i ko je nastavnik, teško baš da niste nacrtali o kome se radi. Pa vas molim samo da reagujete na to iz prostog razloga što zloupotrebu dece, goru od smrti dece u Ribnikaru, nismo mogli ni da zamislimo. Ali nemaju oni nameru da stanu. Nema za njih nijednog tragičnog događaja, a posebno neki pik na decu imaju, ne znam zašto, da njihove tragedije zloupotrebljavaju i na tome da grade nekakve političke poene. Pa vas samo molim da sa mesta predsednika Skupštine reagujete i zaustavite te diskusije jer zaista im nije mesto ovde, ali prosto pokazuju da tu dna nema. I kad se do dna dođe, a to je svakako bilo ono što se desilo u Ribnikaru, da oni mogu da kopaju i dublje i da tu kraja zaista nema. Hvala. 
	PREDSEDNIK: Hvala vam.
	Saglasna, i molim sve da vode računa o tome, posebno ako se radi o maloletnom licu. Dakle, nije za politizaciju, posebno ne na ovakav način.	
	(Biljana Đorđević: Zataškavanje.)
	Molim? O čemu pričate vi? Jeste li vi normalni uopšte? 
	Reč ima Dušan Bajatović.
	Izvolite.
	DUŠAN BAJATOVIĆ: Hvala, uvažena predsedavajuća.
	Ne bih se javio, ali koliko ja znam, na Skupštini je zabranjeno reklamiranje. I znate šta je jako važno. Kaže naš narod, mada je Milenko dobro rekao, nesreća u Srbiji se tek u ovom poslednjem vremenu određenih političkih struktura koristi kao politika. 
	Ali sam hteo da se zahvalim na reklami. Nije važno šta priča, nego ko priča i kada dobijem takvu priču, ja se najiskrenije zahvaljujem na reklami i potpuno sam sad siguran da će SPS na narednim izborima dobro da prođe. 
	(Radomir Lazović: Replika.)
	PREDSEDNIK: Gospodine Lazoviću, javili ste se…
	Molim? Nije vas pomenuo. Pomenuo vas nije.
	(Radomir Lazović: Pogrešno je interpretirao moje izlaganje.)
	Pa svi su ovde pogrešno interpretirali svačije izlaganje, tako da to stvarno… Pomenuo vas nije. Tako bismo mogli da repliciramo jedni drugima. Nikad nisam čula da se jedna poslanička grupa opozicije složila sa onim što je rekla poslanička grupa vladajuće većine i obratno. Svi su svakog pogrešno interpretirali.	Reč ima Snežana Paunović.
	Izvolite.	
	SNEŽANA PAUNOVIĆ: Hvala, poštovana predsednice.
	Poštovani narodni poslanici, uvaženi članovi Vlade, ne bih ja… Moj drug Bajatović je potpuno u pravu. Postoje ljudi kojima nema razloga da odgovorite. Govore oni o sebi onoliko koliko vama, na primer, vaspitanje ne bi dozvolilo da o njima govorite. Ali građani Srbije, koje zloupotrebljavaju evo 15 dana ovako jeftino, imaju 

pravo da znaju šta je istina. Jedino sa čim se ne slažem kad je izlaganje predsednice u pitanju jeste da je ovo bilo preglasno. Čak je bio tih. Ume ovaj narodni poslanik da zvuči daleko agresivnije, ali valjda zato što nije mogao da pohvata vremensku distancu od onoga kada je trebalo da govori do momenta kada ga je zapalo. 
	Juče sam, svi ste gledali film „Montevideo, vidimo se“. Sećate se kada se pojavi onaj skaut na tribinama, kad nesretni fudbaleri koji nisu baš ranga jednog Tirketa krenu da se nameću ne bi li njih odveo negde u svet. E, to je tako juče bilo kada je zloupotrebljen Poslovnika da bi se što pre reklo, jer je predlagač govorio dobrih četiri sata. To govori i o nalogodavcima, a tekst o pokušaju da se preživi na krilima nečega što bi trebalo da bude kritika nacionalizma. Ali…
	(Narodni poslanici opozicije dobacuju.)
	Nemam pojma šta dobacujete. Ja sam potpuno imuna na to zato što sam mnogo godina provela…  Sad ću da vam odgovorim. Samo treba da imate malo strpljenja. O strpljenju vam pričam. Skauti prate i dok god skauti prate vaša šansa da se probijete je prisutna. 
	 
33/1	MV/MP		16.20 – 16.30

	Dakle, od jutros Apotekarska ustanova Peć, kažu ugašena 2021. odlukom Vlade. Ne postoji odluka Vlade o gašenju Apotekarske ustanove Peć. U 2021. godini postoji odluka Vlade o formiranju Apotekarske ustanove Kosovska Mitrovica, predlog za integraciju pet apotekarskih ustanova u novoformiranu apotekarsku ustanovu Kosovska Mitrovica. Proces integracije i zašto treba da objasnimo samo njima. 
	Moram da vam priznam, kao neko ko dolazi sa jedne teritorije koja je uzurpirana, ja sam uvek želela da se nekako izrazgovaram sa onim vinovnicima terorista koji sede sad i glume privremenu vlast na takozvanom Kosovu. Samo mi nikada nije palo na pamet da ću sa njihovim megafonima i glasnicima razgovarati u Parlamentu Srbije. Evo ga, došao je i taj momenat. 
	Dakle, niti je Apotekarska ustanova ugašena, niti je Vlada donela takvu odluku, niti sam ja, kako reče opet neko od tih poslanika jutros u svojim pitanjima, direktorica od aprila 2014. godine, nego od marta. Nijedno rešenje nisu pročitali, inače bi znali da je račun u funkciji, da PIB postoji, a da je ovo njihova jeftina priča i kriminalizacija pre svega mene kao nekoga ko je isturen imenom i prezimenom, u stvari jedna potpuno druga potreba. Zato ovakav atak na Vladu Republike Srbije.
	Ako se sećate, ovako smo raspravljali i o pravu glasa ljudi iz Republike Srpske. Tad su insistirali da im ukinemo pravo na dvojno državljanstvo jer glasaju za vladajuću većinu. Sada kosmetske Srbe kriminalizuju ne bi li probudili …
	PREDSEDNIK: Prekinite, bre, da dobacujete. Šta je problem tačno? 
	SNEŽANA PAUNOVIĆ: Pustite ih, predsednice, pa njih boli svaka reč.
	PREDSEDNIK: Pa Natalija Stojimenović, 88. put, šta je vama u Zeleno-levom frontu? Da li možete da ućutite i da pustite drugog da govori?
	(Radomir Lazović: Nisam dobio priliku za repliku…)
 	Nemaš priliku za repliku i pustite, saslušajte ženu, pomenuli ste je sto puta.
	(Narodni poslanik Radomir Lazović dobacuje s mesta.)
	Lazoviću, imaš opomenu. Tako da,  hvala vam. Taman imamo u humanitarne svrhe. 
	Nastavite dalje. Hvala.
	Nastavite, Snežana.
	SNEŽANA PAUNOVIĆ: Hvala, predsednice. 
	Dakle, ovo je pokušaj kriminalizacije potpuno jedne grupe ljudi koji im se takođe ne dopada. Bilo bi sve u redu da se ovde radi o nekima koji su njima bliski. Potpuno je u redu kada oni aplaudiraju nekome ko svake godine proslavlja dan proglašenja nezavisnosti takozvanog Kosova. On im je frontmen u obračunu sa mnom. Njemu su dali potpis podrške za moju smenu. Zašto? Reče jedan oblik života u parlamentu jutros, zato što ja u toj emisiji …
	(Poslanici opozicije govore uglas.)
	PREDSEDNIK: Šta je sada bilo? 
	SNEŽANA PAUNOVIĆ: Ja sam mislila da je to dozvoljeno kad premijeru kažete da je Bendžamin ili, još bolje, kada mu kažete da je morsko prase. O čijem, bre, moralu vi razgovarate? Ko ste, bre, tačno da uopšte pomenete „m“ od morala? 
	(Poslanici opozicije govore uglas.)
	Videla sam od vašeg kolege da bolje čujete kad viče.
	Dakle, kažu da sam u emisiji govorila o glupostima. Gluposti o kojima sam ja govorila tiču se direktnih žrtava terorističkih akata na Kosovu i Metohiji. Danas je godišnjica još od jedne velike tragedije, užasno velike. U selu Velika, nadomak Plava, na današnji dan 1944. godine, „Skenderbeg“ divizija pobila je 500 ljudi, 118 dece. 

To je sve nevažno. Ja sam problem, zato što su izvukli sedam sekundi te emisije. I neka su. Ono što nije problem, bar ne moj, i tu je Bajatović ozbiljno u pravu, to je da će o svemu onome što su oni rekli o meni, o svemu onome što sam ja rekla o poginulim policajcima, o deci siročićima koja su ni kriva ni dužna, a onda još proterana sa svojih pragova, biti nešto zbog čega će Srbija da sudi i meni i socijalistima, ali i njima jer se po našim žrtvama…
	(Rastislav Dinić: Da vam kažem ja nešto o Kosovu, dok su neki ginuli, neki su dobijali…)
	PREDSEDNIK: Gospodine Diniću, sad imate vi opomenu. 
	Nastavite sad dalje. Hvala. 
	SNEŽANA PAUNOVIĆ: Zamislite kad bi ovako srčano branili interes Srbije na svakom pragu koji obijaju na dnevnom nivou. Mi bismo, bre, bili ka Švajcarska. E, to je razlika između nas i njih. I transparentno se na ovoj senici vidi u čemu je razlika. Baš u tome, u činjenici da njima nije važno hoće li Srbija da bude makar kao grašak, važno je da oni njom upravljaju. Nije važno ko je i zbog čijeg bezobrazluka, samovolje, terorizma, ostao bez krova nad glavom, važno je da oni budu vlast. Tako je bilo važno 2000. godine, nema razlike. Nema razlike, prepisan je model, samo što ovde taj model pokušavaju da sprovedu klasični amateri čija je politička karijera trajala tačno koliko i ovaj mandat. 
	Kako god se udruživali, svi ovi koje ste danas čuli da su vam objasnili kako smo mi izdajnička vlada, a ja nekakav teški progonitelj, pre svega albanske nacionalne manjine, platiće na izborima. Sud naroda je najteži sud koji se ljudima desi. Ja to čak mogu da im kažem i iz ugla socijaliste. Za razliku od njih koji su se presvlačili jednom, dva put, pet put, sedam put, ja sam kao socijalista sve vreme pretrpela i 5. oktobar i posle 5. oktobra. Siniša mi je nestrpljiv, brzo ću završiti, ali nisi ispratio koliko su me puta pljunuli danas da bi shvatio zašto možda duže govorim nego što bi trebalo.
	(Robert Kozma: Dnevnice!)
	PREDSEDNIK: Kozma, opomena.
	Idemo dalje. 
	SNEŽANA PAUNOVIĆ: Svaki dinar mojih dnevnica, evo javno obećavam, svaki dinar mojih dnevnica koji na sudu bude dokazao narodni poslanik koji je sad dobacio, ja ću dati u napredak njihove političke grupacije, bar za novi kombi. Do tada, ovo su jeftine insinuacije i pokušaji da se degradiraju ljudi kojih se politički plaše. I treba da se plaše! Međutim, za razliku od njih, ja znam da Srbi nisu ni ograničen ni nepismen ni glup narod i najmanje su neko koga jedna ovakva gomila bezidejnih ljudi može dvaput da prevari. Hvala vam. 
	PREDSEDNIK: Idemo dalje. 
	Reč ima narodni poslanik Goran Petrović. 
	GORAN PETROVIĆ: Danas raspravljamo o poverenju Vladi, dakle, o poverenju premijeru Đuri Macutu i ministrima, a svakom čoveku u ovoj zemlji je jasno da ni premijer ni ministri bez odobrenja ne smeju ni prozor na kabinetu da otvore. Oni pristaju da ćute i povremeno se zahvaljuju predsedniku države Aleksandru Vučiću što su dobili priliku da glume vladu ove države i eventualno po nalogu potpisuju nešto što niko sa integritetom ne bi potpisao. Ali, to svakako ne umanjuje odgovornost ove vlade za korupciju, kriminal i bezakonje, koji su postali naša stvarnost. 
	Vlada nije pokazala hrabrost da se uhvati u koštac sa korupcijom, kriminalom, da gradi institucije i pravnu državu. Ali, ipak postoji nešto što je Vlada pokazala, a to je da se ne stidi ničega. Evo, da krenemo od korupcije i kriminala. Vas, na primer, nije sramota što u Vladi sedi ministar kulture Nikola Selaković, 

protiv koga se vodi krivični postupak pred specijalnim sudom za dva krivična dela. Tereti se da je vršio direktan pritisak da simbol otpora ovog naroda, istorijski kompleks Generalštab, izgubi status zaštićenog kulturnog dobra. Zašto? Da bi se očistio teren i omogućila izgradnja stambeno-poslovnog kompleksa za strane investitore i domaće profitere. Tri godine zatvora traži tužilaštvo, ministar i dalje sedi u Vladi, a premijer ćuti. Hapsi se načelnik beogradske policije i još tri policijska službenika, premijer ćuti, kao i ministar policije. Ali, zato, umesto premijera i ministra policije, reaguje predsednik države Aleksandar Vučić, proglašava nultu toleranciju prema policajcima povezanim sa mafijom i najavljuje nove zakone.      
	 
34/1	MZ/CG		16.30–16.40

	Tvrdi da će država preseći policijske veze i kriminal i da će iz službe biti izbačeni svi koji čuvaju kriminalce i tajkune, prave sopstvene klanove i zloupotrebljavaju policijsku značku. Reče da ga baš briga ukoliko zbog toga policiju i Vojsku napusti dve ili pet hiljada ljudi. I koliko je policajaca nakon toga udaljeno iz službe zbog saradnje sa pripadnicima organizovanih kriminalnih grupa? Koliko? Koliko je disciplinskih postupaka pokrenuto, koliko krivičnih postupaka? Nula. To je ono što je rezultat. Tako izgleda vaša borba protiv korupcije i kriminala i borba za izgradnju institucija. Trajala je koliko i konferencija za štampu predsednika države i to je sve. 
	Ali se zato hvalite da brinete o boljem životu građana, a vi zapravo ekonomski cedite ovaj narod. Ubeđujete građane da žive u zlatnom dobu, a realnost ih šamara čim uđu u prvu prodavnicu. Cene hrane i lekova odlaze u nebesa, računi se uvećavaju svakog meseca. Majke vraćaju artikle na kasi jer nemaju čime da ih plate, dok vi servirate statistike o lažnom rastu. Zadužujete se za EKSPO, gde se ogroman novac troši bez ikakve kontrole, jer ste ukinuli javne nabavke i obrisali tendere, zato što vam je važnije pakovanje miliona evra u privatne džepove neko normalan život građana.
	A sada ćete da delite socijalnu pomoć penzionerima, pod izgovorom da država dobro stoji. Neće ljudi socijalnu pomoć, nisu za socijalnu pomoć radili čitav život. Oni hoće od onoga što su poštenim radom zaradili pristojno da žive, a ne da im pred svake izbore delite crkavicu i šarene laže. I zato ste ovu sednicu zakazali usred leta, nadajući se da niko ni ne gleda jer su građani na odmorima, jer znate da nemate čime da se pohvalite. Ali prevarili ste se, građani ipak vide sve. 
	Pitaju se šta bi sa obećanim napretkom Srbije na putu ka EU. Je l' otvoreno neko novo poglavlje? Evo, ministar je malopre govorio o tome. Nije. Zašto nije? Rekli su vam da bez vladavine prava, slobode medija, bez nezavisnih institucija nema novih poglavlja i nema napretka, a što je najgore nema ni novca iz plana rasta. Ali vi znate da bi sloboda medija i vladavina prava značili i kraj vaše vlasti i zato ste zaustavili evropski put Srbije.
	Građani vide da ova vlada nema nikakav kredibilitet. A i kako bi imala, kada ministri govore šta im padne na pamet, daju problematične i štetne izjave. Neke su od tih izjava i štetne za državu. Tako je ministar Bratina rekao da policija može da ubija studente, a ministarka Paunović da bi, da je bila na mestu Slobodana Miloševića, etnička očistila Kosovo. Premijer za to vreme ćuti. Izjava jeste štetna za državu. Premijer ne reaguje.
	Zato je vreme da napustite fotelje. Srbiji su potrebni ljudi sa integritetom, ljudi koji znaju da rešavaju probleme, ljudi koji će promeniti sistem, a ne poslušnici koji čekaju naredbe sa Andrićevog venca. Zato smo tražili ovu sednicu Vlade i zato ćemo glasati za nepoverenje Vladi.
	PREDSEDNIK: Sledeći je Uroš Đokić. 
	Izvolite.
	UROŠ ĐOKIĆ: Poštovani građani Republike Srbije, postoji mnogo razloga zašto mi iz Narodnog pokreta Srbije Mike Aleksića smatramo da Vlada gospodina Đure Macuta više ne sme da opstane niti jednog jedinog dana.
	Prvo, Vlada Đure Macuta je Vlada kontinuiteta i to je doveden kao čovek koji treba da ima samo jedan kvalitet – da bude spreman da se ništa ne pita. Srbijom već polako kruži šala, svi jako dobro znamo u Srbiji da u svakoj šali zaista ima pomalo šale, pita se Đuro Macut samo kada se pozdravljamo. I pošto je i sam svestan zašto se tu nalazi i koja je njegova uloga, premijer je pristao da ga pamtimo kao nesvakidašnjeg po mnogo čemu.

	Kada je došao na mesto premijera, gospodin Macut je podneo zahtev da mu se omogući da obavlja još jedan posao, još jednu profesiju. I to je valjda, gospodine Macut, jedinstven slučaj u svetu – ja zaista ne znam, ispravite me ako grešim – da postoje premijeri kojima premijerska funkcija ostavlja vremena da se bave još nečim u životu. I da li postoji primer u svetu, gospodine Macut, da premijer nakon izvršenja ubistva u jednom restoranu sledeće jutro ode da doručkuje u taj restoran, ne znajući da nehotice briše krvave tragove pre nego što je uviđaj izvršen?
	Gospodine Macut, ako niste znali, to je tragedija. Ako ste znali, to je možda još opasnije. Ja zaista kao građanin ove zemlje želim da verujem da niste znali jer, gospodine Macut, vas od optuženičke klupe trenutno deli samo svet da li ste znali ili niste znali za ovo. Gospodine Macut, pogledajte ovu sliku, pogledajte, gospodine Macut. Ovo je džip Aleksandra Nešovića Baje, jutro 13. maja 2026. godine, ono jutro kad ste doručkovali u restoranu. Ovo vozilo je BIA obezbeđivala i odnela odavde. Gospodine Macut, je l' radi BIA svoj posao? Gospodine Macut, je l' vam BIA rekla za ovo? Ili je, gospodine Macut, posao BIA-e da vam ne kaže za ovo? Mislim da dugujete neke odgovore građanima Srbije.
	Što se tiče ministarstava, krenuo bih od ministra pravde gospodina Nenada Vujića, jer je jako povezan sa gospodinom Nikolom Selakovićem. Za početak, ko je Nenad Vujić? Pa Nenad Vujić je jedan korumpirani činovnik spreman na sve. Godine 2010. direktor Pravosudne akademije, doveden da buduće sudije i tužioce oblikuje po kalupu SNS-a. Državna revizorska institucija 2020. godine kontroliše rad ustanove kojom on upravlja i utvrđuje nepravilnosti, daje neke naloge kako to da se ispravi i gospodin Nenad Vujić ne primenjuje apsolutno ništa. Ponovljen je pregled i na predlog Državne revizorske institucije je bilo da se gospodin Nenad Vujić razreši sa te funkcije, i pazite ovo, jer je na Pravosudnoj akademiji, koja obrazuje buduće sudije koji treba da štite prava građana, zadržavao radni odnos na određeno vreme preko 30 meseci, gospodine Vujiću. 
	I samo u naprednjačkoj Srbiji vlade gospodina Đure Macuta moguće je da, umesto razrešenja, vi napredujete na mesto ministra. I odmah kad ste došli na mesto ministra pravde trebalo je da usvojite jedan zakon, trebalo je da promenite status sudija. Međutim, kada je Ministarstvo predlagač, tada mora i stručna javnost da se uključi, tada se javio Visoki savet sudstva i rekao – ne, to tamo ne može, gospodine Vujiću. U međuvremenu, evo ga gospodin Siniša Mali, evo ga gospodin Nikola Selaković, bivši ministar Vesić i predsednik države ulaze u međunarodnu koruptivnu aferu oko Generalštaba i svi tragovi vode pravo do njih. Ali gospodin Vujić više ne zna kako da vam pomogne, gospodo. 
	Onda ste se setili genijalno, čovek koji nema nikakve pravne kvalifikacije niti znanje za to, Uglješa Mrdić, predlaže set izmena pravosudnih zakona i to naizgled liči – rečenica ovde, rečenica onde, epilog je da vaša mezimica, da vaša Zaga Dolovac sada posle tih izmena ne može više da uzme predmet sebi, ne može ona da ga radi i bezbedan je Nikola Selaković koji se ovih dana kiselo smeje, jer on zna da je briga vas da li je on bezbedan. Važno je da li, evo ga gore premijer iz senke Siniša Mali ili predsednik Republike, mogu da ostanu na bezbednoj udaljenosti, to je jedini razlog zašto ste to uradili. Jer gospodo, vi ste ranije menjali zakone kako biste krali po zakonu, sada vam to nije dovoljno, sada menjate zakone, gospodine Selakoviću, kako biste mogli da ne odgovarate po zakonu. 
	Gospodine Selakoviću, vi ste jedan ozbiljan pravnik, ali nažalost nikad niste radili u struci. Pet puta ste bili ministar u vladama u Republici Srbiji, ako se ne varam, dva puta ministar pravde. I gospodine Selakoviću, vi kao pravnik siguran 

sam da znate šta je neophodno da optužnica stupi na pravnu snagu, koji stepen izvesnosti da ste uradili delo koje vam se stavlja na teret je neophodan da bi optužnica prošla sudsku kontrolu. Koji stepen? Stepen opravdane sumnje, one po kojoj sedite na optuženičkoj klupi, gospodine Selakoviću. Pa sedećete. Pa vi ne treba da sedite u ministarskoj fotelji, gospodine Selakoviću. Za ovo pada Vlada, gospodine Selakoviću.
	Građani Srbije, pred vama sedi čovek za koga sudski postoji dokazana osnovana sumnja da je izvršio teška krivična dela zloupotrebe službene dužnosti na teret svih nas, a danima slušamo ovde kako se busa u grudi srpske kako postoji hajka nekakvih tužilaca koji su se svi urotili protiv njega. Gospodine ministre, bilo bi mnogo časnije da dokraja odglumite u jednoj drami koja govori o tome kako je nekada jedan perspektivni pravnik pošao idejama i putem Olivera Antića i pogrešno skrenuo u karijeri, jer ovo što vi sada radite više liči da počinjete da glumite vrlo uspešno u jednom teatru apsurda, ne stoji vam to, gospodine Selakoviću.
	I na kraju, imam pitanja za premijera Đuru Macuta i za gospodina Lončara. Drago mi je što ste tu, ministre, danas, jer želim da vas pitam – znate li kakvo je stanje zdravstva u Srbiji? Slušali smo ovih dana – bolnica u Vranju, bolnica u Leskovcu, i to je divno i sjajno i treba da se grade bolnice, ja sam o tome mnogo puta govorio. A da li, recimo, znate da četvrti grad po veličini u Srbiji, Kragujevac, nema opštu bolnicu? Kragujevčani idu da se leče u dom zdravlja, a onda idu direktno u Klinički centar. 
35/1	MT/LjL		16.40–16.50

	To ne bi bilo strašno, da u taj klinički centar, od moje Bajine Bašte do Novog Pazara, šest okruga Srbije ne gravitira tamo. Kragujevčane puštate da dobijaju negu zajedno sa 1,8 do dva miliona ljudi iz cele zapadne Srbije.
	Ja ne znam kako to vama, gospodine Macut, zvuči? Vi ste lekar, to vam je vokacija, trebalo bi da imate stav o tome. I ne znam da li znate, honorarni Đuro, da kod nas u Zlatiborskom okrugu nema šta nemamo. Zlatiborski okrug je najveći okrug u Srbiji, 57% veći od prvog sledećeg iza njega. Mi tamo imamo zdravstveni centar "Užice". Taj zdravstveni centar, sa većim ili manjim prekidima, je u blokadi poslovnog računa gotovo 15 godina. Prema podacima iz Narodne banke Srbije, gospodine Macut, nažalost, ovaj servis pamti samo pet zadnjih godina, ono ispred ne može da se vidi, 108 miliona dinara, 1.827 dana neprekidne blokade zdravstvenog centra u Užici. I šta vi nama sada servirate?
	Godine 2021, mart, tadašnji direktor Zdravstvenog centra, kaže da su gotovi nekakvi idejni projekti, građevinska dozvola, sledeće godine kreće izgradnja, Užičani dobijaju najmoderniju bolnicu. Aleksandar Vučić u kampanji iste godine kaže – Ulaganje 80 miliona evra, možda će samo u Beogradu renoviranje kliničkog centra koštati više, Užičani će imati što niko nema. 
	Znate li šta se dogodilo, gospodine Macut? Godine 2025. direktor bolnice piše sindikatu medicinskih sestara i tehničara Srbije i kaže – Molim vas da nam pomognete da nabavimo tonere i ribone za štampače, jer se svakodnevno troše u ambulantama, ne može bolnica normalno da radi, gospodine Macut. Ne zbog medicinskih sredstava, nemate tonere i štampače. I šta se onda događa?
	Onda ovaj vaš nepomenik, pitala jutros ministarka Mesarović šta to nas boli toliko oko ove vaše šatorske kampanje? Mnogo toga nas boli. Bole nas i pluća, bole nas i grudi, bole nas i kukovi, i ruke, i noge, zato što je ovaj vaš nepomenik izjavio u Drežnik Užić, evo šta kaže posle pet godina, kaže – U zdravstveni centar u Užicu biće uloženo 100 miliona evra i to će predstavljati jedno od najznačajnijih investicija u Srbiji u naredne tri do četiri godine, valjda toliko planira, ćemo da uradimo za Užice više nego što je od 1945. do dana urađeno. 
	I ne bi ovo, gospodo, bilo ništa toliko sporno, da na istom ovom portalu ovde ne stoji baner na kome piše – Dijagnostički centar dr Lune, Užice. Jel znate ko je to? To je, ministre, jedan od vaših medicinskih tajkuna koga ste stvorili sistemom koji stvarate godinama u ovoj zemlji. Jer, kada dođe neko u Zdravstveni centar Užice iz Prijepolja, Priboja, Sjenice, iz Bajine Bašte, iz udaljenih krajeva i kada čuje da skener ne radi, istu tu uslugu vrlo lako, za par desetina hiljada dinara, može da dobije kod doktora koji, vidite čuda, gospodine Macut, honorarno radi kod Luneta u dijagnostičkom centru. Da li vas je malo sramota, kao lekara, i da li vas je malo sramota zbog ovoga što radite od naše zemlje?
	Sve ovo, još imam samo jednu stvar da vam kažem na to, prema javno dostupnim podacima Narodne banke Srbije i APR-a, blokada zdravstvenog centra u Užicu iznosi 108 miliona evra. A znate li koliko iznosi prihod ovog vašeg tajkuna, ministre Lončar, u zadnje tri godine, 2023, 2024. i 2025. godine? Iznosi 2023. godine 31 milion dinara, 2024. godine iznosi 42 miliona dinara, 2025. godine iznosi 36 miliona dinara, ukupno 110 miliona dinara. Znači, čovek je za tri godine inkasirao ono što zdravstveni centar duguje gotovo 15 godina, da bi građani Srbije punili džepove tamo gde ih vi pošaljete.
	Treba li, ministre, svi da pomremo? Treba li svi da nestanemo da biste vi pravili kombinacije kad vam i kako vam odgovara? Molim vas, gospodine Macut, reagujte makar vi. Gospodine Macut, ja razumem da neko ko ima nadimak kakav ima, se možda 

zabavlja time kad se igra životima Bajinobaštanina, Užičana, Čajetinaca i Kosjeraca, ali, gospodine Macut, vi ste položili Hipokratovu zakletva i ona vas na to obavezuje. 
	Gospodo, vi ste državu privatizovali, vi ste državu stavili u funkciju mafije. Mafija je u funkciji partije, jer, gospodine Mali, mafiju i partiju vode isti ljudi. Vidim, dobro vam to ide. Ali, gospodo, niti ste stvarali institucije ove države, niti ste ih ikada unapređivali, ali ćete, gospodo, vrlo brzo doći u situaciju da ćete morati da počnete da ih poštujete. 
	Hvala vam. 
	PREDSEDNIK: Hvala. 
	Idemo sada sve ministre koje ste prozvali.
	(Miroslav Aleksić: Ovlašćeni predlagač se javio pre njih. I pre nego što je Siniša pravio raspored…)
	Sve je u redu, ali niste se javili pre njih.
	(Miroslav Aleksić: Jesam.)
	Niste se javili pre njih.
	(Miroslav Aleksić: Jesam ja pre njih.)
	Evo, izvolite.
	MIROSLAV ALEKSIĆ: Zahvaljujem.
	PREDSEDNIK: Ali, nemojte sledeći put da pitate ministre sve i onda da im ne date da odgovore.
	MIROSLAV ALEKSIĆ: Taman posla. Ja se radujem da ministri odgovore i posebno se radujem gospodinu Stankoviću. Čovek od juče pokušava da se javi. 
	Zapravo, ja sam hteo sad da vas zamolim da mu date reč. Ali se isto tako nadam da gospodin Stanković kada bude odgovarao neće proći kao što je prošla sada gospođa Paunović od Siniše Malog. 
	Ovo je sramno, da se čovek na ovaj način obraća, ispred njenog šefa partije, Ivice Dačića, da je tu maltretira, da je proziva, iako je on poznat kao nasilnik i jedan čovek sa posebnim odnosom prema ženama, koji je ovde psovao, u ovom domu. 
	I nije moje da ja branim vaše članove Vlade, ali ovo je sramota za ovaj dom. Niti ste reagovali vi, niti je reagova Ivica Dačić, a o Đuri Macutu neću ni da govorim. 
	Kako vas, gospodine Macut, nije sramota? Čovek pored vas se dere, da svi mi ovde čujemo, i viče na ministarku Paunović kako je smela da se javi bez njegovog odobrenja? Pa, to je dokaz ko vodi Vladu. Siniša Mali vodi Vladu, ne vodite vi. Sad ste to potvrdili ovde vašim ponašanjem. Sramota. I to je slika i prilika i autokratije i diktature u samoj Vladi i slika i prilika za sve vas koji ste prihvatili da budete marionete u toj Vladi.
	Gospodine Macut, ako niste shvatili do sada da treba da podnesete ostavku, ako smete, sad biste trebali, jer vas je Siniša Mali baš onako, da ne kažem šta uradio sa vama. 
	Gospodin Starović se ohrabrio i javio za reč, verovatno pošto sedi pored Siniše, pa je preko veze mogao da dođe do reči. Kaže – ja u svom izlaganju juče ni jednog trenutka nisam pomenuo evropske integracije. I veruje, kaže, da oni rade super posao, pre svega on, jer je to njegov resor. Sjajan posao čovek kaže da radi, jer mi nemamo nikakvih zamerki na to što on radi.
	Znate, gospodine Staroviću, pa meni bi trebalo još četiri sata da pričam o svemu šta je uradila ova Vlada za svega godinu i po dana, ali pošto ste se vi javili dobrovoljno prvo da vam kažem evo šta vaš šef koji vas je u Vladu stavio kaže u Evropi. Evropa maršira u pakao, kaže Aleksandar Vučić, a prenosi „Informer“. Vi verovatno to niste čuli ili ne znate šta zapravo vi treba da radite i šta je vaš posao. 

Kada govorite o evropskim integracijama, ja mislim da najbolja poruka koju vi šaljete građanima Srbije, a predstavljate se kao, jel, proevropska vlast i Vlada, najbolja poruka koju šaljete i toj Evropskoj uniji je zapravo to da ste pre svega vi ministar, a onda da Odbor za stabilizaciju i pridruživanje ovog doma, Narodne skupštine, čine ljudi Milimir Vujadinović, Marijan Rističević, Staša Stojanović, Veroljub Arsić, Igor Bečić. 
	To su, poštovani građani Srbije, ljudi koji treba da nas vode u Evropi. To su najveći Evropejci. I to je sada poruka upravo toj Evropi koja vam kaže, gospodine Staroviću, šta? Nemate nikakve reforme i nema otvaranja ni poglavlja, ni klastera. Pet godina, još malo, ni jedno jedino poglavlje otvorili niste. 

36/1	JJ/JG			16.50 - 17.00

	Znate kakav je vaš rezultat, kada govorim o tome? Od 21. januara 2014. godine od 35 pregovaračkih poglavlja otvoreno je 22, privremeno. Privremeno zatvorena dva - nauka i istraživanje i obrazovanje i kultura, i to je pitanje dokle će biti otvoreno. Mogu i to da vam zatvore koliko dobro radite.
	Dakle, 13 niste ni otvorili, a 33 ni privremeno zatvorili. Brojevi sve to potvrđuju. 
	Kaže, ovde, u ovom izveštaju – usaglašavanje drugih država sa spoljnopolitičkim deklaracijama i merama Evropske unije. Pa, pogledajte sada, gospodine Staroviću, ne znam da li ste ovo videli –  usaglašavanje država iz regiona, države kandidati za članstvo u Evropskoj uniji: Severna Makedonija 100% usaglašenosti, Crna Gora 100% usaglašenosti, Albanija 100% usaglašenosti, Bosna i Hercegovina 100% usaglašenosti, Srbija 59% usaglašenosti. Ubedljivo smo najgori. Gori smo i od Moldavije i od Ukrajine i od drugih zemalja koje čak i ne žele da budu članovi Evropske unije. 
	Da li znate zašto je to tako, gospodine Staroviću? Pa, zato što su poglavlja 23 i 24 poglavlja koja se tiču vladavine prava, pravosuđa, korupcije i kriminala. I mi nikada nećemo ući u Evropsku uniju sa vama, zato što ste vi vlast koja počiva na kriminalu, korupciji i gaženju vladavine prava.
	Dakle, zavaravate građane tom pričom, a zavaravate i Evropu nadajući se nekim parama, jer vi računate da samo Evropa treba da služi da, da neke pare, a reforme nema veze, radićemo to šibicarski. A druga stvar, ja nisam siguran da li ste vi zaista Vlada koja je proevropska ili nije i voleo bih da mi to kaže gospodin Macut.
	Što se tiče korupcije, šta kaže Evropska komisija, gospodine ministre? Evropska komisija kaže – narodne pare delite tajno i pod snažnim političkim pritiskom. I to se odnosi na državnu pomoć i kontrolu državne pomoći, između ostalog.
	Dakle, u izveštaju Evropske komisije za Srbiju za 2025. godinu , u poglavlju „Ekonomski kriterijumi“ izričito piše  da se pravila o državnoj pomoći ne primenjuju zbog snažnog političkog pritiska. Šta to znači? Znači da nema institucija i vladavine prava. Dakle, Evropa to kaže. A zašto se odnosi na dodelu državnih para? Kao na primer što ste „Milenijum timu“ dali neverovatnih 30.000.000 evra, bespovratnih para firmi „Danube Riverside Millennium Team“ za hotel „Jugoslaviju“, koji su platili 42.000.000 evra, a vi im dodelili iz budžeta 30.000.000 evra. „EURO KB RENT“ gradi hotel na EKSPO-u, 15.000.000, skoro 16.000.000 evra. „DELTA REAL ESTATE“ Miroslava Miškovića, 17.000.000 evra, za hotel „Interkontinental“. 
	Znate, to je onaj Mišković kada ste građanima Srbije obećavali borbu protiv korupcije, pa ste ga uhapsili za primer da kažete – on je kriv zato što građani loše žive, pa onda ste izgubili taj spor da svi građani moraju da plaćaju odštetu Miroslavu Miškoviću, a onda mu sada dajete još para iz budžeta. E, tako to radi korumpirana vlast koja upravlja, nažalost, Republikom Srbijom.
	Dalje. Kada govorimo takođe o evropskim procesima, koordinaciono telo za 
Poglavlje 23, gospodine Staroviću, nijednom se nije sastalo u 2025. godini. Znate, Poglavlje 23 je pravosuđe i vladavina prava. Ni jednom. 
	U oblasti antikorupcijskih mera urađen je jedan od šest zadataka. Pet iz akcionog plata protiv borbe korupcije nije urađeno, samo jedan, i kao preporuka GREKO ispunjena, i to znate koja? Pokloni u policiji. Eto, to je jedina stvar koju ste vi uradili i to je veliki rezultat i treba da se nadate da ćete vi sada da dobije otvaranje klastera. Vidite kako radite i reformišete Srbiju. 

	Srbija je u poslednjih deset godina, pala za 44 mesta, po indeksu borbe protiv korupcije i to na listi „Transparency International“. Dakle, Srbija je danas jedna od najkorumpiranijih zemalja evropskog kontinenta. Dakle, manje korumpirani od nas su, Slovenija, Hrvatska, Crna Gora, Rumunija, Bugarska, Mađarska, Severna Makedonija, Albanija i Bosna i Hercegovina. Srbija je ispod svih tih zemalja po korupciji. Pa, sad ko će gde vas da primi, kakva vaša Evropa. Ako se nastavi ovaj desetogodišnji trend ovakvog razvijanja korupcije u Srbiji, imamo šanse da do 2028. godine dođemo i do 30 poena umesto sadašnjih 42 i da budemo u vrhu svetske rang liste po korumpiranoj državi i vidim da radite vrlo intenzivno na tome i dobro vam to ide. 
	Dalje, zašto je takva situacija sa korupcijom? Govorili smo o tome juče, a i danas, sve moje kolege, dakle, svi su svesni toga da je država razorena, da je pravosuđe bačeno pod noge, da institucije ne postoje. 
	Zašto ste usvajali zakone i zašto ste Nenadu Stefanoviću predali u ruke da on bude taj ko treba da se bori protiv korupcije? Ali, neće on da se bori protiv vas, jer je on deo sistema, deo korumpiranog sistema. On je tu da vas štiti. Nenad Stefanović je tu da vas štiti. Da bi mogao da vas štiti vi ste mu prvo omogućili da i on sam bude korumpiran. Da ukrade pare i da ga vi držite da bi on mogao da čuva vas kad vi kradete. Tako funkcioniše vaš mafijaško-koruptivni sistem.
	PREDSEDNIK: Ja vas  molim da ne pričate o tužiocima da su korumpirani u Narodnoj skupštini Republike Srbije, pošto nemate nikakve dokaze. I ovo što radite je verovatno protivustavno. 
	Ovo je verovatno protivustavno, tako da vas upozoravam.
	MIROSLAV ALEKSIĆ: U redu. 
	Dakle, evo da pitam premijera, vas, ministra policije, ministra pravde – da li znaju da viši tužilac Nenad Stefanović poseduje stan na Banovom brdu… (Isključen mikrofon.)
	PREDSEDNIK: Viši tužilac Nenad Stefanović nije na dnevnom redu ove sednice. Član 106. 
	On nije član Vlade. Član 106. 
	Nastavite dalje, nemojte da pričate o stvarima koje nisu na dnevnom redu. 
	MIROSLAV ALEKSIĆ: Dakle, kako da vam kažem, ja znam da vama nije lako da ovo slušate i potpuno vas razumem, ali osnovni problem zbog koga je tražena ova sednica o nepoverenju jeste korupcija. Korupcija u Generalštabu i u svim okolnim…
	PREDSEDNIK: Možete da pričate o Vladi, ne možete da pričate o tužilaštvu.
	MIROSLAV ALEKSIĆ: Ja pričam o Vladi, jer Vlada, policija moraju da reaguju. 
	Imate vi, Vlada ima i Skupština je ovde osnovala različite agencije, za borbu protiv korupcije i sve ostalo. Dakle, sve je to deo jednog sistema.
	PREDSEDNIK: Vlada ne može da smeni tužioca.
	Nastavite, nemojte da idete uopšte u tom smeru.
	MIROSLAV ALEKSIĆ: Dakle, Nenad Stefanović je vlasnik stana u vrednosti od… (Isključen mikrofon.)
	PREDSEDNIK: Član 106, oduzimam reč, pošto ne pričate o tački dnevnog reda. Iznosite lične podatke čoveka koji nije ovde.
	Idemo dalje.
	Reč ima ministar Zlatibor Lončar, da odgovori na sva pitanja koja ste postavili.
	Izvolite.
37/1	VS/IR		17.00 – 17.10

	ZLATIBOR LONČAR: Uvažena predsednice, narodni poslanici, dragi građani Srbije, ako možemo da se posvetimo u suštini, ako možemo, pomenute su stvari iz zdravstva koje mislim da interesuje svakog građanina Srbije i svi smo zabrinuti kada čujemo tako neke stvari da nam zdravstvo ne funkcioniše, da postoje problemi, da treba dosta toga da se uradi po rečima ljudi koji to izgovaraju. 
	Zbog građana Srbije, trebaju da znaju jednu stvar o dugovima koji pričaju za Zdravstveni centar Užice, dugovi su bili puta pet, puta deset, pre nego što je došlo do promene vlasti. To je pod broj jedan.
	Pod broj dva. Zdravstveni centar funkcioniše bez ikakvih problema, plaća na vreme sve usluge, isplaćuje plate, ima materijal, pruža se maksimalna usluga i ne samo to, znači završava se projekat gde će biti uloženo preko 200 miliona evra, gradi se Kliničko-bolnički centar što nikad nisu mogli ni da zamisle i biće urađen u Užicu. 
	Jednu stvar, je gospodin koji je pričao u pravu, da tačno je. Tačno je da u pojedinim bolnicama postoji, da kažem, zloupotreba, da ljudi koji rade u državnoj bolnici, imali smo primer u Užicu dok nismo stavili kamere gde se nalazi skener i gde se nalazi dijagnostika, da ljudi koji rade na tim mestima su namerno kvarili aparate, skenere i druge, da bi kada dođu pacijenti rekli da to ne radi, da idu privatno da se uradi, a oni privatno popodne ih sačekaju u tim privatnim ordinacijama. Jedan od primera je Užice. To je tačno. 
	Ja neću nikog da lažem, nemam nikakvog razloga, moja misija je da uradim i da ostane nešto iza mene, dugo sam na ovom mestu, ne postoji više ništa što bi moglo da me motiviše, sem nekog rezultata i onoga što se uradi. 
	Želim da vam kažem jednu stvar, a vi hoćete, zapamtite, a ako ne, nećete. Da nije ovog državnog sistema zdravstva i da ovo ne funkcioniše kako funkcioniše, razmislite šta bi, kako bi bilo, ko bi mogao da se leči, gde bi se lečio i kog bi koga lečio, kakva bi bila sigurnost građana? I to mi pričate sada nazvaćete me za dva sata da zamolite da neko bude primljen u državnu ustanovu da se prebaci iz privatne. Za koju sad ubeđujete da neko sarađuje sa njima da ruši državno da bi se išlo u privatno i svi znate da je to istina, i da li će se desiti za 15 minuta, za sat vremena ili noćas.
	Ali, to je politička borba. Ja vas razumem. Vi na tome hoćete da dobijate glasove. Imajte na umu i zapamtite, kakvo je sada zdravstvo, samo nemojte da dođete u situaciju da se brzo kajete i da kažete, au šta nam bi, šta smo pričali, šta smo upropastili, ovo nema nigde što ima u Srbiji. Jeste, jeste. Samo zapamtite, nema veze, vi što sad vičete ua, samo recite, vi koji hvalite sva ta zapadna zdravstva i ostala, pa kad se razbolite tamo brže bolje kad možete da se vratite u Srbiju da se lečite i svi znate da je istina, i svi znate da imate maksimalnu uslugu i da se ništa ne plaća i da država 5,2 milijarde evra troši godišnje na zdravstvo, da se nikad više nije ulagalo u zgrade, u opremu, u lekare, da se primaju najbolji studenti u Grčkoj. 
	A što onda pričate da ne valja kad si tu. Stefanoviću, jel vi pričate? A jel se sećate kako je bilo kod nas? Pa prozori nisu mogli da se zatvore Stefanoviću. Stefanoviću, nijednu bolnicu niste napravili. Stefanoviću, nijedan dom zdravlja niste napravili, nijednu specijalizaciju niste dali. Ljudi, to su činjenice. To su činjenice. Izađite, kad ja završim, vi javite se za reč, pa recite koju ste bolnicu napravili, koji ste dom zdravlja napravili, koju ste specijalizaciju dali, koji ste klinički centar napravili, koji institut i sve navedite samo šta ste uradili? 
	Ja kad bi krenuo da nabrajam ne bi stigao do sutra da nabrajam šta je urađeno. 

	Ja znam da vas boli istina, ali zbog građana Srbije, ljudi vama se obraćam, građanima Srbije, pokušajte da cenite ono što imate nemojte kada izgubite da imate naknadnu pamet. Znači, čisto da imate na umu da sam vam rekao. Nastavićemo dalje da ulažemo u zdravstvo, nastavićemo da prilazimo građanima, nastavićemo da ispravljamo ove anomalije koje postoje da ljudi u Užicu i ostalim bolnicama centriraju pacijente iz državne u privatnu, svesni smo toga, nastavićemo da rešavamo te probleme i radićemo na tome.
	A sad ja vama da kažem jednu stvar. Daću vam jedan savet dobronameran. A to je, evo dva dana već slušam kako se iz petnih žila borite da se opravdate zašto niste do sad došli na vlast, zašto ovo niste srušili, zašto nije došlo do obojene revolucije?
	Znači, pričamo o razlozima zašto niste uspeli do sada da srušite Vladu i nemojte da vas pogađa istina.
	PREDSEDNIK: Postavili ste ministrima pitanje, saslušajte odgovor, ako vam se ne sviđa odgovor, kome ko šta..
	ZLATIBOR LONČAR: Prema tome, samo da znate, znači pokušali ste iz petnih žila da se opravdate zašto niste uspeli do sada. Šta se desilo? Vi niste uspeli, ali pojavili su se neki koji su stariji od vas, vas gledam ovde, stariji od vas su se pojavili, stariji su uzeli naziv – studenti, prvi na listi pred penzijom, druga u penziji i njihov plan i program, Vučić nije otac, nije sin, nije ovo, nije ono i uzeli vama glasove i vi sada u dilemi traže od vas da vi izađete iz tih mesta i da ustupite njima i vi ne znate šta da odlučite i mi vam dajemo šansu evo dva dana, sutra treći dan, da vi objasnite građanima da ste vi bolji od tih koji su stariji od vas, bolji, ti koji su stariji od vas, a zovu se studenti. I vi nećete da iskoristite, znate trebalo bi to da iskoristite i to je jedna stvar.
	Druga stvar, pričajte nešto o vašim planovima, programima idejama, nemojte se više pravdati. To je poenta.
	Ljudi, izgubićete ta mesta, uzeće vam studenti, tzv. znate, prema tome, nemojte da ste nervozni i da vas pogađa istina i nemojte da ste nervozni i shvatite realnost na vreme, shvatite i ja mislim da će Vučić obratiti pažnju na vas, jer među vama ima talentovanih i sigurno će nekog uzeti, i sigurno će nekog od vas uzeti, ali nisam siguran da Vučić gleda po tome ko je glasniji sada i ko je nervozniji, morate da imate neku ideju i neki stav da bi vas uzeo i da vam pomogne, razumete. To je suština, jer ako na vreme shvatite, biće bolje za vas, nećete izgubiti sve, psihoterapija, da, u pravu ste, jer onda nećete moći da budete tu, nećete moći da se derete, doći će stariji od vas i zvaće se studenti i onda će vam biti krivo. Prema tome nekad poslušajte savet nekoga ko nije političar, ali eto pogleda nešto sa strane, tu je, ima neku informaciju, daju vam šansu da pokušate bez vređanja, bez uvreda i bez ružnih reči  i možete vi to mnogo bolje, sigurno, apsolutno. Prema tome, ljudi, još jednom vam kažem, prve ponude su najbolje ponude, posle su sve lošije. Puno vam sreće želim.

38/1	TĐ/MJ		17.10 – 17.20

	PREDSEDNIK: Po Poslovniku, Radomir Lazović.
	Morate da se prijavite.
	RADOMIR LAZOVIĆ: Tu sam ja, i ako ima mikrofona, i ako nema.
	Dakle, član 106. ako me niste čuli – govornik može da govori samo o tački dnevnog reda o kojoj se vodi pretres. Da nije tragično bilo bi smešno vaše ponašanje, predsedavajuća, gde se kao vodite Poslovnikom kad treba da osudite, ukinete reč ili nešto opoziciji, a puštate da nam ministar drži lekcije, deli neželjene savete ili – šta je ovo bilo? – da pokušava neku psihoterapiju koju mu niko nije tražio. Ko vam je tražio te savete? Odgovarajte na pitanja, zato ste tu. Odgovarajte na nepoverenje Vladi. Zbog toga ste tu, je l' razumete to?
	PREDSEDNIK: Dobro, ovo je sad stvarno…
	Da li želite da se izjasnimo u danu za glasanje?
	Da li želite, gospodine Lazoviću, da se izjasnimo u danu za glasanje?	
	Rekli ste koja je povreda Poslovnika. Ovo je, nakon toga, zaista postalo besmisleno. 
	Da li želite da se izjasnimo u danu za glasanje? Da ili ne?
	Pretpostavljam da želite.
	Sada idemo svi oni koji imaju pravo na repliku.
	Prvo, Veroljub Arsić.
	Izvolite. 
	VEROLjUB ARSIĆ: Dame i gospodo narodni poslanici, Vojvoda od Trstenika je spominjao ko je sve ispred SNS u Odboru za stabilizaciju i pridruživanje u pežorativnom smislu, da nismo toga dostojni i da to ne zaslužujemo, pa bih ja Vojvodu od Trstenika podsetio da je prvo poglavlje koje smo otvorili bilo Poglavlje 32, klaster prvi – Nadzor nad trošenjem javnih sredstava i, gle čuda, predsednik tog odbora bio je baš iz SNS. 
	E sad, zamislite vi kada nam neko priča o korupciji, poziva se na nevladine organizacije, a baš klaster koji se tiče borbe protiv korupcije otvori SNS. Evropski parlament, odnosno sednica Odbora za stabilizaciju i pridruživanje više je politički performans svih učesnika tamo, pa smo imali priliku da slušamo i poslanika Evropskog parlamenta iz HDZ-a Tomislava Sokola, koji  je najgore moguće, ružne stvari govorio o Srbiji, dok je Vojvoda od Trstenika ćutao. Zašto je ćutao Vojvoda od Trstenika? Pa zato što je 2009. godine uz njegovu pomoć, uz pomoć Verice Kalanović, uz pomoć Vojislava Jankovića, kupljena „Sloga“ Trstenik za smešan novac i svi su oni dobili određenu naknadu od hrvatskog „Agrokora“, a rođeni brat Vojvode od Trstenika je dobio 85,45 ari zemlje i 1.600 kvadratnih metara objekata po 702 dinara, pa mi je sada jasno zašto je Vojvoda od Trstenika morao da ćuti pred Tomislavom Sokolom iz HDZ-a…
	(Radomir Lazović: Vreme. Prošlo je vreme za repliku.)
	PREDSEDNIK: Gospodine Arsiću, privodite kraju.
	VEROLjUB ARSIĆ: …da ga ne bi ljudi podsetili da su dali pare, a on nama priča ovde o korupciji.
	PREDSEDNIK: Ovo ponašanje je do te mere je nekorektno da ja… Samo da kažem, zarad građana Republike Srbije, kako ovo izgleda. Dakle, svima sam dala u replikama i preko tri minuta, svima ovde. Ovlašćeni predstavnik je do sada potrošio pet sati 36 minuta i 40 sekundi, na šta ima pravo. Tako je. Dakle, ja nisam ovde da se raspravljam sa vama, nego da kažem nešto zarad građana Srbije. Pet sati 36 minuta i 40 sekundi. Vlada je samo na odgovore potrošila tri sata  25 minuta i 20 sekundi. Dakle, Vlada čak nema ni jednako…

	(Narodni poslanici opozicije dobacuju.)
 	Vi nećete Vladi da dozvolite ni jednako vreme da odgovore. I, kada se pojedinačni ministri jave i pokušavamo da uštedimo vreme da bi imali bolju raspravu… Dakle, vama ne odgovara ni kada govore ljudi, ni kada ne govore ljudi. Ovo nikakvog smisla nema. Ja sam zaista znala i najavila građanima da će ovo biti politički rijaliti, ali ovo je mnogo više od političkog rijalitija. Ovo je potpuni haos. Ovo što vi radite je zaista skandal i sramota.
	Da vam ne pričam da vas je danas u ovoj sali, u 11.00 časova, bilo 22, da vas je u 13.00 časova bilo 19. Devetnaestoro vas je bilo. I sada se žalite zašto ministar govori ovoliko ili onoliko. 
	Idemo dalje. 
	Ministri, odgovorite na sve ovo što su vas ovlašćeni predstavnik i ostali predstavnici opozicije pitali.
	Reč ima ministar Marko Đurić.
	Izvolite.
	MARKO ĐURIĆ: Poštovana predsednice Narodne skupštine, uvaženi predsedniče Vlade Republike Srbije, dame i gospodo narodni poslanici, odgovornost i jedinstvo. Odgovornost i jedinstvo moraju biti ključne reči u raspravi o poverenju Vladi Republike Srbije u kontekstu trenutka u kome se ova rasprava odvija. I nijednog trenutka ne smemo da izgubimo iz vida, i to osećam kao posebnu odgovornost, kao ministar spoljnih poslova, da na to ukažem, da se ova rasprava odvija u trenutku u kome naša zemlja ima minimalnu marginu za političke greške. Zbog toga je važno da kada raspravljamo o odgovornosti Vlade imamo u vidu politički trenutak u kome živimo. Naša zemlja nalazi se na raskrsnici puteva – međunarodnih, političkih, bezbednosnih i ekonomskih interesa. Prečesto su drugi donosili odluke za nas. Ne smemo da dozvolimo da nam se ponovi istorijska situacija da drugi donose odluke za nas i zato je važno da naša spoljna politika bude odraz konsenzusa u našem društvu, da bude odraz jedinstva u našem društvu i da bude odraz nacionalne odgovornosti. 
	Mi smo tokom prethodnog perioda vodili politiku koja je bila fokusirana na zaštitu državnih i nacionalnih interesa. Kada je reč o Kosovu i Metohiji, u prethodnom periodu, i u Savetu bezbednosti UN, i kroz delovanje Kancelarije za Kosovo i Metohiju, i kroz delovanje svih naših diplomatskih i konzularnih predstavništava, radili smo na tome da zaštitimo teritorijalni integritet Srbije, radili smo na tome da se čuje istina o položaju srpskog naroda na Kosovu i Metohiji koji se nalazi pod nezabeleženim pritiskom. Nisam čuo u ovoj sali dovoljno diskusije na ovu temu. 
	Ali zato ću reći vama i reći ću svima u Srbiji danas da je politika ove vlade politika ne odustajanja od  Kosova i Metohije, da je politika ove vlade politika borbe za sprečavanje dalje afirmacije tzv. nezavisnosti Kosova i Metohije, da je politika ove vlade politika rasvetljavanja svega onoga što represivni Kurtijev režim radi protiv srpskog naroda na Kosovu i Metohiji. Nisam čuo previše pitanja i interesovanja na ovu temu, poštovani poslanici.
	U prethodnom periodu između ova dva zasedanja – i na to sam posebno ponosan – radili smo na razvoju odnosa Republike Srbije sa nizom ključnih strateških partnera u međunarodnoj zajednici. 

	Sedamnaestog maja ove godine Republika Srbija otvorila je strateški dijalog sa Sjedinjenim Američkim Državama i time smo upisali novo poglavlje u istoriji odnosa između naše dve zemlje u gotovo vek i po dugoj diplomatskoj istoriji naših odnosa. I to nije bio samo jedan diplomatski sastanak. To nije bila jedna prilika za fotografiju. To je bio suštinski iskorak u odnosima između naše dve zemlje, koji je omogućio da u naše odnose unesemo strukturu, metodologiju rada, povezanost između različitih ministarstava i institucija, od prosvete i nauke, gde smo omogućili veće šanse za naše mlade ljude, akademsku zajednicu, energetiku, gde smo memorandumom o razumevanju, koji je zaključen, stvorili pretpostavke za veću energetsku bezbednost i dalji razvoj energetske infrastrukture naše zemlje, do takvih stvari, kao što je rešavanje pitanja razminiranja. Može nekome da zvuči nevažno, ali u našoj zemlji postoje još, nažalost, uvek kvadratni kilometri teritorije koje su minirane. Promovisali smo EKSPO 2027 širom sveta. Otvarali smo nova vrata za srpsku privredu i širili diplomatsku mrežu. 
	Dakle, u vremenu u kome živimo nijedna država ne može sebi da priušti da bude pasivna i mi nismo bili pasivni. Bili smo aktivniji nego ikada. Podsetiću da je u prethodnom periodu predsednik Vučić realizovao jednu veoma značajnu posetu Narodnoj Republici Kini, koja je produbila našu stratešku saradnju sa ovom zemljom. Da nismo zapustili i zapostavili ni naše odnose sa Ruskom Federacijom, sa zemljama Azije, Latinske Amerike, Afrike. 
	U prethodnom periodu samo prethodnih 60-tak dana, i zato možda možete da osetite i jednu dozu umora u mom glasu, kao ministar spoljnih poslova realizovao sam posete Sjedinjenim Američkim Državama, Kanadi, Brazilu, Panami, Jermeniji, Uzbekistanu, Moldaviji, Finskoj, Češkoj, Slovačkoj, Italiji. Siguran sam da ću zaboraviti deo toga. Ali to nisu bili samo diplomatski sastanci i puki protokolarni susreti. Sve je to bilo produbljivanje međunarodnog položaja naše zemlje. Takođe, pokrenuli smo i strateški dijalog sa državom Izrael, ali smo istovremeno sačuvali i odnose sa arapskim zemljama. 
	E, sad da odgovorim na konkretna pitanja, dva kratka pitanja, koja su postavili poštovani poslanici Aleksić i Stanković. 
	Najpre, poštovani poslanik Aleksić je insinuirao da jedno lice iz kriminalne sredine, koje se pominje ovih dana u medijima, izvesni Seleš, za koga se navodi da je iz kriminalne sredine, poseduje, navodno, diplomatski pasoš. Nije istina. Netačno. Navedeno lice ne samo da ne poseduje diplomatski pasoš, već se prilikom izdavanja diplomatskih putnih isprava sprovode najstrožije  mere i najstrožiji mehanizmi kontrole, upravo kako ne bi došlo do ovakvih stvari. Ali iznošenjem ovakve tvrdnje u javnost gospodin Aleksić nanosi štetu interesima i ugledu Republike Srbije. Dakle, pozivajući se na dezinformacije, koje šire određeni anonimni portali, on predstavlja diplomatske putne isprave Srbije kao nebezbedne. 
	Ono što je istina jeste da je navedeno lice, koje se dovodi u vezu sa krivičnim delima u medijima, nema diplomatski pasoš, ali je isto tako istina da gospodin Aleksić poseduje diplomatski pasoš od 24. aprila 2024. godine i to je, takođe, u skladu sa propisima. 
	Poštovani poslanik Stanković postavio je slično pitanje i postavio je pitanje, ako sam razumeo, zašto Republika Srbija ranije nije započela strateški dijalog sa Sjedinjenim Američkim Državama? Poštovana gospodo, do 2012. godine naša zemlja nije imala najbazičniju infrastrukturu ni u Sjedinjenim Američkim Državama i u nizu 

drugih zemalja. U vreme vlasti DOS-a zatvorene su desetine naših ambasada, a naša zemlja ostala je bez dragocenih kadrova, diplomatskih nepokretnosti, i što je veoma važno, međunarodnog pravnog subjektiviteta koga su se neki olako odrekli preko noći, odričući se kontinuiteta koji je imala Savezna Republika Jugoslavija. To je samo vrh ledenog brega razloga zbog koga Republika Srbija nije bila ni blizu u međunarodnom položaju u kome se nalazi danas, koji  je i dalje složen i dalje zahteva odgovornost i dalje zahteva jedinstvo i, pre svega, zahteva da ova problematika ne bude korišćena u svrhe dnevne politike. 
	I da zaključim, odgovarajući na insinuacije i optužbe da sam u svom radu u inostranstvu diskriminisao ili bavio se napadanjem političkih protivnika za razliku od pojedinih prisutnih u ovoj sali, koji koriste svaku priliku da trče na različite adrese u međunarodnoj zajednici i optužuju i predstavnike vladajućih stranaka, ali što je mnogo gore, čitavu Republike Srbiju prikazuju na neistinit način kao totalitarnu, autoritarnu, nedovoljno demokratsku, u svojim istupima trudim se da radim u interesu ne samo stranke koju predstavljam, već na najbolji mogući način, u interesu Republike Srbije. Ponosan sam na to. A mislim da oni koji treba da se stide i koji treba da se izvinjavaju građanima Srbije, na neki način, zbog svog ponašanja su oni koji optužuju i postavljaju ovakva pitanja. Hvala najlepše.	
	PREDSEDNIK: Pravo na repliku ima narodni poslanik Đorđe Stanković.
	Izvolite.
	ĐORĐE STANKOVIĆ: Hvala puno.
	Hvala puno, ministre, na ovom odgovoru i moram da priznam, imali ste jedno vrlo korektno izlaganje. Dali ste i korektne odgovore. 
	Što se tiče diplomatskog pasoša osobe koja je uhapšena, evo, u međuvremenu sam dobio tu informaciju, a dobio sam potvrdu i od vas, i to je dobro da odmah bude odgovoreno i, između ostalog, za takve stvari, posebno kada je javnost uznemirena treba da dobijemo odmah odgovor. 
	Sa druge strane, da, pitao sam vas, između ostalog, jutros kada sam imao mogućnost da postavljam pitanja, zašto nije ranije pokrenut taj dijalog? Znate kako, strateški dijalog nije pokrenula samo Srbija, već i mnoge zemlje sveta i to je nešto što kada gradite odnose sa, u ovom slučaju Amerikom, se dešava prirodno. Međutim, evo, vi posle 14 godina vlasti pokrećete taj strateški dijalog. I možete da se, možda ste 2014. ili 2015. godine mogli da kažete – pa, eto, ta prethodna vlast je uradila ovo ili ono, ali ne u slučaju da 14 godina obavljate funkciju i vodite državu. 
	S obzirom da ste bili ambasador Srbije u Americi, siguran sam da ste te odnose u ovom slučaju gledali da unapredite, ali verujem da ste i tada strateški dijalog mogli da pokrenete. Međutim, niste ga pokrenuli. Sada se pokreće sasvim slučajno uz kampanju koja ide pred izbore i, naravno, to vam u ovom slučaju služi kako biste omogućili predsedniku Vučiću da se rukuje sa Trampom i da kaže – eto, imamo saglasnost i mogućnost da sarađujemo sa najvećim zemljama sveta. Ali je, takođe, činjenica da vi niste otišli u Ameriku pre par dana samo da biste tako nešto uradili i da biste formirali tu vrstu strateškog dijalog, već ste, nažalost, otišli da kritikujete sve one građane koji su protestvovali opravdano zbog pada nadstrešnice, zbog korupcije ove vlasti i to je jedan od razloga što smo kritikovali mi vas. Vi tamo predstavljate državu Srbiju, ne predstavljate SNS, i to morate da znate. 

	U ovom slučaju sada vi predstavljate i ministra koji treba da odgovori zbog čega ne samo strateški dijalog nije ranije počeo, nego zašto naša zemlja nije ni blizu pristupanja Evropskoj uniji. To je nešto što, između ostalog, nismo dobili kao odgovor. Hvala puno.
	PREDSEDNIK: Hvala vam.
	Reč ima Dejan Vuk Stanković, koji se, zaista, javljao i juče i danas.
	Izvolite. 
40/1	MV/CG		17.30 – 17.40			

	DEJAN VUK STANKOVIĆ: Poštovana predsedavajuća, poštovani gospodine predsedniče Vlade Macut, uvažene kolege ministri, narodni poslanici i poslanice, očigledno je nakon dva dana da Srbija bar jedan problem nema. Nema problem sa demokratijom, ali ne zbog toga što ovde čujemo razne stavove, manje ili više utemeljene, već zbog toga što kada opozicija traži raspravu o poverenju Vladi kvorum za to daje vlast. To je redak slučaj koji ujedno govori da vlast nije baš toliko netolerantna kao što opozicija predstavlja. Ujedno, to je i dokaz da opozicija baš i nije politički disciplinovana i lojalna vrednostima demokratije, za koju se zalaže.
	PREDSEDNIK: Nemojte, ministre, molim vas. Dakle, smirili smo sednicu, dajte o dnevnom redu.
	DEJAN VUK STANKOVIĆ: Ja bih sada bio krajnje konkretan i osvrnuo bih se na neka od pitanja koja su pokrenuta tokom ova dva dana. U dugom izlaganju po pitanju nepoverenja Vladi pomenuto je da je Ministarstvo prosvete, prema nalazima Nacionalnog akreditacionog tela, oduzelo dozvolu nekom od državnih fakulteta. To jednostavno nije činjenično tačno. Mi nismo oduzeli dozvolu za rad nijednog državnog fakulteta. Šta više, 2025. godine, mesec dana nakon formiranja Vlade, možda čak i dve nedelje nakon formiranja Vlade, formirana je visoka delegacija, na čelu sa premijerom Macutom, koja je otpočela dijalog sa predstavnicima Univerziteta oko normalizacije stanja na Univerzitetu, a Ministarstvo prosvete je uspelo da vrlo brzo normalizuje stanje i u srednjim i u osnovnim školama.
	U trenutku preuzimanja dužnosti 81% škola u Srbiji imalo je režim od 45 minuta nastave, nakon dve nedelje sve je vraćeno u normalno stanje, časovi su nadoknađeni, kako u osnovnim i srednjim školama, tako i na Univerzitetu. To je bila ujedno i godina u kojoj smo najviše podigli plate u prosveti, bilo kroz sektorska povećanja, bilo kroz specifična povećanja vezana za resor, a posebno za visoko obrazovanje koje je po prvi put 2025. godine imalo izjednačen obračunski koeficijent sa osnovnim i srednjim obrazovanjem, i to povećanje je iznosilo skoro 16%. To su činjenice, brojke i slova koja govore da li je i u kojoj meri ova vlada unapredila obrazovanje. Dakle, školska godina je bila završena normalno, iako je protekla u senci blokada i plenuma koji su bili, kao što znate i vi, nezakoniti.
	Druga stvar koja se pomenula juče jeste da je Vlada, odnosno Ministarstvo prosvete učestvovalo u navodno izborima u nastavno-naučna zvanja, tj. vršilo pritisak na to da se neki profesori izaberu, odnosno ne izaberu u nastavna zvanja, odnosno da im se prekine radni odnos. Po Zakonu o univerzitetu važećem i po akademskoj praksi u našoj zemlji Vlada nema ama baš nikakav uticaj na tako nešto. Sve kriterijume i procedura koje se odnose na zasnivanje radnog odnosa na Univerzitetu, odnosno za napredovanje u nastavno-naučna znanja propisuje sam Univerzitet, tako da ne postoji apsolutno nikakva umešanost Vlade Srbije, odnosno matičnog ministarstva u neke slučajeve koji se provlače kroz medije i koji se koriste kao nekakva mistifikacija na temu pritiska koje ministarstvo vrši na visokoškolske ustanove.
	Naprotiv, kod nas postoji vrlo široko shvaćena autonomija Univerziteta koja je zakonom utemeljena i akademskom praksom potvrđena. I to autonomija u domenu upravljanja Univerzitetom, u domenu nastave i u domenu naučno-istraživačkog rada. Mi tu autonomiju poštujemo i mi na tu autonomiju ne možemo da utičemo nikako drugačije, osim da povećavamo plate u kontinuitetu i izdvajamo veća sredstva za materijalne troškove Univerziteta.

	To što smo uveli SPIRI, uveli smo da bi uveli veći stepen odgovornosti i transparentnosti kada je reč o trošenju budžetskih sredstava, ali nijedan prihod fakulteta, bilo da je reč o prihodu koji potiče od države, niti prihode koji oni samostalno ostvaruju, nismo ukinuli niti ćemo ukinuti.
	Najzad, pomenuto je da država nema projekat davanja besplatnih udžbenika. Odgovorno tvrdim da smo ove godine za 95.675 učenika obezbedili 917.297 besplatnih udžbenika i izdvojili jednu milijardu i 23 miliona dinara iz budžeta Ministarstva prosvete. To je podatak koji sam danas izveo. Znači, 23.507.404 dinara je dato za specijalne udžbenike, odnosno za udžbenike koji su prilagođeni učenicima sa posebnim potrebama. Dakle, pokazali smo i senzitivnost prema onim grupama učenika kojima je potrebno pomoći da steknu obrazovanje i da se integrišu, a koji imaju određene, nažalost, prirodno stečene hendikepe.
	Jednako tako pomažemo i izdavanje udžbenika niskog tiraža, tj. udžbenika za nacionalne manjine, i to radimo preko javnog izdavača i to na osam jezika nacionalnih manjina u našoj zemlji. Dakle, što se toga tiče ministarstvo, u granicama svojih mogućnosti, pomaže đacima u srednjim i osnovnim školama da stiču obrazovanje.
	Ako govorimo o ovoj tematici, svega 14 lokalnih samouprava u Srbiji može potpuno ili delimično da finansira besplatne udžbenike. Ukupno ima 145 jedinica lokalne samouprave. Dakle, ova pomoć ministarstva možda nije dovoljna, ali primerena jeste ekonomskom trenutku i biće nastavljena u kontinuitetu. Kao što će biti nastavljena u kontinuitetu i pomoć samofinansirajućim studentima kojima već drugu godinu zaredom, uprkos ne baš tako povoljnim ekonomskim prilikama izazvanim globalnim procesima, plaćamo školarine od 50%. Dakle, u granicama mogućeg ova vlada, tačnije Ministarstvo prosvete pomaže razvoj obrazovanja. 
	Pomenuta su i deficitarna nastavnička zvanja. Mislim da je to neko od poslanika pomenuo. Pa, red je da se i na to osvrnem kao resorni ministar. Pokrenuli smo i prvi učinili vidljivim tu tematiku. Postoji pet predmeta kod kojih imamo deficitarne nastavnike. To su matematika, fizika, hemija, biologija i geografija. Formiran je tim. Kao resorni ministar danas sam lično razgovarao sa kolegom državnim sekretarom iz Ministarstva finansija oko davanja statusa deficitarnog zvanja za te nastavnike, ne bi li povećali obračunski koeficijent kad je reč o njihovoj plati i time stimulisali mlade da upisuju nastavničke smerove, većim platama. 
	Ujedno, Ministarstvo prosvete u okviru svog Sektora za učenički i studentski standard već od druge godine nudi stipendije mladim studentima. Tako da, svima onima koji budu hteli da se opredele za nastavnički poziv u tim oblastima gledaćemo da obezbedimo i adekvatnu stipendiju, a kada diplomiraju i zaposle se mogućnost da primaju veću platu jer je to deficitarno zanimanje koje je neophodno za obrazovni proces na osnovnom nivou. 
	Najzad, ovde je pomenut slučaj u Mrčajevcima, u školi „Tatomir Anđelić“. U pogledu tog slučaja Više javno tužilaštvo u Čačku je odbacilo bilo kakve navode o seksualnom zlostavljanju i to je bila javno dostupna informacija. Dakle, nema nikakvog govora da se tako nešto desilo. Desilo se jeste nešto što nije primeren oblik ponašanja među decom. U skladu sa protokolima Ministarstva prosvete, biće pokrenut pedagoško-psihološki rad sa tom decom u školskoj 2026/2027 godini. 

	Mi smo već izvršili inspekcijski nadzor na nivou grada, ali nameravamo, s obzirom na delikatnost slučaja, s obzirom na to da se on pojavio u javnosti, da i na nivou Republičke inspekcije vidimo da li je bilo možda eventualno u pogledu postupanja nekih grešaka od strane nadležnih organa. Po onome što su preliminarni podaci sa terena, čini mi se da su protokoli koji se u takvim situacijama primenjuju, pre svega psihološko-pedagoškog karaktera, bili u potpunosti primereni.    

	Dakle, što se tiče onoga što se konkretno čulo o sektoru prosvete, što se pojavilo kao tema, ja mislim da sam dao konkretne odgovore.
	Izvolite?
	Mrčajevci, ovo je škola "Tatomir Anđelić". U toj školi nije bilo krivičnog dela seksualnog zlostavljanja, prema stavu Višeg javnog tužilaštva u Čačku. Konstatovan je jedan oblik egzibicionističkog ponašanja i to je podložno, gospodine Aleksiću, određenoj psihološko-pedagoškoj praksi u kojoj će deca biti resocijalizovana odnosno biće im ukazano kroz razgovore sa pedagozima i psiholozima na početku godine i kroz razgovore sa roditeljima da je tako nešto neprimereno kao oblik ponašanja u školi i šire.
	Dakle, primenili smo sve što potpada pod sektor inkluzije i nasilja u okviru Ministarstva prosvete, a ponovio sam vam i ponavljam vam još jednom, proći ćemo još jednom kroz sve protokole, angažujući i republičke inspektore, da vidimo da li je u potpunosti ispoštovana procedura.
	Sve teme koje ste konkretno pomenuli, ja sam vam odgovorio na pitanja, bez ikakve pristrasnosti i bez ikakve želje da se upuštam u bilo kakve lične polemike. Hvala.
	PREDSEDNIK: Hvala vam.
	Reč ima ministar Ivica Dačić. Izvolite.
	IVICA DAČIĆ: Uvek pogledam ko je prisutan, ko nije, jer oni kojima hoću nešto da kažem, oni obično odu. 
	U svakom slučaju, ne znam kako se zove poslanik iz Nestorovićeve stranke, mislim da je Antonijević, koji je imao dobar predlog i ja bih predložio da ga uvažite, barem ću tako da kažem mojim poslanicima, da glasaju za to da se ide na ovaj test za psihoaktivne supstance. Pošto to policija radi, mi možemo da asistiramo, nije nikakav problem.
	Kad je reč o Evropskoj uniji, znate šta, da sam se sad probudio a da sam zaspao 5. oktobra ili 4. oktobra, ja bih mislio da smo sad sigurno u Evropskoj uniji. To je bio osnovni moto zašto ste srušili Miloševića. Samo Milošević da ode, sve će da bude bez problema. Samo Milošević da ode, sve će biti bez problema. 
	Ne znam šta ste mi dobacili, ali ako pričate nešto o Đinđiću, Đinđića je ubila policija. Niste tada tražili ostavku ministra policije. Ubili su vam predsednika Vlade, a istog ministra policije ste ponovo izabrali za ministra policije, Dušana Mihajlovića. 
	Taj što je čestitao rođendan je pratio američkog ambasadora u vreme vlasti Demokratske stranke. Ja sam bio ministar policije, on je bio lični pratilac američkog ambasadora kao pripadnik SAJ-a.
	Prema tome, ako vi mislite da je to, onda ste ga vi podmetnuli da taj ko je ubio Đinđića ubije i američkog ambasadora. 
	Kad već pričamo o tome ko je kome čestitao rođendane i ko je kome išao, znamo dobro ko je išao kod Legije i ko se i sa kim se dogovarao. Uostalom, 4. i 6. oktobra vi ste imali sastanke sa Legijom da srušite Miloševića. Zajedno ste sa njim…
	Nemojte mi dobacivati, nisam vama uopšte ništa dobacio.
	Ako ste ušli, gospodine Lazoviću, zbog ovog testa, ja se slažem.
	Ja sam govorio o tome da uvek izađete kad hoće neko nešto da govori.
	Vi da ste korektni, malo pre ste govorili o tome da ste tražili da dođem, da ja nisam došao, a dobro znate da su vas informisali da sam bio zdravstveno sprečen da dođem. Nije vam smetalo da me cele nedelje napadate ovde u Skupštini da ja, eto, neću da dođem u Skupštinu. Evo, sada sam zdrav i tu sam.

	Što se tiče etničkog čišćenja, pošto je Sneža prošla kroz ono što se prolazi na Golom otoku, hoću da vam kažem sledeće. Ko je ovde bio dobar sa Vukom Draškovićem? 
	PREDSEDNIK: Ministre, hajmo po dnevnom redu, molim vas. Nemojte sada da idemo i na Vuka Draškovića.
	IVICA DAČIĆ: Molim vas, etničko čišćenje, Vuk Drašković je rekao da će odseći ruku svakome ko maše zelenim barjakom u Sandžaku. Svi ste vi bili dobri…
	Hvala gospodine Jovanović, sve vas ja dobro poznajem. Sve vas ja dobro poznajem, zato ovako i govorim.
	Prema tome, što se toga tiče, imali ste vi druge primere. Napadali ste Snežanu zbog onog izraza koji je upotrebila. Srbi su bili žrtve etničkog čišćenja. A vi, šta ste govorili i šta ste radili? Demokratska stranka i Zoran Đinđić su bili na Palama, okretali vola sa Karadžićem, da ga podstiču da ne prihvati mirovni plan. Koštuničina stranka je u svom programu i kad je došla na izbore imala veliku Srbiju. 
	Znači, što se tiče svega toga, Milošević je za neke vaše stranke bio Gandi.
	Kad je reč o Boru, pominjali ste Bor, žao mi je što nismo prihvatili predlog Zorana Đinđića da u Boru gajimo kikiriki ili da se pravi fabrika nameštaja. To je bio vaš predlog.
	Što se tiče "Sartida", prodali ste ga za 19-20 miliona. Vratio se posle za jedan evro ili jedan dolar. 
	Neću da vam govorim, ne želim samo vas da kritikujem, želim i da kažem i kada vi iz vladajuće koalicije, iz nekih bošnjačkih stranaka, upotrebljavate izraz "Sandžak", morate da vodite računa da kad govorite o nacionalnim manjinama morate da budete objektivni prema svemu. Nemojte vi sada da osuđujete nešto što se čulo negde. Osudite i ono drugo što se čulo juče, prekjuče, a to je – ovo je Sandžak, ovo je Turska. Pa osudite kad se kaže na utakmici – niko te nikad neće mrzet' ko ja, Srbijo. U 17. veku bilo je 25 sandžaka, turskih sandžaka, na teritoriji Jugoslavije. Sandžak je deo okupacione vlasti Turske. Zato vas molim da vodite računa kad o tome govorite.
	(Predsednik: Ali dobro, Ivice, nećemo do Turske, molim vas. Da se vratimo u malo bližu istoriju.)
	Zato što to ostalo je… Vi znate da je postojao i Beogradski sandžak, postojao je i Smederevski sandžak, postojao je i Niški sandžak itd.
	(Predsednik: Ministre, nema veze sa dnevnim redom.)
	Što se tiče ovoga o čemu ste vi govoriti, vi ste mene napadali za ratnohuškačku politiku. Pa kako onda neme veze sa ovim o čemu govorimo? Ima veze. Ja želim da vam dokažem da to što govorite je izdaja države Srbije i nacionalnih i državnih interesa, jer Srbija nije vodila ni ratnu ni huškačku politiku, to je istina. I zato sam se javio, a ne da repliciram sa vama. Zato što ste vi čardak ni na nebu ni na zemlji. Ja još nisam sreo nijednu političku stranku koja kaže da neće izaći na ove izbore nego će sada podržati neke druge. Ali zato se toliko i javljate. Ja vas samo podržavam, budite parlamentarni.
	A što se tiče ostalih vas koji dobacujete, ja vas, gospodo i dame, slušam od 1992. godine. Od 1992. godine slušam kako pokušavate nešto. Ja sam, dame i gospodo, i dalje tu. A gde ste vi i gde su vaši preci? Tu ćete i ostati. Hvala vam puno.
	PREDSEDNIK: Hajde, molim vas. 
	Replika, Radomir Lazović.
	Izvolite.

42/1	MT/JG			17.50 – 18.00

	RADOMIR LAZOVIĆ: Imali smo jednu raspravu prethodno oko toga zašto se ovde dobacuje. Evo, zašto se dobacuje. Koja je ova tačka? Tačka –razno. 
	Gospodine Dačiću, konkretna pitanja. Ovo je sednica o nepoverenju Vladi i vama kao nekom od ministara ovde. Evo, ovde predsednik kaže  da 50% policajaca radi za mafiju. Jel imate vi neko mišljenje da tu kažete nešto o tome? Jel imate vi nešto da kažete o tome da dvadeset i dva slučajeva podmetanja požara, „Molotovljevim koktelima“, bombama, kašikarama su se desila od februara? Šta o tome imate da kažete? 
	Čemu vi služite ako o tome nemate ništa da kažete? Da nam objašnjavate istorijske lekcije, da opravdavate to što je vaša ministarka pozvala na etničko čišćenje? Pa kako to nije...
	(Ivica Dačić: Nije pozvala.)
	 Nije pozvala, u pravu je. Ne, ne. Evo, nek se desilo jedno. Ne, nije pozvala, u pravu ste, izvinjavam se. Hoću da se ispravim. Žao joj je što niste sproveli etničko čišćenje.
	(Ivica Dačić: Nije tačno.)
	Dakle, čoveče, odgovorite na pitanje? Jel možete da osudite etničko čišćenje kao takvo protiv svakog naroda, protiv srpskog, protiv albanskog, protiv bilo kog naroda osudite etničko čišćenje. Nemojte da nam govorite sada ovde, nalazite načine da je opravdate. 
	Ko može da opravda tako nešto, bre? Kakvo opravdanje može da se ima za pozivanje, za žal za etničkim čišćenjem? Pa bi onda ona da se ispravi kaže – malo samo da ih deportujemo, neke da likvidiramo, nećemo sve. Pa, još... 
	Šta treba da pomisle manjine u Srbiji, nego da ćete možda sutra njima da pretite etničkim čišćenjem ako vam se ne sviđaju? 
	Pa, to je politika koju vi nastavljate od devedesetih godina, to je ratnohuškačka politika. A, to što ste radili devedesetih ne moramo sada, svi znaju, uništili ste generacije ljudi. Moju i slične generacije ste devastirali vašom ratnohuškačkom politikom, ratovima u kojima ste učestvovali. 
	Čoveče, ovde ste da odgovarate na pitanja. Zato dobacujem. 
	PREDSEDNIK: Po Poslovniku ko je? 
	Reč ima narodni poslanik Ahmedin Škrijelj.
	Izvolite.
	AHMEDIN ŠKRIJELj: Zahvaljujem.
	Dakle, reklamiram povredu člana 107. stav 1. Poslovnika gde piše – govornik na sednici Narodne skupštine je dužan da poštuje dostojanstvo Narodne skupštine. 
	Ne može ministar policije da neku izjavu, ne znam gde je čuo i ko je izrekao, poistoveti sa jednom katastrofalnom izjavom koju je dala članica Vlade Republike Srbije. Izvinite. 
	Dakle, koja je to poruka? Ne možete upoređivanjem tih stvari koje nisu uporedive i odgovornost koju nosi jedan ministar da spuštate na taj nivo. 
	Ako mislite da je neko nešto uradio protiv zakona vi ga procesirajte, ali isto tako procesuirajte i krivično i politički ministarku koja je članica vaše stranke. Posle te izjave... (Isključen mikrofon.)
	PREDSEDNIK: Hvala vam, ali ovo zaista dalje nema nikakve veze sa povredom Poslovnika.
	Da li želite da se izjasnimo? 
	(Ahmedin Škrijelj: Da.)
	Želite da se izjasnimo. 

	Dobro. Hajde samo, molim vas, da spustimo loptu. Pretpostavljam da je svima izuzetno teška i mučna ova čitava sednica. 
	Dakle, evo, ja ću početi prva. Povlačim sve opomene koje sam izrekla poslanicima Zeleno-levog fronta. 
	Hajde samo, molim vas još jednom, da ne dobacujete. Molim vas, da ne dobacujete zato što je i tako uzavrela atmosfera, nemoguće da razgovaramo, a treba da bude razgovor o nepoverenju Vladi. 
	Tako da, molim vas da uđemo u sutrašnji dan nešto mirnije i da vidimo kako zaista možemo da pričamo o onome što jeste tačka dnevnog reda.
	Zamolila bih, evo, premijera Đuru Macuta da zaključi i da se vidimo sutra u 10.00 časova.
	Izvolite.
	ĐURA MACUT: Zahvaljujem, predsednice Skupštine.
	PREDSEDNIK: Izvinite, premijeru. 
	Javite se. 
	Aleksandar Jovanović, replika.
	Reč ima narodni poslanik Aleksandar Jovanović.	
	ALEKSANDAR JOVANOVIĆ: Neobično vam hvala, gospođo Brnabić, što poštujete Poslovnik, a vama, gospodine Macut, izvinite što sam vam oteo završnu reč.
	Gospodine Dačiću, vama takođe hvala što ste me pomenuli. Uvek se radujem kada me pomenete. Pitanje za vas – pa, što ne obavesti vaša policija gospodina Macuta i predsednika SNS-a Vučevića da ne ide, brate, na ručak? Još se krv nije oprala tamo u onom kafiću. I šta se tako dogodilo?
	Gospodine Dačiću, koliko ste dugo u politici? 
	(Ivica Dačić: Od 1990. godina.)
	Od 1990. godine. Trideset šest godina Ivice Dačića. Pa, ja bih se sam sebi smučio da sam toliko u politici. 
	Hvala lepo.	 
	PREDSEDNIK: Izvolite, gospodine Macut.
	Imate nekih pet, šest minuta. Izvolite.
	Ajde, ni ministri da ne dobacuju poslanicima, ni poslanici ministrima i da pokušamo da ostanemo svi koliko-toliko normalni. To je cilj ove sednice. 
	ĐURO MACUT: Zahvaljujem se predsednici Skupštine.
	Ova rasprava je zapravo pokazala da smo imali i čuli puno opštih mesta sa lošim namerama. Mislim da ovo vodi zapravo u jednu veliku kakofoniju, kako bi se to moglo reći, sa puno buke i mislim da ovo nije način kako treba komunicirati, jer se dobro čujemo i bez vikanja. Prosto, u tom slučaju ne bi trebao da postoji ovaj sistem za slušanju ovde unutra.
	Voleo bih da odgovorim gospodinu Grboviću, obzirom da kada neko nema argumente onda u tom slučaju kreće za uvredama, i to je negde, da kažem, simbolika ove sednice posle podne, da je bilo puno uvreda, da je bilo puno odgovora, da li direktnih ili indirektnih. U slučaju kada nismo koristili termine iz flore onda smo prešli na faunu, a onda to jako dobro govori i o nivou poslanika. I nažalost upitno je da li postoji bilo kakav akademski nivo kod ljudi za koje sam verovao da su ipak završili neki nivo akademskog obrazovanja. 
	Kada govorimo o tome da sam podbacio kao profesor, mislim da o tome apsolutno ne možete vi da odlučite, već, mogu slobodno da kažem, hiljade studenata kojima sam i držao predavanja i držao vežbe i radio sa njima na Medicinskom fakultetu u Beogradu, a kasnije i u bolnici gde sam radio. 
43/1	VS/IR		18.00 – 18.05

	Prema tome, drugi će sigurno odlučiti o tome i ne vi kao neko ko ne znam da li ste uopšte upoznati sa radom Univerziteta, kome  sam ja posvetio ceo svoj radni vek, i time ću se na neki način preneti i na gospodina Lazovića koji je takođe rekao da je urušavanje Univerziteta u vreme trajanja ove Vlade, što je apsolutno netačno, kao što je rekao ministar Stanković i donekle je ovu temu pomenuo, potpuno je suprotna situacija da nije bilo mene i ove Vlade i verovatno da bi se sistem obrazovanja na visokom nivou potpuno urušio prošle godine čemu ste vi verovatno dosta doprineli jer ste to tako pasivno gledali i trudili da ne budete uključeni u pokušaju odbrane Univerziteta. 
	Rekli ste da sam podbacio kao lekar, a o tome svakako ne možete vi da odlučujete,i da vi o tome sudite, obzirom da sam lečio brojne pacijente i sve vreme to radim i poslednjih 35 godina sam posvetio tome i prema tome odlično znam kako treba raditi sa pacijentima, a sada mogu da kažem i pored toga što ovde ima puno kolega koji rade u ovoj Skupštini, ima puno ljudi koji su tražili moju pomoć, pa kao što je rekao ministar Lončar samo je pitanje kada ćemo se ponovo sresti na nekom mestu i kada ćemo doći da razgovaramo jedni sa drugima. 
	Tu su i uvažene druge kolege i profesori, koji to odlično znaju, jer su svoj radni vek proveli u zdravstvu. Kaže gospodin Grbović da sam podbacio kao premijer, a o tome će svakako odlučivati građani Srbije koji nas sada slušaju i koji gledaju ovu jednu, jednu cirkusku atmosferu koja ustvari podiže nivo emocija u smislu bodrenja da li je neko bio glasniji ili da li je neko bio više ostrašćen u nekom smislu.
	Građani Srbije će sigurno znati da procene šta sam ja radio i šta je radila ova Vlada, i čija svakako politika ne treba da ide u pravcu bilo kakvog vređanja ili dehumanizovanja ljudi, jer mi treba da govorimo o kvalitetima i da pokušamo da odgovorimo na neka pitanja kao što su neki od govornika dotakli tu temu i vrlo su retki u današnjoj popodnevnoj sesiji.
	Svaku rečenicu pripisujete i meni u odnosu i na ministre, ali generalno vadeći to iz konteksta i to svakako vodi ka samo medijskom, da kažem, spinovanju i pokušaju da uvučete i mene i članove Vlade u medijske, da kažem, sukobe što apsolutno nije stvar ni ove vlade niti moja lična, prema tome gradiću autoritet u smislu razgovora sa ministrima i svakako ćemo donositi najbolja rešenja za naše građane. 
	Što se tiče studenata više puta sam rekao da osuđujem svako nasilje, bez obzira koga to čini i ko sprovodi to nasilje, pa prema tome mislim da univerziteti stvarno trebaju da ostanu mesta znanja, to sam od prvog trenutka kada sam razgovarao sa rektorom Beogradskog univerziteta, rekao, pomenuo i trudio se da uspostavim na neki način zdravu razumsku kontrolu nad radom univerziteta da se radi, da se obrazuju ljudi i da se sprovodi naučno-istraživački rad u kontekstu toga. Prema tome, moj stav je potpuno isti i takav će ostati do kraja moje karijere. 
	Odlično znaju građani ko ćuti i ko vidi i ne vidi šta je dobro za Srbiju, to je potpuno jasno. Danas smo imali vrlo konstruktivne, da ne kažem, destruktivne, ali svakako komentare sa lošim namerama. 
	Znači ovo definitivno ne vodi apsolutno ničemu i na kraju jedna vrlo bitna stvar, kaže se, da sam ja honorarni premijer, veoma veliki apsurd je da mene prozivate za to koji u poslednjih 15 meseci radim od 6 i 15 ujutru do ponoći, to je svaki danu uključujući vikende ukoliko sam putovao negde van zemlje da zastupam interese Srbije. To je apsolutno tačno. 
	Prema tome, to je stvarno velika sramota, ali na vašu stranu. 
		
43/2	VS/IR
		
	Vi uzimate draga gospodo, pogotovo vi koji to tako govorite platu u ovom domu, ne znam da li radite možda neke druge poslove, to sam pokušao ovlašćenom predlagaču da pitam juče, nisam shvatio odgovor sa njegove strane, da li se radi, da li ste možda platu vašu dali u honorarne svrhe, znači deci oboleloj sa posebnim potrebama ili u zdravstvu Srbije da date, da pomognete na neki način, obzirom da vaše partije, odnosno sistem koji je ovde i Vlada, jeste da imate ista takva sredstva i u vašim, da kažem, grupama, odnosno odborničkim grupama, odnosno ono što pripada vašim političkim, da kažem, orjentacijama u grupama u kojima ste, jer imate tu količinu novca. 
	U svakom slučaju, uzimate novac od građana Srbije, produktivnost je stvarno upitna i to apsolutno nije nikakav doprinos. Sad mogu da kažem drugog dana ovog jednog, da kažem, besmislenog, stvarnog trošenja vremena i nas, ali i građana koji verovatno slušaju sada ove besmislice. Prema tome, nemojte onda da dolazite u Skupštinu ukoliko smatrate da to tako ne treba da radite, kao što smo videli od 42 poslanika, odnosno od 62, bilo je 40, danas je u toku dana ta fluktuacija bila od 10 do 15. Prema tome, stvarno pokušajte da radite, da ne vređate ljude koji ovde sede, članove kabineta…
	PREDSEDNIK: Predsedniče Vlade, nemojte tako narodnim poslanicima.
	ĐURO MACUT: Izvinjavam se, molim vas, ali je nedopustivo. Zahvaljujem se.
	PREDSEDNIK: Dakle, narodni poslanici ovde vrše kontrolu i nadzor rada Vlade. Nemojte tako.
	Hvala vam. Vidimo se sutra u 10.00 časova.


	(Sednica je prekinuta u 18.05 časova.)

	




